text:
2014年7月31日星期四
140731Mides3折(25w5d)
今日Mides做3折開倉 約左媽媽谷既Jade媽媽一齊去 其實佢尋日已經掃左一轉今日再去 我地夜晚個轉去 一早到左係門口排隊 好彩有櫈坐下 唔係咁大個肚都好辛苦下 等左一陣就有得入 後未越夜越多人 雖然好迫好攰 但買到野比豬B係值得架 幾時都話「有媽的孩子像個寶」
2014年7月30日星期三
140730入屯門醫院2(25w3d)
因為驚左成晚好似無訓過咁 諗返都真係好嚇人 無端端係耳邊有人講野 搞到我起哂雞皮 我6點起左身刷牙 怕一陣多人起身時同人爭廁所
刷完牙返黎就見到姑娘拎件手術袍 比對面近窗個張床既媽媽 原來佢胎水過多 醫生話有危險要即刻做手術 聽講BB只有32w 聽到要即刻開刀 個人突然好緊張 我又摸住肚自言自語同豬B講: 媽mi唔趕時間 想你住足40周先出世 之後有姐姐派餐 個粥我食左一啖 真係清淡 好勁完全無味 另外個菜肉包仲勁 個皮硬架
之後我又係食關生買比我既奶同餅 再一次諗 早知買柸麵啦 不過有餅食已經好好架啦 起碼唔洗餓啦
記得入院時 姑娘叫我見左醫生先食飯 估唔到入院咁耐 而家先見到醫生囉 接住有個再高級啲既女醫生幫我照超聲波 照完醫生話豬B好健康 我安心哂
見完醫生後 姑娘比左個樽仔我 話檢查埋個蛋白尿 無問題就走得 等等等 等左好耐結果安全 我急不及待走人 姑娘仲講笑 問我食唔食埋晏先走 我梗係唔食啦 哈哈
2014年7月29日星期二
140729入屯門醫院1(25w2d)
比健康院被迫寫紙入院檢查 去到屯院上A7病房 姑娘要我落返地下急症室登記入院
拎好排版上返A7病房 啲姑娘都好有禮貌 幫我度高 磅重 量血管 再聽豬B心跳 今次豬B回復正常130 不過姑娘話要住院觀察一晚先
入院就安排手帶啦 戴住手帶突然覺得自己變左病人 明明個人無事 但坐係病床感覺好攰咁
因為入院過左食飯時間 我無飯食好肚餓 姑娘話要見左醫生先可以出去 好彩個時係探病時間 關生黎左陪我 唔係一定悶屎我啦
屋企人聽到我入院都好緊張 尤其係關生 一收工就飛過屯院睇我 係咁問我有無事 我見到對面床自己買外賣食 我答關生我好肚餓呀
等左成個鐘 探病時間都就過 但都未見醫生黎 再問姑娘一次 之後佢都叫我去食飯先 其實明知醫院唔會有咩好餸 個刻實在太肚餓 有咩放得落口都想食
食飽飯關生仲買左奶同餅比我 佢話驚我半夜餓親 半夜肚餓係醫院幫唔到我 我問佢點解唔買柸麵 佢笑住講 唔好食啲咁香既野啦
上到7樓 我叫關生返屋企先 我自己入房 上到床無野做 睇下電視 聽下隔離床傾計 話咁快醫院趕人訓覺要熄燈
好彩我訓細房最出 因為我驚黑 所以無拉埋個簾訓 對出就見到啲姑娘
成晚都訓唔著 突然聞到好香既柸麵味 原來我對面個媽媽食緊 救命 聞到我都肚餓 好彩關生買左奶同餅比我咋 早知買柸麵啦
食飽就訓覺 但估唔到訓到2點 我聽到有把聲係我耳邊講野 嚇一嚇 好彩咁啱有姑娘入黎幫個媽咪打針 我就坐左係度 驚左成晚 好似無訓過咁 勁辛苦
140729元朗容鳳書產檢(25w2d)
繼上次做人球比健康院踢去屯院檢查 之後又踢我返健康院 今日返健康院檢查 雖然話檢查 但其實只係聽心跳
今日如常咁度高磅重量血壓 例牌動作做齊 之後等叫名聽BB心跳 唔知係咪豬B今日太興奮 聽左3次都過150 姑娘話要見醫生 點知見醫生時心跳到160 寫紙要我即刻入院添 搞咩呀
2014年7月12日星期六
140712惠氏講座(23w)
今日約左媽媽谷Carmen媽媽去聽惠氏講座 我第一次見佢都係去聽講座
今次個講座係惠氏媽媽會搞 產前產後湊B實習班 其實惠氏搞講座真係搞得好密
係門口排隊點名登記後 安排左7號枱比我地
入場時 仲每位媽媽派左份小禮物-Mustela套裝 聽講呢個牌子沖涼好香架
而每張枱上都準備好哂 一陣講座既用品
仲有每人有假BB一個 我每次見到呢啲假BB都覺得好好笑 完全幻想唔到 抱住自己BB會幾咁騰雞
我練習沖涼同換片時 仲整甩左BB隻手 笑屎我
最後聽完講座時 即場填表入Huggies會 又有禮物 至於呢啲講座學唔學到野就見仁見智 不過真係好多禮物拎就真既 哈哈
2014年7月7日星期一
140707佐敦Dr.Fung照結構(22w2d)
因為今日照結構 早幾晚完全訓唔著 成日聽人講照結構係BB第2個關口 而我入既媽咪谷都有2個媽咪照完結構 就同BB講拜拜 所以我真係好緊張好擔心 原本約左6月尾照既 但馮醫生話豬B細左一星期 建議遲多個星期先照 驚睇得唔清楚 咁我就約遲左10日先照啦
因為關生唔得閒 今日都係由鐵膽 豬B婆婆陪我出佐敦照 豬B婆婆真好 每次都陪住我周圍去 約左11點 好快等左半個鐘就到我睇
馮醫生好詳細睇每個部位 手腳骨既長度 心臟有無分左右上下 臍帶 連手指腳指都續隻數 全個過程照左15-20分鐘左右 馮醫生話豬B好健康 佢仲間中轉4D比我睇豬B個樣我睇
前前後後睇左佢幾次都用手遮面 後未先影到一張 雖然唔太清楚 但都睇到輪廓 我同豬B婆婆睇住醫生個mon 就覺得勁似關生 尤其係個面形 不過無論似邊個都好 最緊要豬B健健康康就足夠 我仲要埋隻碟拎返屋企比關生睇 等佢都開心下
2014年6月28日星期六
140628公公朋友送衫仔(21w)
2014年6月27日星期五
140627uBaby坐月講座(20w6d)
估唔到尋日臨急臨忙上網 睇到uBaby搞陪月講座 即報名即有人覆有位 我同我9月預產期既好朋友R一齊都去聽下 我地約左佐敦等
上到去先知佢地係間樓上舖 好多野都有得賣 床仔 尿片 紗布…… 淋淋沈沈都有幾齊下個隻 未夠鐘聽講座 我同朋友R周圍參觀下
行左一陣講座開始 齊齊入去聽 有個好有經驗既陪月姐姐介紹 有咩會由佢地可以幫手做 其實佢地講既內容都好表面 或者佢地主要目的係sell陪月服務啦 聽完講座賣張問卷 有禮物拎
禮物有兩包無用既野 一包有5小包唔飲既挼乳茶茶包 另一包係BB洗衣粉 之前聽啲媽咪級朋友講 唔好用洗衣粉洗阿B衫 要用洗衣液比較好
之後我就同朋友R去左食晚飯 一向聽開佢老公好嚴謹 自從有左阿B後唔比佢亂食野 竟然今晚作反 同我食八方雲集 仲要食酸辣湯好鬼大膽
而一早無戒口既我 當然陪佢食啦 我地仲叫左麵線 餃子同窩貼
大家有傾有講 嘻嘻哈哈咁食野 直到佢老公打黎吹佢走 我地先捨得走
2014年6月26日星期四
140626屯門醫院產檢(20w5d)
又係返黎屯門醫院產檢 真係好無聊囉 等得耐過健康院 仲遠左咁多 最慘又係同健康院一樣 只係聽心跳 咁我掉我黎屯門醫院做咩呢
聽完心跳後 我就問醫生 其實係屯門醫院同健康院產檢有咩分別 佢竟然答我無 之後同我講轉介返我去健康院產檢 最慘係要自己打去再約 好丫 好似人球咁再比人掉走啦
2014年6月22日星期日
140622買鞋(20w1d)
今日關生難得放假陪我 我地去左行街街 經過一間叫Union既鞋舖 關生突然停低 話要買鞋比我 原來佢留意到我每次出街綁帶都就住就住 驚遲啲個肚再大時穿唔到 但又唔想我著拖鞋出街 驚比人踩到好危險 最後佢揀左呢個密頭鞋款 雖然係肉酸左啲 但佢話夠安全同舒服 真係估唔到關生都有細心既一面 豬B令關生改變唔少
2014年6月3日星期二
140603元朗Dr.Fung產檢(17w3d)
又到1個月1次探豬B既時間啦 呢幾日發現隔得耐無見 個心會好唔安落 可能早幾日開始無左反胃既感覺 個人突然又好擔心有事 加上而家無工返 個人無聊又成日胡思亂想 諗好多負面既野
等左半個鐘左右 就入去馮醫生照超聲波 一開始又係照粒纖維瘤先 今次size又大左1cm 馮醫生話都算大得快 不過佢偏向左面 未影響到阿B 唔洗太擔心 而照豬B時 佢對腳仔勁郁 睇到我同關生好感動 而媽咪都好興奮 聽到馮醫生話佢好健康 心情都勁好 多謝上天保佑我豬B健康成長
2014年5月29日星期四
140529屯門醫院產檢(16w5d)
月頭去健康院產檢 比佢地轉介過屯門醫院跟進 約左朝早 咩都未食係西鐵買美心麵包啦 一心諗住屯門醫院跟進會好啲 點知唔係囉 根本無分別 一樣都只係聽心跳 無超聲波照 咁掉我過黎做咩呢 等時間耐左之餘 仲要遠左咁多 真係比人搵笨
2014年5月23日星期五
140523一田購物優惠日2(15w6d)
因為尋日發現買漏野 所以訓醒就再去一田 今次由關生陪我黎行
經過Puma 見到好多BB波鞋仔 實在太可愛 我企係度望左好耐 忍手忍手忍手 要遲啲先買鞋仔呀 而關生見我睇BB鞋仔 佢又走去試波鞋 仲笑自己要轉買平波鞋 慳啲錢比豬B用
之後又去返ChuChu個專櫃 睇返原來佢有好多奶咀頭 我影低相第日要買叫關生去買 行左陣開始多人就走 真係唔想同人迫呀
返到屋企睇戰利品 再買多套ChuChu奶樽
ChuChu既BB洗衫液 Promoter話佢呢隻無味 對初生BB比較好 無咁易敏感
ChuChu既BB洗衫液補充裝
關生今日滿載而歸 買左3對鞋囉 仲話自己轉左買平波鞋 要做個好爸爸 慳啲錢比豬B洗喎
同款買左紅色又買綠色
仲有另一個款既白色
行左2日實在太攰啦 如果仲有野唔齊都無計 遲啲先補飛 今時唔同往日 真係頂唔順咁行街啦
2014年5月22日星期四
140522一田購物優惠日1(15w5d)
今日一田購物優惠日 聽啲媽咪級朋友講 係入貨既好時機 雖然要買乜都未知得清楚 但難得優惠日都去行下 睇下有咩啱買 今次又係我媽咪陪我去行下 我媽咪話想買床單
不過而家啲床單無之前咁抵 最起碼少左張冷氣被 記得之前買係有送埋架 而家乜都貴 連床單都間接加價 可能我地早去 未到收工時間 竟然Line公仔床單仲有貨喎
之後就去我想睇既BB部 真係唔知咩牌子打咩牌子 好似每學一樣新野都要時間適應 原來BB野都勁多牌子 個度有個職員不停介紹Tommee Tippee 電蒸氣煲 佢話超抵 原價$500而家特價$425 計一計即係85折 即係抵唔抵呢
但我個朋友極力推介NUK 佢話佢頭2胎都係用佢 原價$690而家特價$552 圍去8折都真係好似抵啲喎 但阿妹買左個隻牌子呢度無 所以都係睇定啲先決定
另外今日重點要睇既就係BB沖涼液 我問左好多媽咪級朋友 都唔同意見 沖涼液有平有貴唔重要 最緊要阿B用左唔敏感 簡單啲講要出左世先知 但總結最多人推介用瑞士寶寶
去到佢專櫃見到好多套裝 但好似唔係好啱用 好似2支爽身粉套裝咁 $280兩支係平 但買咁多都唔知啱唔啱用 萬一唔啱用就浪費左 諗住睇下就算走人 點知Promoter姨姨突然出現 見我大肚知道未買過 佢都提議我唔好買套裝 單買比較好 同埋揀啲防敏感比阿B 始終初生皮膚比較敏感買好啲
之後就係另一重點要睇既奶樽 好多媽咪級朋友極力推介ChuChu啦 10個媽咪有9個都用緊既 我乜都唔識 個Promoter又勁介紹要執啲咩 我同媽咪聽到哦哦哦 就買左一堆啦
轉身後面就見到有BB車 呢個簡直係最傷腦筋既項目 都唔知買咩牌子 買咩款好 平至幾百貴至萬幾都有 真係好鬼難決定
不過媽咪話BB車可以大啲先決定買 我心諗大左仲可以帶埋豬B黎試車 所以睇完就算 唔會買住 運個吉就走左
拎住袋ChuChu用品都無乜心機行 同媽咪話比完錢就走 排隊途中見到施巴貨架 真係平瑞士寶寶好多呀 不過都係個句 等豬B大啲先再諗轉其他 最緊要佢用
比完錢就搭西鐵返娘家 睇下幾多戰利品 大部分比媽咪爭住拎 雖然個個係我媽咪 但我都勁唔好意思
數下戰利品先 有細佬勁鍾意既Line公仔床單
另外買左怪獸同B.Duck床單
ChuChu系列 洗奶樽液連補充裝
ChuChu系列 乳墊2包
瑞士寶寶系列 沖涼液 爽身粉 同潤膚露
瑞士寶寶媽咪坐月系列 含薑成分專用洗頭水 沖涼液 按摩油
ChuChu系列 奶樽清潔棒
ChuChu系列 奶樽1套4個裝
點知share比媽咪級朋友話我買漏野 4個奶機唔夠 仲有未買洗衣液 咁唯有再去買啦
訂閱: 文章 (Atom)


c: text/html

text:
2012年9月3日 星期一
第五次私家產檢(32W2D)
第五次私家產檢,好開心又可以見到龍BB喇!
E生話龍BB已經有4磅重喇,頭仔,手仔,腳仔都符合32W,只係龍BB個肚仔大左D,有33W!Heee...可能龍B媽日食夜食,攪到龍BB都有個肚腩仔,龍B爸就話龍BB似佢有個大肚腩喎!
龍BB頭仔已經向左下,不過最令龍B媽擔心係龍BB上次產檢時已經玩緊臍帶,今次照到又係度玩緊臍帶,有一圈繞頸,E生話吾怕喎,好多時都係咁!
其實一開始龍B媽已經問E生今次睇吾睇得清楚龍BB個樣,但可惜龍BB寧左面之餘又用手仔擋住吾比睇!又浪費左一次見龍BB個樣既機會喇!
當照完超聲波姑娘幫龍B媽抺完肚時,E生突然又話未睇隻眼,跟住二話不說再O即D Gel落龍B媽個肚度!今次終於照到龍BB個樣喇,開心到E生同龍B爸即刻好大反應話睇到喇,睇到喇!E生重影底左個樣,不過右邊面依然有幾隻手指仔擋住,膝頭重頂住右邊面,攪到個嘴仔好似潤腸嘴咁!吾制呀!好驚龍BB真係潤腸嘴呀,E生重安慰龍B媽話佢比膝頭頂住姐,吾作準既!
下次要隔3星期再去產檢,希望龍BB合作比個靚樣龍B媽同龍B爸睇啦!
體重:59KG(129.8LB)
肚圍:39"
3 則留言:

robotstxt: allowed

filter: keep


text:
聚滿坊
餐廳地圖
餐廳描述
健康粥底火鍋 食盡原汁原味
呢間聚滿坊係專做粥底火鍋,客人黎到會先用粥水打邊爐,雞件,安格斯肥牛,生猛海鮮,不停係個煲入面「滾下滾下」,老闆話,用粥水打邊爐除左冇咁熱氣,食完冇咁易生暗瘡之外,食物用粥水煮熟,口感仲會更加滑嫩添~食完打邊爐,就到真正嘅主角啦,就係喺邊爐入面加入粥,煲成海鮮粥!剛剛打邊爐嘅時候,食材嘅精華其實已經滾晒落粥水,而家係呢個充滿精華嘅粥水底入面再加入粥,我諗唔洗我講,你都想像到嗰種美味啦!
聚滿坊因為想保持食材新鮮,所以大部分都係做訂枱客,各位如果想試下呢個粥底火鍋,可以先打去訂位啊~
特惠版(set 1)
其實聚滿坊主要做兩個套餐,每個套餐都係按人頭收費~好似呢個特惠餐咁,一位就$188,兩位就$376,如此類推(另收加一).除左價錢,當然都要講下呢個餐有咩食啦~特惠餐有鮑魚,海蝦,蜆,凌魚肉,安格斯肥牛,雞件,鮮魷,蠔,油條,深海泥蜢或黃立倉等食材.海鮮經過粥水嘅洗禮非常鮮味,上枱嘅時候,仲有少少郁郁下,真係好新鮮!每樣海鮮,聚滿坊都有建議煲煮嘅時間,好似鮑魚就建議滾5分鐘,蠔就4分鐘等等.小編仲想特別讚下佢地嘅雞件.聚滿坊嘅粥底火鍋係選用芝麻雞,重量會係2-2.5kg之間,老闆話呢個重量嘅雞拎黎打邊爐,肉質係最鮮嫩,最好味,小編一試,果然好正!
星級版(set 2)
呢個星級版,比特惠版就多左幾種海鮮,例如花甲公,黃金蚌等.魚類呢,就由深海泥蜢(黃立倉)轉左做龍躉仔,魚旦同牛丸就轉左做龍蝦丸同八爪魚丸.食材多左,相對地價錢就緊係會貴啲,各位可以根據自己喜歡嘅食物種類而做選擇啊~除左指定嘅套餐,客人唔夠食都仲可以單點其他嘢嘅,好似小編就另外加多左個手打魚滑,食落都好彈牙,好鮮味~


text:
長頸鹿
長頸鹿係一種生活喺非洲嘅反芻偶蹄動物,亦係現時世上最高嘅陸上動物.公可以去到4.8到5.5米高,重達900公斤.乸身形一般細啲.
長頸鹿係非洲特有嘅動物,同鹿,牛等有親緣關係,但係唔同科,即長頸鹿科.長頸鹿科包括長頸鹿同霍加狓兩種動物.
長頸鹿學名為camelopardalis,源於早期羅馬帝國時期啲人同佢起嘅名,意思係駱駝同豹嘅混合體,因為佢嘅外形類似呢兩種動物嘅混合體.
中國明朝時鄭和嘅船隊航行到東非,就曾經帶兩隻長頸鹿返到北京,俾當時嘅人認為係麒麟.明成祖以此祥瑞之兆嚟表明自己施政嘅偉大.時至今日,日文同韓文仍然叫長頸鹿做麒麟.
中國典籍關於長頸鹿嘅記載,最早出自晉代李石所寫嘅《續博物志》,記錄咗非洲索馬里沿岸撥拔力古國出產嘅異獸,身高一丈餘頸長九尺.宋代趙汝適寫嘅《諸番志》中就話非洲長頸鹿係徂蠟:「狀如駝馳,而大如牛,色黃,前腳高五尺,後低三尺,頭高向上」.
分類[編輯]
長頸鹿根據顏色,花紋變化同分布範圍等嘅差別可分為9個亞種.
- 蘇丹長頸鹿(G.c. antiquorum);斑點紋小,較不規則,覆蓋腿內側.分布蘇丹西部同西南部.
- 努比亞長頸鹿(G.c. camelopardalis);斑點呈四方形,栗色;底色為白色.腿內側同上肢以下無斑點.分布蘇丹東部,剛果東北部.
- 烏干達長頸鹿(G.c. rothschildi);斑點深褐色呈長方形,網紋模糊.下肢有時帶斑點.分布烏干達,肯雅北部同中部.
- Thornicroft 長頸鹿(G.c. thornicrofti);星狀斑點,延伸至下肢.分布贊比亞.
- 西非長頸鹿,或尼日利亞長頸鹿(G.c. peralta);淺黃色斑點.分布乍得.
有啲資料將蘇丹長頸鹿,西非長頸鹿,努比亞長頸鹿,羅氏長頸鹿同安哥拉長頸鹿,南非長頸鹿列入一個亞種.
另有四種長頸鹿亞種存在爭議.即開普長頸鹿,拉多長頸鹿,剛果長頸鹿同埋Transvaal長頸鹿.更有科學家認為除咗馬賽長頸鹿以外,其他亞種可以併為一個亞種.
長頸鹿體長12-15英尺,高15-17英尺.公重1700-4200磅.乸矮過公1-2英尺,輕幾百磅.公乸均長角.乸隻角細啲.網紋長頸鹿比其他亞種稍為細.體色隨亞種同埋年齡有深淺變化.
特點[編輯]
長頸鹿最令人熟悉嘅特點就係長頸.頸長令佢哋食到樹上嘅葉.四肢亦相當長.長頸鹿頸嘅骨結構基本上同其他偶蹄動物差唔多.長頸鹿有七個變長嘅頸部脊椎(數目同馬同埋人相同).角係骨質,俾皮膚噙實.
長頸鹿嘅循環系統與眾不同.10公斤重嘅心可以產生比其他動物多兩倍嘅血壓,保證個頭有血到.頸上面一個複雜嘅組織結構可以避免長頸鹿低頭喝水嗰時個腦血壓過高造成腦出血.下肢嘅血管承受好高嘅血壓,換轉係其他動物可能會造成毛細血管爆裂,而長頸鹿嘅下肢俾又厚又實嘅皮包實,避咗呢尾嘢.
長頸鹿有長睫毛,眼呈深啡色,係所有陸上動物中最大嘅.視力敏銳,再加上身高嘅優勢,能夠睇到一公里遠嘅嘢.長頸鹿冇淚腺,佢用脷去清潔眼球表面.德國法蘭克福動物園嘅研究人員發現長頸鹿得有限嘅色覺,分到一啲色.
長頸鹿有32隻牙,齒式為I 0/3, C 0/1, P 3/3, M 3/3;同牛一樣冇上門齒,口腔內因冇犬齒,令門齒與前臼齒間有空位,叫做齒虛位(diastema),可用嚟儲埋植物咁嘅嘢.
繁殖[編輯]
長頸鹿公會通過品嘗乸嘅尿嚟判斷乸嘅發情狀態.呢種行為係一個被稱為Flehman反應嘅過程.長頸鹿嘅懷孕期為14-15個月,每次產一胎.乸係企喺度生仔;羊膜破裂,幼鹿落地而生.幼鹿約1.8米高.出世幾個鐘頭後幼鹿就可以奔跑,同其他出咗世幾個禮拜嘅鹿仔冇分別.然而出世之後頭兩個禮拜幼鹿多數時候會伏響地上靜卧,由阿媽保護.雖然成年長頸鹿由於個頭碩大唔怕敵害嘅侵襲,但幼鹿就可能俾獅子,豹同鬣狗攻擊.長頸鹿嘅花紋被認為係有偽裝功能.只有大概25-50%嘅幼鹿可以活到成年.野外嘅長頸鹿,壽命有20-25年,喺動物園裏面養就可以活到28年.
喺香港,以前荔園動物園未結業以前,養左兩隻長頸鹿,結業之後(1993年7月31日),嗰兩隻長頸鹿就送咗畀深圳動物園養.
習性[編輯]
喺野外,長頸鹿係食樹葉,尤其係含羞草屬嘅樹葉;但其實佢完全能夠以食用其他種類嘅樹枝為生.一頭長頸鹿每日可以食63公斤樹枝同嫩枝.
長頸鹿行路姿態悠閑.行路嗰時一側嘅前後肢向前挪動而另一側嘅前後肢着地.呢個係大型四足動物常用嘅運動方式,比如大象都係用呢種方式行.但係長頸鹿遇到敵害攻擊能夠以60公里時速進行短距離奔跑,奔跑姿勢好笨拙,前後肢交替着地.長頸鹿心臟太細,令佢做唔到長距離奔跑.
當受到威脅時,長頸鹿嘅防禦方法係用蹄猛踢敵害,踢一下足以將獅子嘅頭骨踢碎或者肋骨粉碎.
長頸鹿每天的瞓覺時間是所有哺乳動物中最短嘅.一般認為只有20分鐘到兩小時之間.佢可以擘大眼瞓覺.
長頸鹿用長達40厘米嘅脷來清理面部嘅蟲仔.長頸鹿條脷唔怕荊棘,可以自如咁進食多刺嘅葉.南非長頸鹿偏好金合歡屬(Acacia)嘅植物,尤其係Acacia erioloba呢種植物,條脷甚至能夠抵禦這種植物帶有嘅毒刺.
一般人誤以為長頸鹿係啞嘅.但有研究表明長頸鹿之間用(人耳聽唔到嘅)次聲波來進行非常複雜嘅交流.
起源[編輯]
根據化石記錄,長頸鹿最早由中新世初期由鹿科動物分化而來.最早嘅長頸鹿科化石係Climacoceras同Canthumeryx.後來演化出古麟(Paleotragus),一種中新世早期生有短角,短頸嘅長頸鹿祖先.到中新世晚期古麟進化為薩摩獸(Samotherium).喺上新世,薩摩獸分化為兩支,一支係霍加狓,另一支係最早嘅現代長頸鹿.霍加狓係長頸鹿科僅存嘅兩種動物之一,相貌基本上反映中新世長頸鹿類動物個樣.
長頸鹿類動物進化上重有一支,稱為西洼獸,係一種生有四隻角,體態粗壯嘅動物.而家已絕種.喺蘇美爾(Summarian)文化遺址亦發現咗一啲動物嘅青銅像,酷似西洼獸.說明西洼獸好可能喺中東一直殘存至幾千年前.
長頸鹿嘅地史譜系如下:
- 全新世
-
- Giraffa camelopardalis
- Okapia johnstoni
-
- 更新世
-
- Giraffa camelopardalis
- Giraffa jumae
- Giraffa gracilis
- Giraffa sivalensis
- Okapia stillei
- Sivatherium giganteum
- Sivatherium maurusium
-
- 上新世
-
- Giraffa attica
- Giraffa punjabiensis
- Giraffa priscilla
- Samotherium boissieri
- Samotherium sp.
-
- 中新世
- 晚中新世
- Amotherium africanum
- Samotherium sp.
- Palaeotragus germaini
- Palaeotragus primaevus
- 中中新世
- Palaeotragus primaevus
- 早中新世
- Prolibytherium magnieri
- 晚中新世
- 漸新世
-
- Eumeryx sp.
-
進化[編輯]
長頸鹿條頸同腿按比例都比其他有蹄動物長.目前重未確定到係長頸鹿條頸同腿點解咁長,但可以通過觀察現存長頸鹿嘅行為嚟推測點解佢哋會生咁長條頸.
長頸的確可以畀長頸鹿食到樹冠上嘅葉.然而長頸鹿乸矮過公,往往食低處嘅樹葉,所以好難講長頸僅僅只係為咗食果方面的原因.此外,長頸會令長頸鹿飲水造成相當嘅困難.長頸鹿佔據嘅生態位只有非洲象一個競爭物種,所以並無選擇壓力嚟迫使長頸鹿喺咁長時間保持長頸嘅狀態.一個可能嘅解釋係長頸鹿喺進化初期非洲存在其他體形高大嘅有蹄動物競爭者,而呢啲有蹄動物現在已經滅絕.長頸鹿條頸就係同呢啲大型有蹄動物競爭中變長嘅.今日嘅長頸係遠古競爭嘅遺留.
長頸鹿嘅前肢亦都好長.呢啲長腿可以令長頸鹿快速奔跑,並用來禦敵.重未清楚嘅係,係唔係長腿同長腳並用喺抵禦獅子嘅襲擊方面有優勢.
最後啲人觀察到,長頸鹿公係用長頸嚟戰鬥.長頸鹿有顯著嘅兩性異形特徵.乸條頸比公更加短.乸條頸一到咗十歲就唔再生長,而公條頸就可以維持生長達二十年以上.公之間用頸搏鬥,搏鬥結果可以係致命嘅,但好少會到呢個地步.頸越長,頭越重,搏鬥嘅時候力量亦都越強.搏鬥能力越強嘅長頸鹿公越容易獲得同長頸鹿乸交配嘅機會.從性選擇嘅角度睇長頸鹿條頸亦係公同乸競爭嘅結果.
參考[編輯]
- 孫啟元,《野性的堅持》,ISBN 962-85307-4-7
- 琳恩‧雪兒,《愛上長頸鹿》,ISBN 957-33-1670-6


text:
唐人新年
唐人新年係唐人曆裏面嘅一年嘅開始,又叫做中華新年,新春.因為喺春天,所以北方多數叫春節.雖然1912年中華民國成立就轉用公曆,但係新年多數講唐人曆法,而公曆多數叫元旦.新年對唐人來講係好重要嘅節日.傳統來講,成個節係由正月初一到正月十五.而新年之前十二月唔同日子有唔同準備.廣東人會叫呢段日子做嘅嘢做過年.
唐人曆法因為要就埋月,又有閏月,一年長短唔定,所以同天文講嘅年,地球圍住太陽行咗啱啱一個圈唔同.不過,其實唐人都有呢種定義嘅年,就係做冬,即係冬節或冬至.所以廣東話就有句,冬大過年.因為一年長短唔定,所以同公曆對照,年初一對公曆日子就年年唔同.
新年日子[編輯]
通常十二月尾到正月初,呢段日子都會用年開頭,例如十二月廿八,就叫年廿八;十二月三十,就叫年三十;正月初一,就叫年初一;如此類推.
唔同日子就另有叫法,年初一之前嗰晚,即係年三十晚或年廿九晚,就叫除夕,或者大除夕;年十五,即係新年最尾嗰日,叫元宵,或者元宵節.
習俗[編輯]
新年習俗主題係去舊迎新.會趁年初一之前,將啲唔好嘅嘢掉咗佢,買過啲新.又或者將舊嘅嘢翻新.買新衫,剪頭髮,年廿八,洗邋遢,都係其中一部份.
廣東人會食團年飯,成家無論響邊都好,都會返屋企聚埋成家一齊食餐飯,代表一家團圓.到新正頭(年初一或者年初二),成家人又會食開年飯.


text:
2014年6月30日
10:53 去到長隆海洋王國附近,搵間餐廳食早餐+午餐,求其食飽就入場
11:52 泊好車行去入口
妹夫去攞預訂門票
海洋大街
機動遊戲4個都唔玩
鯨鯊館唔入住
好熱,去企鵝館涼一涼先
好多企鵝,但玻璃好唔清
記憶中海洋公園企鵝館玻璃唔會咁
老公係咁話玻璃唔靚,睇得唔清
北極熊館門口
睇白鯨表演
同觀眾互動
呢度好似某水族館,大就夠大,不過魚品種少
14:31 3個雪糕1杯汽水60蚊人仔,又唔好味,上年去長隆動物園嘅雪糕雪條,真係平靚正,都係長隆,差咁遠
今日人唔算多
有巡遊表演
一D都唔可愛
海象山
海獅表演,呢個館好熱,冇冷氣
長隆海洋王國網上訂票4個人1300蚊人仔,以價錢嚟講唔值,大家都覺得麻麻哋,我同老公覺得墾丁個水族館多嘢睇又平,呢個可以唔嚟
上年去過長隆動物園覺得幾好,一樣都係長隆,海洋王國就麻麻喇
不過⋯老公家姐一家跟團嚟過玩,話幾好,只可以講,大家要求唔同,或者佢哋冇去過更好㗎啦
18:40到珠海灣仔食海鮮
抄聖子過咗火
鹽焗奄仔蟹
未食過咁瘦嘅蟹,明顯比人呃啦
呢餐唔抵食,味道又麻麻哋,買料連餐廳483人仔,噖晚美味園真係好食又抵食,老公都話今晚再去食,但大家都覺得食吓其他嘢,早知食多餐啦


text:
單腳煮餸,絕非雜耍,而係一种不得已下的無可奈何.
依排減緊肥,以我幾十年嘅減肥經驗,一個絕對有效嘅必勝方法就係「運動加飲食」
加大運動嘅量同埋食少再食少啲.
我通常會著一种好焗汗嘅運動衫去做運動,咁就會出好多好多汗,(多到入邊嘅打底綿衫都可以扭出水,好似焗桑拿咁)所以做運動嘅同時都會不停補充水份.
我係去得好盡嘅一個人,一係唔做,一係做得好徹底.
所以,每日二三個鐘嘅運動時間,然後凈食生果做三餐.
依日剛剛做完運動,又洗佐二機衫,又將衣櫥嘅秋冬衫全部收起,將熱天衫擺出嚟,一輪嘅運動加上餓到手軟腳軟,入房嘅時候,上去個地台(因為要加大房間嘅儲物空間,成間房升高個地台,做佐一個榻榻米嘅地台係睡房),自己一個腳仔軟,未踏穩個右腳,左腳成個踩空,成個人向後翻側,而個右腳即刻本能反應去著地,點知企不穩,後果係左腳成個擦傷一大片,右腳尾指骨頭著地受傷,扯到個筋,當下成個人座住係個地下,先鬧自己十秒之後開始感覺無比痛楚,然後座係地下好似一個BB咁放聲大喊佐一陣,因為得自己一個人係屋企,喊都無人呵返,覺得好傻,即刻收聲,打電話俾老公,等老公返嚟錫錫,期間試過,發覺都可以扭動,知道無傷到筋骨,都還好啲.
老公要我陪去睇跌打,我勁怕睇跌打,佢又扭又大大力捽,未好返都痛到死啦,生仔可能都無咁痛,所以係都唔制,話自己無傷到筋,擦跌打酒就可以啦,點知到佐下晏,成個右腳腫佐起嚟,踩都踩唔到落地下,好驚會唔會自己低估佐個傷勢,腍住過一晚睇下,如果第二日情況無好轉,就要去睇醫生.
好彩,瞓醒一覺之後,個腳已經好返五成,行雖然跛下跛下,不過已經唔係好痛啦,只不過成個右腳,變成一隻超大茄子,又腫又紫哂~~
今日係第三日,依家,我已經換好運動衫,準備陣間又開始做運動啦,個腳可以就住力去做輕微活動,都係出身汗,個人會感覺舒服好多~~~
總有一件最好嘢嘅事,我當時俾完電話老公之後,我阿媽即刻打嚟一個電話,佢話突然好似好想俾個電話我,我即刻話我頭先跌傷佐啊,不過叫佢唔洗過嚟啦,應該無乜大礙,咦,莫非阿媽同我有心靈相通,知我當時有啲事發生,有唔妥?~~~
但係自己一個係屋企座定定會好悶,所以老公收工之前,都係單腳跳下跳下,走去煮佐餐飯,咁時間過得快啲嘛.
無辦法出街買餸,就住雪櫃嘅有嘅煮餐飯啦.
凈有幾舊燒鴨,起骨切絲,同白菜炒埋一碟.....
罐頭同蛋都係屋企長備嘅,依個時候就係發揮效用嘅時候啦.
煎個荷包蛋俾老公,煎多罐午餐肉,搞掂.....


text:
上回挖腳講到見咗一次,等緊消息.佢明明話我去墨西哥之前會覆我,但到我走佢都未有反應,我 follow up,佢話我反黎既時候佢哋就會有個答案俾我,咁我返到黎再 follow up, 佢都只係話同高層傾緊d細節,雖然聽落好似係想請我咁,但跟住之後又無咗回音.
然後終於喺一個星期後打電話黎話 offer 我,於是又同我攞 reference 同其他資料,同星期既星期五終於收到正式既聘請信同其他文件.
其實佢開既條件唔係真係咁好,只好 marginally 咁多咗少少人工.其他的福利有d好有d又無依家咁好,所以 it comes down to 工作性質同份工穩唔穩定.Anyway, after much consideration and talking to various frds and family members, 我決定走出去.
星期一返工司,諗住叫我上司同大粒一齊,咁我一齊通知佢哋兩個,唔㚥話我大細超,又唔駛我講兩次咁麻煩.點知大粒嗰日唔返,咁唯有剩係同上司講啦,佢聽到都好鎮定,問我走既原因係乜,我同佢講話我想試新嘢,佢就話其實想試可以喺同一間公司試,唔一定要走.Anyway, 佢話唔好彩大粒唔喺度,我唔可以親口同佢講,跟住佢話要打電話俾大粒,咁就放咗我出去.
我之後就同我同事講話我要走(無人知我要走,我諗第一個同上司﹠大粒講,對佢哋尊重d),我同事都有d surprised, 咁我同緊我同事講既時候,上司就走出黎,叫我入佢房再傾一傾.原來佢打咗就大粒,佢哋想出$$留我,我一早就估到佢哋會 counter, 但佢哋提出既數目真係令我好好好驚訝,好一個算好大既數目,我真係估唔到佢哋會出到咁高價,高到係新工完全比唔上咁高.由於個數目真係好吸引,我諗上司都見到我既動搖,佢 insisted 我唔好咁快下決定,諗吓留唔留低.
返埋位坐唔夠兩分鐘,大粒親自打電話黎,問我點解要走,又話佢要首先向我道歉,因為我之前話佢知被人挖腳既時候,佢係應該做d嘢,但係佢自己轉個頭又唔記得咗;我聽到佢話要道歉嚇死我,我即刻話上次只係咁啱開會既時候提起d公司名先至會講起,我唔係突登去講埋d咁既嘢去摶加人工.(d咁攻心計既嘢我真係做唔出,如果要做,早一兩年前幾個同事都叫我用辭職為要夾黎加人工,但我都無咁做)又話如果係$$既話可以商量,又話如果想轉崗位既話又得,跟住重話不如一齊出去食 lunch, 佢請咁話.真係嚇一大跳喎,我勁唔好意思啦,大粒嗰日明明話唔返工架嘛,我知道佢揸車返公係成九個寫架,唔係要佢咁特登出黎同我食 lunch 吓話,所以我即刻推咗佢,我同佢講話佢唔駛特登出黎,佢哋開既條件我會認真考慮.
嗰一刻,一來$$好吸引(尤其是我依家要供樓,份人工真係唔係好見洗),二來大粒真係超有誠意,加上去另一間公司有好多未知之數,新老細未必能夠好似大粒咁嘗識我,咁 value 我既存在,我真係十分之十五十六.
後來話咗俾詹占聽,佢話我鐘意點都會 support 我,the worse thing that would happen 係我去到嗰邊之後俾人炒囉,但佢話我哋兩人食一份人工同唔會死.我再諗諗吓,雖然個價錢真係好好吸引,但我想轉既原因本身就係因為想試其他野,想試新環境,我依家有機會轉,有能力轉,去試吓都好既,再老d想轉都轉唔到.
所以最後既決定就係懶清高,要人生經驗唔要$$.雖然喺好多人眼中,咁大舊錢唔要仲要走去一個完全唔熟既環境,仲要放棄 management 機會由低再做過可能好一件好蠢好蠢既事,連我自己都覺得有d蠢,但其實我一直都祈禱想要新工,我一直都搵緊政府工,但就一直乜都冇,而呢份工係佢自己搵上門,我唔知係咪神為我預備既一條路,但既然呢一扉門已經為我打開,我就走進去啦.
其實大粒真係唔話得,佢到咗我決定要走之後都叫我記住,如果我想返去佢都會歡迎我.我一直都話,雖然大粒唔算得係好好既 manager, 但佢個人真係唔錯.
是好是壞,要走進去才知道吧.祈求一切安好.


text:
第四站 Egyptian Museum 埃及博物館(50L.E ~HK$60)
埃及博物館建於一百年前,由一名英國人策劃興建,內藏各式各樣各年代法老既珍貴文物,由木乃伊到神廟石柱神像,到近代出土既法老王圖坦卡蒙純金面具棺槨陪葬品到4千年前既種子麵包衫褲鞋物乜都有得睇,但可惜唔俾影相囉.不過正如導友所講,埃及人太不思進取喇,展館內既一切如同一百年前時既模樣,有D展箱既玻璃爛左又唔補番,最名貴既珍品最多都係用個鎖仔加幾條鐵線扎實,哩到既展品話就話有名牌,但係冇人會睇得明架囉,D英文都唔知佢寫乜,又冇簡介,30年前已經收藏入館既文物,竟然仲係用緊張爛鬼單行紙手寫幾句標籤咋!唉,簡值離晒大譜!心諗反而俾人偷左去收向大英個批仲好D,起碼有專人照顧,冇咁易賤,應該可以保存耐D囉!放向哩到冇人泥偷,過多幾年都自己風化囉!
第四站 Khan El Khalili Market 加奈加里里大市集
係開羅最大既市集,不過近年已變成遊客區,就好似赤枉一樣,賣既都係紀念品手信之類,做得遊客生意既價錢就當然唔會最平啦,不過俾幾多錢都要靠你自己一張咀喇!技巧同向大陸買野差唔多啦,不過哩到D人好似就笑容好D客氣D,大陸有時你講完一餐唔買既話,會俾人破口大罵架麻!當地人最叻就係講one Dollar即係一蚊美金, 一於有理冇理是旦噏引左你埋去先算!個人心得,如果你想買D木雕神像,中東頭巾cheap cheap小手信既,大可以幫襯遇途景點隨街兜售既小販囉,平過向哩個市集買好多架!或者向亞斯旺個邊個市集買囉,都係平D架!手信方面大家可以考慮入香水樽,木器雕像,中東頭巾,銀器飾物,香料之類,食物就千祈咪買喇,好多烏蠅嬲又唔蓋好,一睇就知食左會肚痛個隻囉!如果想試下埃及咖啡嘆下水煙既話,哩到應該有好多選擇既!
下一篇:『及』時行樂 - 亞斯旺 Aswan I


text:
廣源良既敷面GEL我一直都好想試,之前朋友O係台灣買唔到菜瓜敷面GEL,咁我就O係HK自己買啦,但就係買蘆薈敷面凝露...
呢枝GEL我搵勻成個CWB既SASA同卓悅,只有一間SASA有咋,咁O係HK買當然貴D啦,要$65/200ML,計起上黎比我平時用既JAMIESON蘆薈GEL貴D,雖然JAMIESON要$69,但佢有成240ML,而且成日都會做85折添,但我都用O左好耐,有D悶悶地,咁就一於試下新野啦...
佢冇寫搽幾多,只係話敷20MINS咋..
睇個樽以為D GEL同JAMIESONM一樣係綠綠地色,原來吱出黎係透明既,而且佢比JAMIESON杰身少少,果然係敷面既GEL..
佢搽上去敷既時候涼涼地,同埋有陣微香既,用O左一次ONLY,覺得都OK,不過面珠位有少少紅,我覺得佢冇JAMIESON咁溫和,下次我會敷O係T-ZONE同下巴算啦...
永和三美人粉卜,好似O係台灣都幾出名,而家O係HK都有得賣啦,佢有分SIZE既,上面圖既係L,O係SASA買平過卓悅$0.5,HAHA....
由於我本身冇用LIQUID/CREAM FDT,BB CREAM就有既,所以我買黎洗面咋,因為佢寫住可以上粉同洗面都得...


text:
哈哈!真係人算不如天算了!而家有左baby,係咪即係有負擔?
又唔可以去揾長工,而家問緊做part time trainer嗰度仲請唔請我,等緊佢回覆!
有人問我去唔去鑽石山社區中心做替工,12月12日開始每日下午3點至7點教小朋友十日2000蚊!老公話日日去咁遠人工又唔高加上揰左佢生日,唔好做啦!代課好過!
learning center度又唔知點好!如果生完baby想自己湊最少1年,咁又唔可以full time做開荒牛打理問center!但我又好有興趣喎!唔通真係可以湊埋個B去番工?要同partners好好商量下先!
跟住其實有baby又多左錢要洗,尤其是私家醫院定政府醫院都令我好困擾!好多身邊嘅人有好多唔同意見!
政府醫院因老公係公務員,去QE可以upgrade去二等房,而且如順產都無乜特別,加上產後如baby有乜要救要醫嘅兒科會專業啲同儀器多啲!但我因為上次住瑪麗無人理我同啲實習醫生好似唔知發生乜事咁令我對政府醫院嘅感覺好差好無安全感,又好怕有啲mummy係forum分享係政府醫院話生完比實習醫生聯針聯得唔好,甚至即刻再拆番聯過痛死好恐怖!lobo仲話7月又啱啱換新一批實習醫生,好得人驚!唉!
私家醫院就可以自己個私家醫生跟番,但如果唔係開刀係順產就個個話唔值比幾萬蚊住!而又有人話生完後個baby唔會好似政府醫院咁比番mummy自己湊又無咁好?而且仲話會再加價添
哎吔!諗到好煩........!老公話唔好諗啦!開開心心駝BB想抖就抖,到時先算先再諗啦!但我又擔心你要照顧老爺奶奶,又照顧埋我同baby其實係咪真係太辛苦呢?
生完baby我要湊嗰陣就一定要你頂住啦!咁而家我係咪應該襯仲未好大個肚呢幾個月揾到幾多錢就幾多呢?做乜係啱大肚婆,唔太粗勞,又可以揾到唔太少錢呢?有好介紹話我知啦!


text:
2015年10月2日星期五
南瓜節
我呢區嘅居民嘅信箱都會收到一張南瓜換領coupon.
運用我嘅美男計(其實係美男有計),捧咗三個唔同款嘅返歸.
今次個魚翅瓜係綠色㗎.煮咗佢先.
網上搵咗好幾個食譜都係當佢麵咁煮.
首先焗熟佢,刮肉.然後屋企有乜就落乜去炒.
30 則留言:
唔駛用計, 應該有人進貢啦回覆刪除
唔響朵話係王子,話唔定會送成車南瓜畀你,整架南瓜馬車去接公主嘛!回覆刪除
呢碟小炒頂肚,唔駛食飯減肥都得.
南瓜諗住點處置?回覆
煮risotto,湯.刪除
美男計果然利害…^^回覆刪除
有很多種類的南瓜!回覆刪除
美乜鬼計呀 ,大把人都唔要係你先去執之嘛XXD回覆刪除
咁多係咪又要整返個南瓜pie呢...回覆
差唔多啦.係有人唔要啲coupons.刪除
我對圖一右手邊啲有興趣,因為有啲似日本南瓜呀回覆刪除回覆
負責人話嗰種係最甜.刪除
係唔係又到鬼節近,所以有南瓜俾你哋啲人辟邪呀?回覆刪除回覆
kakaka,有關係嘅咩?刪除
咁早有南瓜節? 我最唔鍾意就是魚翅瓜,覺得個瓜無味.回覆刪除回覆
我反而鍾意佢冇味.刪除
我鍾意用魚翅爪煲湯!回覆刪除回覆
我e+煲乜西湯都落魚翅爪刪除
都話咗啦,你度就算無工做都唔會餓C :p回覆刪除
啲南瓜咁大個,托返屋企由無托到你CC吓?回覆
又真係幾多免費o野.刪除
分咗兩次拎.
咁早南瓜節既?唔係萬聖節先係呀回覆刪除回覆
e+係南瓜當做嘛.刪除
btw奧地利冇萬聖節呢.
有南瓜送,真好,我要自己買呀!回覆刪除回覆
南瓜我食但唔太好. 我唔會卑錢買㗎.heeheeh刪除
個樣有啲似揚州炒飯XXXD回覆刪除回覆
用嚟整碗仔翅好似㗎.刪除


text:
上完幼兒樂園,去左附近唯一一間開左門嘅食肆食野先!其實呢間食肆都唔係真係開哂門,只係上星期試過去過,佢地都係執緊野,見我地同Ambrose一齊,至招呼我地入去坐,簡單食物有供應,白飯未有.上星期試過之後,覺得好味又抵食,於是今星期又去幫襯佢地,唔知佢地會唔會多得我地唔少,晨早都未執好野就要開工,哈哈!
食完野,媽咪指定去海港城行吓,一來媽咪想搵一本書,二來都想睇吓海港城有無d無咁笨嘅黑皮鞋.Ambrose由山林道開車過海港城已經攰到唔使奶咀都瞓著左!唔知點解好似度度都咁多人,連平時去開嘅海港城都塞住車入咁,原來香港經濟真係咁好!趁Ambrose瞓左,媽咪快快行左Itsmagical同埋Book Buddies,如果平時Ambrose响度一齊行,想慢慢行 Book Buddies一定唔得呀!
Book Buddies真係一間百看不厭嘅書店,可以睇好耐都唔願走!裡面嘅童書又多選擇又特別又任揭黎睇,唔似DYMOCKS成鬼日包住本書咩都睇唔到咁衰,所以打從Ambrose未出世甚至得幾個月嘅時候,媽咪已經好鍾意行呢間書店,入去睇書就好似去尋寶咁,哈哈!不過今日媽尋唔到寶,略略睇左一圈,都無想要嘅書,無哂心機!加上而家上得淘寶多,發覺有d書熟口熟面,淘寶都有得買,價錢又平好多,所以媽咪主要都係睇吓八掛吓而家有d咩得意童書教材,增值吓自己,睇完就算喇!
行完Book Buddies,走左入反斗城行,都未行完,Ambrose已經醒左,好彩媽咪已經睇左想要睇嘅野,行去會合埋爹爹陪Ambrose玩波波!Ambrose攞左個欖球黎玩,佢好鍾意掉落地下,不過因為欖球唔同其他球類,掉响地下唔會就咁碌,而係猛咁彈吓跳吓咁碌左去,Ambrose要執番都要追住個波,爹爹覺得幾好,引Ambrose去捉實個波.見Ambrose都幾鍾意,本來爹爹都話買番個俾佢玩,但發現原來要成二百蚊一個,好貴吓,所以放棄左!再玩左一陣之後,爹爹發現原來有一個細size一d嘅欖球,只係$79.9,啱哂Ambrose手形,又唔貴,但係無新喇!舊果d又俾人玩到甩哂皮,所以買唔到呀!
响反斗城只係買左游水片,之後爹爹同Ambrose行番出黎之後,Ambrose見到Book Buddies竟然扯左爹爹入去行,真係估唔到佢竟然咁鍾意睇書,哈哈!爹爹同Ambrose行左一陣之後,就見Ambrose手上揸住本Dinosaur書,佢好想要本書呀!爹爹要Ambrose問吓媽咪買唔買喎,就係咁,本來爹爹陪Ambrose行,變成媽咪換走爹爹陪Ambrose行喇!媽咪只係望到一眼本書嘅內容,因為Ambrose揸到實一實唔肯俾人睇呀!媽咪嘗試勸Ambrose唔好要本Dinosaur書,因為媽咪都唔識讀果d恐龍名,d名真係個個水蛇春咁長,又長又難拼,識得一個都識唔哂啦!Ambrose點都唔肯,媽咪就一味講媽咪唔識英文呀,不如買本中文啦,係咁叫佢唔好買,哈哈!隔離有個男人就係咁望住媽咪,可能佢覺得媽咪好cheap呀,咁樣同個仔講唔識英文但又走入去呢間只有英文童書嘅書店,哈哈!媽咪同Ambrose睇吓其他書,期間Ambrose都有放低過本Dinosaur書,但睇完佢又即刻記得要攞返本書,真係好笑!媽咪又嘗試說服Ambrose買媽咪想買嘅書而放棄佢本Dinosaur書,不過都失敗左!任媽咪點講點試都唔能夠令到Ambrose放棄本書,所以最後媽咪都屈服左話買俾Ambrose,好神奇地,Ambrose又知要俾錢同埋响邊度俾錢,佢好快已經走左埋收銀處等俾錢.不過佢仍然係揸實唔放低本書,要媽咪講左好多次要俾錢要“嘟”先可以俾佢攞走.
買完書出黎後,爹爹問Ambrose邊個買書書,Ambrose話bro bro(Ambrose嘅暱稱)買書書,真係俾佢笑死!之後Ambrose一路都唔肯俾我地攞走佢本書,問佢借黎睇一陣都唔得呀!佢真係好鍾意恐龍呀!
呢本就係恐龍書嘅其中一頁 ,真係好難讀架!


text:
2014年7月11日 星期五
抄畫 (4y10m)
Ambrose開始自己抄畫,佢見到有興趣嘅圖案或公仔,開始會嘗試對住照畫,無人教加上不斷練習之下,媽咪發覺佢嘅繪畫技巧有進步,原來抄畫也會有得著!呢個公仔,中間係真品,估吓邊幅係Ambrose抄畫而成?
答案係:左邊係爹爹畫的,而右邊係Ambrose畫的,媽咪覺得Ambrose畫果幅比爹爹畫得更神似喎!
星星老師@第四十六堂(4y10m)
2014年7月10日 星期四
My School Bus @ Convertiables (4y10m)
呢本My School Bus大書,可以變成一架School Bus,買左成七,八個月,今晚至攞出黎俾Ambrose玩,仲以為佢大個仔唔會有太大興趣,點知佢超興奮,仲好認真咁開門上車,而唔係心急就咁「攬」入車,哈哈!好彩仲夠位坐得落去玩咋,唔係就浪費左本書喇!
2014年7月7日 星期一
第二次溜冰 (4y10m)
對上一次同Ambrose溜冰,應該係佢兩歲九個月嘅事了!玩完果次之後,又唔覺得佢好鍾意溜冰,爹爹媽咪又覺得有少少危險,所以一直都無咩動機再去.
隔左咁耐,近排Ambrose唔知點解提出想再去溜冰,於是又同佢去左玩.以為佢都唔會點溜到,結果,陪左佢一陣之後已經可以放手唔使扶佢!不過,嚴格黎講,佢唔係溜緊,而係行緊,只係行得較快,哈哈!事前都教過佢跌低左記得要縮起手指同儘快起身,Ambrose跌過幾次,都做得到,仲要懶有型咁即跌即起擺哂pose咁,真係服左佢!
2014年7月6日 星期日
小旅行@香港愉景灣酒店 (4y10m)
近月,爹爹媽咪工作繁忙得很,見爹爹工作壓力不少,媽咪真的很想去一轉旅行,鬆吓抖吓!可惜,爹爹媽咪難以取假之餘,Ambrose學校亦要作評估,個評估關係住Ambrose下學期嘅成績表,第日考小一都係交呢份成績,真係唔可以任性地走左去旅行啦!無得去旅行,媽咪唯有走去睇吓討論區有咩好去處介紹,點知發現,近期好多人都講緊香港愉景灣酒店,講到好有渡假feel又好好玩咁,媽咪即管book一晚試吓,諗住唔係真係咁好玩,都當行開吓,住吓酒店輕鬆吓都好!
2014年7月4日 星期五
星星老師@第四十五堂(4y10m)
2014年7月1日 星期二
Bow Ties Collection (4y10m)
買多左幾個Bow Ties俾Ambrose表演或比賽用,哈哈!無計啦,男仔唔同女仔,女仔可以著唔同款式嘅裙,男仔只可以著白恤衫同黑褲,真係好沉悶囉!為左唔好咁悶,唔好下下影d相都係同一條tie或同一個bow tie,好似全部都係同一日咁,媽咪決意為Ambrose物色多d唔同款唔同色嘅tie至得!暫時,除左H&M常見有公仔tie之外,都唔係好見其他地方有小朋友正經少少嘅tie賣咁!上次表演時買左個女裝bow tie,Ambrose用都唔算大,仲好醒目咁!今日見到果間店有特價,即時入左幾個俾Ambrose!
Home Craft Time @ 穿珠仔(4y10m)
去嫲嫲家吃飯,不經意的說起從前嫲嫲愛做珠仔公仔,講講吓原來以前嫲嫲淨落好多珠仔留起了沒有掉,於是,幾表姐弟突然興起,話要穿珠仔手鏈喎!
最估唔到嘅係Ambrose竟然都有興趣一齊穿珠仔手鏈,佢仲已經指定送俾某位女同學,竟然唔係送俾媽媽,妒忌呢!
訂閱: 文章 (Atom)


text:
十二月二日 天陰陰 影數碼相最好 yeah!!!
楽しいTokyo -DAY FOUR- Disneyone
去迪士尼做足準備 更何況今日係去東京迪士尼呢! 本來我地個團係星期日去迪迪尼架 但小泉生好好人咁幫我地改做星期二去 等我地唔洗逼 仲唔洗爭 去玩就更加嘆喇!!!
媽咪好鐘意minnie mouse架 次次去唔同嘅迪士尼都會買一隻大minnie返屋企呢 依家屋企有好多隻大minnie喇 上次20週年買左隻好靚嘅minnie公主 唔知媽咪今次買唔買到25週年版嘅minnie仙子呢? 媽咪鐘意minnie 而我就最鐘意tigger同pooh pooh喇 每次見到佢地我都會大叫 pooh pooh 虎虎! 可惜今次去東京迪士尼媽咪唔比我扮pooh pooh同虎虎 淨係比我扮佢最愛嘅minnie咋 算啦 媽咪 今次titi就你一次 下次我要扮虎虎呢!
尋晚住嘅sunshine prince真係好舒服 一覺訓到大天光 婆婆幫我換左戰衣 就落樓食早餐喇 今日嘅早餐都ok 有我最愛嘅日本米飯 同旦旦 食多d野先夠力去見pooh pooh 同虎虎嘛 食多d 食多d...
好野 上車先至八點半 我地應該九點多就到迪迪尼喇 媽咪 titi好開心去睇虎虎呀 聽人講東京迪士尼靚過香港嗰個 今日我可以見識下喇 你要幫我影多d相留念呀 我大個睇返一定好開心啫
去到東京迪士尼喇 領隊話今日算好少人 發達喇 可能今日星期二 加上天陰陰好似就落雨咁 所以冇咩人嚟呢 我地可以玩盡迪迪尼咯...等我報告下天氣啦 全日冇雨 天色逐漸晴朗 好開心呀 媽咪話上次同嗲地去嗰陣好多人呀 加埋之前見到靚靚紅葉 富士山 今次旅程 titi真係好好彩!!!
講個秘密比你地知丫 呢次去迪迪尼 媽咪有篇到行程架 初初我地都笑佢多此一舉 點知玩到九點 一切行程都同媽咪所plan嘅一模一樣呀 即係代表我地玩晒要玩嘅遊戲!!!
到左大門口 我地等小泉生分好cash coupon同入場券 就正式進攻東京迪士尼喇 呢次係我第一次嚟到東京迪士尼 多多指教呢...
媽咪第一時間幫我租架車 架車唔係用嚟推我 而係用嚟推個奶粉袋架 不過 我想訓覺嗰陣媽咪都放我落車嘅 租車費用七百yen 仲送埋個小小咭牌留念 嗲地畫左我個樣落去 而媽咪就幫我寫"TiTi"呢 喺佢地租車嘅途中 有好多日本人偷影我呀 可能我扮minnie卦 媽咪見到一d都唔介意 仲叫我笑呢!
租完車 我地匆匆喺正門影張相 就即刻衝去完第一個遊戲 3D微縮世界喇 未去到之前我地比好多靚景吸引左 有大棵聖誔樹啦 城堡啦 仲有巴斯光年等等...
喺玩3D之前 嗲地FP左Space mountain呀...我地去到3D微縮世界 佢地個個都戴住副眼鏡 好似好得意咁 titi都想戴呀 唔該丫 聰少...
玩左一陣 好快就有得睇啦...我之前喺香港迪士尼都玩過3D 第一次好驚 今次第三次 一d都唔驚 見識多左就自然唔驚啦 我仲好enjoy訓喺聰少度睇呢 呢套movie有隻大汪汪架 所以睇得我好開心...媽咪成日望過嚟 驚我會驚 唉 媽咪 titi大個喇 唔會咩都驚架 你enjoy你個show啦...
玩完3D 之前攞左FP嘅SPACE MOUNTAIN未夠鐘 (同媽咪預計一樣) 所以我地就走去Toonsland嘅minnie house度影相
我著到咁minnie梗係要去minnie house啦!!! 媽咪 你第幾次嚟呀? 表現得好似未嚟過咁興奮嘅? 將我左放右放影相 你阻住人地喇 冷靜d啦唔該...
yee ee同聰少係咁比媽咪舞 "擺佢落洗手盤啦 噢 比佢扶住企啦..." 媽咪 隨便影幾張相就算啦 唔洗咁認真喎
喺屋度玩左15分鐘左右 啱啱夠鐘可以去玩space mountain喇 按照原先plan好 媽咪送公公婆婆同我去玩小小世界 (有得坐 唔吹風 有音樂 又可以玩多樣野呀) 我地玩得開心嘅同時 佢地喺space mountain玩得仲開心 聽聞話space mountain重新整過 但媽咪話整完仲冇之前咁靚 變得同香港差唔多 佢地一個二個好失望呀 所以決定出嚟比個bad佢...
我地玩完小小世界 公公好勇咁去買左個pooh pooh水壺比我 第日可以用佢嚟返學 好靚架!


text:
有日lunch0係尖沙咀海防道遇到呢間公司0既星探,之後搵咗我兩次上去試鏡.我公司同星光行好近,見佢網站show晒佢Djob,就貪得意上去玩下.試鏡時影咗幾張相,錄咗段自我介紹同配咗幾句音,一切都好正常.
過咗一個星期呢間公司就打嚟話有job搵我叫我上去傾細節,上到去講咗一大堆廢話,擺晒佢公司Djob出嚟問我認唔認得係邊個.最後佢終於露出狐狸尾巴,叫我用兩萬八蚊影一輯相做comp card俾D客睇.我問佢係咪公司贊助,佢就左右言他.我再問佢:咁你言下之意係咪叫我自己俾錢影呢輯相?佢就九唔搭八話:我地可以俾EPS同VJSA,D錢唔係我地袋,book studio同請photographer都要錢.跟住我同佢講:哦,咁我無興趣啦,唔該晒.然後就走咗.
可能佢見我呢D太太級有消費力,一舖就想呃兩萬八.我影輯婚紗相上天下海都唔使兩萬八啦,佢都黐孖筋.我諗join完個course佢真係會有一兩個硬照job俾你0既,但影一兩次就唔會再搵你囉.Djob一定唔夠填你條數.諗起都覺得呢間inspire people management好卑鄙,大家千祈咪上當!
忠告大家面對呢D呃人手法最緊要係保持理智同夠定力,我0既原則就係我嚟係收錢唔係嚟俾錢.


text:
2016年1月11日 星期一
最後一次@迪士尼
明明星期三先來完迪士尼,點知唔夠三日我哋又再入來,講真艾菲都覺得自己有D瘋狂,但邊個叫艾菲自己大頭蝦,之前迪士尼寄咗張2-3/1嘅2 days pass來,話補返我哋少咗一個星期嘅特選周末,艾菲就一直懶理以為係月中嘅事,經米高嚇一嚇之後艾菲先捨得拎張飛出來睇,都有同米高傾過想放棄唔來㗎,不過呢次將會係我哋短期內最後一次入來(銀卡到月頭就到期),上次又睇唔到魔法書房同煙花,所以就同燒腩仔癲埋今次啦﹗
呢一朝米高又要返工,得艾菲同燒腩仔拍拖入場,但為咗可以睇得成魔法書房,艾菲都唔敢怠慢,一早同佢喺樓下食個late breakfast就坐地鐵出發,入到來差唔多一點,即刻直衝去魔法書房排兩點場,講真要燒腩仔企喺到呆等一個鐘,艾菲都有D怯怕佢唔合作,點知佢睇吓地圖撩吓前面兩個女仔玩,時間好快就過咗.
開show後入來第三次終於睇到魔法書房啦﹗(第一次入來畀人包咗場,第二次壞咗要搶修,到傍晚整好但5:30就要開始排7:45場,等咁耐就梗係放棄唔等啦)艾菲覺得幾好睇節奏好緊湊,但對燒腩仔來講就有D唔太知發生緊咩事咁,中間有D位佢都問艾菲D哥哥姐姐做咩,太大聲時又會話驚,好彩見到米奇出場就無事,最吹漲係有人出來時同艾菲講佢唔鐘意聽女仔歌(即Elsa首let it go呀)喎...
睇完show出來見就到parade時間,於是拉咗燒腩仔埋去坐低等,我哋坐咗喺第二排,燒腩仔都好乖咁邊食嘢邊等無扭計,到D花車出場時亦表現得好投入有同D卡通公仔揮手.
米奇車來到時,有工作人員邀請小朋友出去一齊玩,艾菲就推咗燒腩仔自己一個出去,起初佢都好興奮咁樣㗎,但因為艾菲要看袋無喺側邊陪住,佢到後尾係拎住條絲帶喺到發呆,O...
睇完parade米高終於來到,為咗完成燒腩仔同米奇影相嘅心願,我哋就決定排隊影相先再慢慢玩機動遊戲,亦咁啱喺到俾我哋撞到第一次入來迪士尼玩嘅Little K一家,燒腩仔仲超冤氣咁係咁叫住Little K個名,搞到本來唔太想睬佢嘅Little K最後都忍唔住笑,哈哈...
影到啦﹗影到啦﹗千辛萬苦終於都同米奇影到相啦﹗
影完米奇,燒腩仔話想影埋Pooh,我哋等米奇時見到隻Pooh好cool㗎,好彩到我哋影時換咗另一隻搞鬼Pooh出來,但代價就係要等耐少少囉﹗
Pooh Pooh一來就想攬燒腩仔,點知呢個小朋友唔知做咩專登擰轉面畀個背面Pooh,到攬住佢影相時個樣又扮到好委屈咁,但明明係佢自己話想影㗎喎,呢D少男心事真係好難觸摸呢﹗
影完相就梗係去玩機動遊戲啦,燒腩仔第一時間話要玩渣車,呢日條隊又係超長要等一個鐘,艾菲就喺出面呆坐到天黑佢哋兩父子先玩完出返來.
由於要等睇九點嘅煙花,所以我哋玩完車就去咗大冒險家餐廳食飯,食完見仲有時間就叫米高快手帶燒腩仔去玩轉彈弓狗,入夜後呢邊嘅人明顯係少咗,等咗三四轉就到佢哋,燒腩仔開車前好型咁同米高講「好似好好玩」,但開車後好快就話畀米高知佢「好驚」,kakaka...
咁夜無得同胡迪影相㗎啦,唯有同Andy D手抓板影返張相講bye bye啦﹗
八點出返去等睇煙花,由於個天喺我哋食飯時開始落毛毛雨,所以D staff講明唔使坐低睇,噢...即係又唔使旨意影到靚靚城堡啦...
雖然企得算前,但喺頭與頭中間睇煙花,影咗N張先有一張比較見得人,不過影靚相唔係今次睇煙花重點,最重要係滿足埋燒腩仔另一個心願,完滿結束呢一年嘅迪士尼之旅.
訂閱: 張貼留言 (Atom)


text:
首先我們叫了一碟青瓜,味道好特別喎! 同平日喺出面食嗰D拍青瓜唔同,酸酸辣辣,好醒胃呢! 之後我們4個人叫了四碗車仔麵,呢度D餸同其他車仔麵舖好唔同o架! 有豬肺,豬心,豬膶,出面都好少見,仲有,我真係未食過咁好食的蘿蔔,好清甜,最正係無渣嘛! 講真我真係唔覺得自己係食緊車仔麵囉! 每一樣餸都有自己的味道,唔會只係食到調味料的味! 好多出名的車仔麵店都有同一個問題,就係佢哋的調味做得好,但每樣餸食落去都係得一個味,可能初初食會覺得好好食,但就食唔出每款食材的味道,而且一般的車仔麵店都係得辣湯,加腩汁或沙嗲湯,但這裡就可選擇冬蔭公和喇沙,兩種湯底我哋都有試,都好好味,唯獨喇沙湯如果可以加一點點的花生會更好.這裡還有自家製的夏枯草和薏米水,我哋試過,真係好似阿媽煲嗰D咁o架! 如果唔得閒返阿媽度飲,最好就係嚟呢度食麵飲涼茶喇! HA~HA~雖然價錢有點貴,但對比番佢所用的食材都值嘅!
有晒食物相片,可以方便選擇
裝飾好特別,真係唔似賣車仔麵
青瓜,酸酸辣辣,好醒胃!
豬肺洗得好乾淨,完全無異味,仲鹵得好入味添!
蘿蔔,豬紅,正!
雞翼好好味!
冬蔭公湯底,正!D魷魚一睇就知無用哥士的發過啦!
地址:跑馬地奕蔭街33號地下


text:
東鐵綫九龍塘 財務公司支店検索
九龍塘
九龍塘站是港鐡其中一個車站,在九龍城區九龍塘多福道,添福道和沙福道交界,深水埗區又一村又一城東面,是東鐡線和觀塘線重要的鐡路轉車站之一.
在兩鐡合併前,這個站曾分別由九廣鐡路公司和地鐡公司管理,而在2007年12月2日兩鐡合併後,九龍塘站的九廣東鐡部份,由九廣鐡路租給港鐡公司作為鐡路營運之用,並合併成同一個車站管理.
九龍塘站觀塘線月台位於沙福道地底,設有1個島式月台,並裝有月台幕門.而東鐡線則設有兩個地面側式月台,和觀塘線月台成直角排列.乘客轉車時需要通過大堂及轉乘通道.
九龍塘車站內提供不同類型的商店給乘客購物或吃喝,例如有7-Eleven便利店,OK便利店,餅店及恆生銀行等服務,所有商店主要分佈在觀塘線大堂,東鐡線北面大堂和南面大堂的收費區內.此外,在東鐡線H出口及G出口亦設有幾間商店.由於港鐡收費區入面不准飲食,因此大部份食肆都不在收費區入面.
九龍塘站目前是整個港鐡系統入面第五繁忙的車站.由於九龍塘站在新界東部及北部居民是重要轉車站之一,從早到晚都有大量乘客轉東鐡線及觀塘線,往來市區和新界.
東鐡線月台更提供通往地面的直接出口,在非收費區設有售票機及客户服務中心,乘客不用通過大堂便可以直接到達月台.
此外,九龍塘站亦有不少自助服務設施給乘客使用,包括匯豐銀行,恆生銀行和中銀香港的自動櫃員機,自動售賣機,自動照相機等.車站內更設有香港郵政郵箱以及「iCentre」免費上網服務設施,方便乘客在車站內寄信和上網.車站更設有「e分鐘著數」機,給乘客登記為港鐡友禮會會員,查閱積分,換領獎賞和購買互聯網用代幣跟點數卡.


text:
對唔住,呢篇文1999.
不過,我呢個moment真係好興奮,心情好難去平復,搭緊紅van都要打我嘅感受出嚟,所以各位,請體諒我嘅1999.
唔知大家知唔知,M記粟米批係乜東東嚟,但係對我嚟講,係非常有親切感,係難以磨滅嘅童年記憶.
記得喺我小學嗰陣,M記出左三款驚天地,泣鬼神嘅產品,一款係韓式烤餅,另一款係飯tastic,第三款一定係___批,當年佢出左芒果批,香芋批同粟米批,其中最迷倒我嘅,一定係粟米批.
我自細已經好鍾意食地門粟米蓉人地就會腐乳撈飯,而我就好鍾意粟米撈飯,而家去到我住宿舍,入倉嘅必須品一定有地門粟米蓉.
粟米同M記批呢個配搭真係世界級,冇得輸,鬆脆嘅外層,加埋甜甜嘅粟米蓉,食完真係嘩一聲,好鬼正,去到打緊字呢刻,我都好似細味緊個粟米批咁,甜絲絲
最重要最重要嘅係,佢係香港M記發展史上嘅一個謎,我問過身邊好多人,大家都好似唔知佢存在過咁樣.
曾經有朋友問我,M記最好食係咩?將軍漢堡?真膚淺.蘋果批?未算係最好食.咖哩漢堡?同食屎差唔多(我指個賣相).我答粟米批,個個都目澄口呆望住我,個表情就好似知道梁振英唔講大話,曼聯唔踢英超,嚟香港踢港甲一樣樣.
我發覺有兩種M記產品,我身邊嘅人係冇印象,第一係粟米批,第二係粟米魚柳飯
大家淨係知道而家M記有飯食,但係完全唔知道M記14年前已經賣緊飯.我記得,2000年個書展,我同屋企人去行完通宵,去左M記食宵夜,我當時就去左食嗰個飯,同外面嘅粟米魚柳飯差唔多味.
大家去到呢度,可能會懷疑我點解做左M記打手,連14年前嘅嘢都咁清楚.我梗係清楚啦,因為佢係我有記憶以來,第一次腸胃炎呀嘛.我對M記一直以來都好有感受,除左小學做專題研究成日去食,10歲時喺安定M記開過生日會,我最深感受嘅,一定係M記粟米批.
今年粟米批重出江湖,我敢講,呢件一定係2014年最大嘅事,我咁多年以來最令我振奮嘅M記新聞.
Sorry for 1999 again.


text:
2015年7月29日 星期三
住家飯 @ 家姐屋企 ( 29-JUL-2015 ) ( 禁 )
鹹酸菜炒牛肉 - 我只食鹹酸菜咋 就咁送飯超級好味 咁我同家姐講話要一碗飯 因為我好鍾意食鹹酸菜 點知今晚 d 飯比較林 唔係一粒粒 所以好後悔要一碗飯 嗚
西芹炒雞柳 - 我都幾鍾意食炒西芹 不過自己唔整煮 所以覺得呢個餸都好味
蒸水蛋 - 家姐驚我無餸 所以特登蒸水蛋 但我話今朝食咗蛋治 唔想食咁多蛋
飯後梨 其實我好鬼飽 所以無食
( 29-JUL-2015 WED )
今朝里奧大人上大陸 鬧鐘響完 叫佢帶參蜜 我再去埋廁所又瞓番 lu ~
8 點唔夠就出門口 可以慢慢嘆早餐呢 ~
菇場唔忙 大粒又全部唔喺度 勁爽呀 ~
食完 lunch box 就出去買蛋糕比媽咪 再去 759 買包薯片 真係好在有帶遮咋 無啦啦落好大點雨 仲諗住過雲雨 點知之後成個天黑哂喇 ~
山芳薯片 - 濃厚牛油味 ( $9.9/包有8折再88折 = $7/包 ) 勁抵 因為係單位數字同埋十蚊唔駛 同埋呢隻真係好香牛油味 好好食呢
繼續整相 hea 住等放工 今晚去探媽咪 6 點 10 分去到 即問姑娘依家媽咪乜嘢情況 個肺清哂 打埋今日抗生素就唔駛打 聽日拆尿喉 咁其他都 ok 我問媽咪有無做物理治療 佢話有 不過就未知幾時可以出院呢 ~
一入去見到媽咪 "挨" 喺度睇電視 咁我就開心番哂啦 起碼唔好成日瞓嘛 同埋都有胃口 感恩家姐住得近 可以叫工人煮嘢比媽咪食 最搞笑今日煮煎釀三寶 媽咪話隻辣椒好辣 不過媽咪又勁唔食得辣 家姐又勁食得辣 所以真係唔知辣定唔辣 哈哈 ~
家姐 6 點半黎到 咁因為我地要去新都城買濕紙巾比媽咪 所以 7 點 20 分都走人喇 咁我地次次一走就會幫媽咪教番好張床 佢又話上又話落都唔知想點 真係家姐都話麻鬼煩 之後家姐同我講 次次媽咪講多幾講又發脾氣 我話理鬼得佢 佢發我地咪走囉 無人幫妳 自己攞黎衰之嘛 ~
咁媽咪今日肚屙 我話可能食得太辣 點知家姐話媽咪食咗包蝦條 我頂 做乜鬼買蝦條佢食呀 喺醫院食咁清 突然食咁油膩嘢 唔肚痛就有鬼啦 之後家姐話媽咪想食 我話唔係想食就買家嘛 同埋工人話媽咪食咗幾條之後比姑娘話 佢就即刻掉咗包蝦條 真係痴痴地 嘥錢又搞到自己唔舒服 真係搵黎搞 ~
我地行番去家姐屋企 初初行真係覺得無料到 之後行到 2/3 勁喘氣呀 上到家姐屋企之後 我係全身濕哂 成塊臉都係汗 家姐激動到叫我即刻洗臉 哈哈 ~
揸車去新都城買嘢 買完濕紙巾又要去廣良興買零食比里奧大人大陸同事 買到一袋二袋又重 婆婆打比我 咁我聽啦 佢講來講去都係問媽咪有無嘢 我答來答去都係話媽咪無嘢 講咗 2 分鐘都係講果 d 大佬 拎住嘢又行緊 好鬼辛苦嘛 之後佢又打比家姐 家姐話佢同緊我一齊 最離奇係婆婆話知 唔怪得我聽到家姐話其實我地兩個答案都係一樣架啦 咁事實又係喎 我知婆婆係關心媽咪 但唔好成日一打黎聽唔到 一分鐘就再打 打唔到比家姐就即打比我 我聽唔到又再打 之後又打比家姐咁 呀大佬 家姐揸車唔聽電話家嘛 我沖涼仍都唔知妳打黎 妳唔係咁樣打法呀嘛 @@
買咗 2 包 ( 合共 $70 )
買比里奧大人嘅豬肉鬆 ( $30 )
番到家姐屋企已經 8 點半喇 即刻開飯呢 家姐好搞笑 真係差唔多每食 2 啖就叫我食多 d 依樣 食多 d 果樣 我忍唔住問佢係咪覺得我成日無飯食 ?! 佢話係 因為之前成日探媽咪喎 咁我咪話囉 我唔探媽咪果幾晚都有煮飯呢 之後佢叫我唔駛探媽咪 煮多 d 飯食 佢又煲咗湯比里奧大人飲 今晚真係又食又拎呢 ~
衰麥包 點都唔望鏡頭
好 BB 咁呀
用雪梨引佢先望住鏡頭咋
衰 B 仔就成日望住枱上面嘅雪梨
又係用雪梨引佢
坐到差唔多 10 點 家姐車我番屋企 里奧大人今晚 7 點半已經番到香港 所以我一番到屋企 佢已經沖埋涼睇電視 lu ~
沖完涼就睇 " 急診男女 " 睇到 12 點先瞓 woo ~~~~~~~~
6 則留言:


text:
蒜蓉辣椒蒸魚雲 - 媽咪一早蒸起咗放喺枱 因為未煮好飯 咁家姐番到黎飲湯又食其他餸 我捉住家姐隻手唔比佢夾碟魚雲 我話係生架 之後媽咪話蒸好咗架喇 @.@ 真係唔講唔知係熟囉 同埋覺得都係酸梅麵豉蒸就好味 d 呢
脆肉瓜炒鮮帶子
冬菇燜五花腩 - 勁入味 正 不過都係鍾意冬天食燜餸多 d 因為 d 汁可以送飯 但夏天就無咩飯癮咁囉
炒油麥菜
當參蓮子百合豬展水鴨湯
車厘子 - 呢期嘅車厘子真係好甜 好難得呀
( 7-AUG-2013 THU )
今朝又係爆熱 唔通之後真係會狂風雷暴大驟雨 唔好放工先黎落就得架喇 ~
早餐食奄列餐 其實我麻麻地鍾意食蛋 不過呢個奄列入面 d 汁好味 好有兒時味道 所以先食呢 哈 ~
菇場唔忙 依家隔離位有人坐啦 不過我都無同佢傾計 佢咁忙 我都唔好意思講嘢 同埋菇場太靜 講嘢全世界會聽到囉 ~
Lunch time 未餓 所以行陣先食嘢 食完再去超市買嘢 之後去 Panash 買丹麥酥比家姐 再去埋一田買冷麵就番菇場喇 ~
家姐聽日唔得閒 所以今晚一齊去媽咪屋企食飯 食下傾下 講開我由細到大都好鍾意食薄荷嘢 我買糖都係首選薄荷味道先架 家姐最驚 大個之後仲更加鍾意薄荷呀 因為夠醒腦醒神嘛 不過有 d 人話似牙膏味 我又 ok 喎 不過就唔係咁鍾意薄荷飲品 因為到覺得好似飲漱口水咁呀 哈 ~
8 點半同家姐一齊走喇 咁我去完廁所就直接出門口 之後家姐串串共話妳就咁走呀 嘩 我完全唔記得拎 lunch box 同湯呀 之後望下個袋 無啦啦多咗 5 隻蕉同一個火龍果 應該係媽咪係都要比我啦 驚我無生果食 其實我依家都開始每晚食生果呢 ~
里奧大人唔駛上大陸 仲諗住佢會無咁遲放工 點知一樣係咁遲 佢想食叉鴨飯 咁我話先到先買啦 不過今次排好耐隊 所以我買完番屋企嘅時候 佢已經喺大堂等緊 lift ~
番到屋企即煲中藥同開機洗衫喇 里奧大人唔做公司嘢 所以陪我睇電視同食生果 唉 差唔多 10 點先飲中藥 不過我 11 點都瞓喇 希望今晚半夜唔駛去廁所啦 ~


text:
鹹酸菜炒肉片
滷水乳鴿 ( 外賣 )
炒油麥菜
蓮藕唐排湯
泰國榴槤 ( 青尼 )
( 19-apr-2012 thu )
依家里奧大人朝早上大陸 咁我就多數遲 d 先起身 因為佢 7 點就起身 而我平時 7 點 25 分起身 但因為我好醒瞓 可能 7 點醒一醒要 7 點 15 分先瞓得番 但瞓得 10 分鐘又醒 個人仲攰 所以我多數 7 點 50 分先起身 ~
咁一開房門見到里奧大人坐喺梳化度瞓 嚇得我丫 無啦啦有個人嘛 之後即刻問佢係咪唔舒服 佢話香港太多嘢搞 所以都係唔番大陸 但着好哂衫就費事上床瞓 驚整皺件裇衫喎 ~
今朝得 15 分鐘食早餐 所以食奶醬脆脆豬 其實呢間脆脆豬唔掂 不過想飲拉茶 同埋唔想食蛋先黎食囉 ~
菇場靜 lu 8 卦直頭話真係靜到瞓着咗添呀 ~
終於到 lunch time 喇 今日又買叮叮 鳳爪排骨飯 超多飯喇 下次都係唔買喇 ~
靜呀靜呀 又終於等到放工喇 今晚番媽咪屋企食飯 不過家姐開 OT 就唔番黎食 lu ~
坐到 8 點半就走 番到屋企即沖涼 之後熨衫 差唔多 9 點半就搞掂 里奧大人就啱啱番到屋企 佢食麥當勞餐 又係食唔哂薯條 又要我食 不過香口嘢都可以幫口食 飯同麵就咪搞喇 ~


text:
今日我地約咗中午坐共乘車番去高雄,所以諗住朝早去周圍行下,再去食個lunch就走喇.之前民宿個掌櫃小姐有介紹喺民宿行大概10分鐘左右有個牧場可以睇到牛,就諗住行過去睇下啦,行下行下都行咗成20分鐘都唔係好見,淨係見到有個寫住牧場嘅員工宿舍,但都見唔到.
唔知係仲未到定咩,但再向前行的話,要折返都幾係野,所以我地決定放棄,但見到呢條無咩車嘅公路,再加上D綠樹蔭好靚.慢慢喺度影下相先..
坐喺度又影下
企喺度又影下
影下影下,都影咗好耐,要去食飯喇!
我地行番去墾丁大街,再買多咗少少手信,就去咗白沙灘泰國餐廳食飯.
尋日個司機姐姐話,因為墾丁天氣熱,所以D人都好鍾意食泰菜,酸酸辣辣夠醒胃,呢間都係佢推介嘅其中一間.
其實味道都唔差,不過可能香港嘅泰菜都做得好出色,所以番香港食都OK囉 ^^"
用悠遊墾丁個APP,有coupon可以有9折,又真係用到wo!正呀!
食完之後,最後衝刺買多round手信就番去lu~日光日白行墾丁大街,無晒夜晚D小食檔,感覺好唔同.
之後我地就番左去等車喇,本黎喺愛情海民宿代訂嘅野我全部都俾滿分,點知俾呢程車最後破壞咗!
話說我地又再book咗共乘車,點知等到過咗約定時間半個鐘都未有車黎,櫃台個姐姐有幫我地打電話去問,就話接緊其他客人,所以遲咗...終於架車都到,諗住都OK啦,好彩本身都預早咗.之後上咗車,見到架車上面根本就無其他乘客,個司機個樣又西晒咁,咁我地就估可能前一台客飛機啦...咁我諗我地黎嗰時,都係兩個人一架車,咁即係兩個人出去都不至於會蝕入肉丫...
點知個司機去到路口個車站,突然間叫我地落車,話呢架車去唔到,叫我地等一陣,轉過第二架車去@@我地無啦啦就俾人掉低咗喺條街...仲要轉過第二架車,個司機都轉埋,都唔知會唔會俾人賣豬仔@@本住覺得台灣都好安全嘅想法又再等啦,終於等到另一架車黎,我地上咗車,佢又兜咗去另一條街,接多咗個男人上車.搞下搞下,已經搞咗成個鐘都仲未出發,本黎預鬆好多都開始覺得緊張起黎.之後佢終於都肯出發,但佢不停沿路都勁兜搭D等緊公車嘅乘客上車,諗住賺多幾個人頭費....
結果去到中段又俾佢兜到個女人,點知好衰唔衰,佢地用台語唔知講D咩政治野,大家個立場唔同,成程車成個幾兩個鐘佢地就不斷好似鬧交咁嘈!!個司機幾次仲激動到雙手都離開個呔盤!嚇死人咩@@
好在最後都有驚無險,準時到咗機場,Bye Taiwan~~


text:
基本上出發前無計劃過要買乜買物,一心只係諗住周圍行下見到有嘢啱就買,當然以廚房家品行先^^亦知道台北有好幾間大型日本百貨公司進駐,分店又比香港多,尤其「新光三越」,台北車站店(即酒店附近)都行咗幾次,當然去到其他地方都唔會放過,可憐LLB就陪c9行足咁多間,鬼叫佢旨意我帶路搵食wakakaka^^
去淡水時經過台灣十蚊店「彩遊館」,貨品型式類似香港$12店,好多仲係Made in Japan!而標價只係NT39 / NT49,真係平靚正……最後WongC9於精敗之下買咗少少^^
c9自識得護膚以來都用開Sofina產品,尤其佢隻控油同防曬都好掂,用到已經唔再轉牌子!反而化妝品耐唔耐會轉下,不過咁啱响宜蘭行彩妝店見呢set粉底套裝台灣特別版又忍唔住敗一套看門口,最重要係折算港紙之後一d都唔貴嘛^^
話說去咗「大葉高島屋」,超市區還可以,百貨區就無咩睇唔啱水心,不過最後「一埸嚟到」都買咗對粉紅粉藍dot dot筷子……總算無白行,因為之後响其他百貨公司都搵唔到呢個款~~
一向有留意日本同台灣Afternoon Tea家品同餐具,因為款式同pattern都好靚合晒「何車」,奈何香港並無引入攪到c9睇完得個恨字><,終於今次嚟到可以一睇再睇haha,相信呢個trip行得最多嘅除咗超市之外應該係都Afternoon Tea!經過c9精挑細選之後敗咗個茶壺,因為屋企個淘寶寶陶瓷壺size唔大,好多時招呼朋友都要沖幾次好煩~_~,見呢個係搪瓷造又可以直接上火,所以都覺值得入手,仲買咗一個搪瓷造扁身食物盒同3色ribbon tea spoon^^
今次行程無特登去逛書店,只係行微風廣場經過一間入去揭咗幾本覺得幾有用……「台灣漬」介紹傳統台灣醃漬品做法,「肉事典」解構豬牛羊雞鴨等所有部位肉質同內臟兼煮法,另外一本就係法國藍帶廚藝學院出嘅「大廚聖經」煮食教學食譜中文版,似乎呢幾本都不能錯過呢!
至於食方面……其實c9對於台灣製副食品有所保留,因為之前都聽過新聞話有過量塑化劑,不過都唔能夠「一竹竿打一船人」,相信小心選擇都係無問題嘅!素聞台灣米質素唔錯,品種技術可媲美日本米,所以c9每次去到超市都蠢蠢欲動想托番多少返香港試下,但係又驚食過之後返唔到轉頭,最後唯有少少地買咗包1.5kg聲稱有芋頭香嘅梗米同為咗個得意膠樽package而買嘅「長秈米」+「短梗米」各800g,再加埋買比朋友試嘅700g芋香米,總共托咗3.8kg唔係好多啫^^
而茶葉……雖然知道台灣茶好出名,但係c9少欴茶,因為鍾意飲咖啡多d,不過都會入下西茶葉看門口,今次入手嘅茶葉都係行街同响超市見到先買,最開心係買到個茶隔,响Sogo內Citysuper買特價NT228(原價NT450)抵到爛,如果唔係得一個現貨靚仔c9我肯定又會掃幾個返嚟做手信!
而除咗「吳寶春」麵包,c9同LLB仲臨走响台北車站商場買咗幾個「阿默」千層蜂蜜蛋糕比同事同屋企人分享做手信,食落有清香蜂蜜味,唔錯唔錯^^
台灣香腸c9一向無乜食,因為始終係副食品,就算想食都可以响香港買到「黑橋牌」,所以開頭都無諗過會買呢d嘢返香港,不過在台時同朋友whatsapp傾計佢話另一本地牌子「台畜」出嘅香腸唔錯,食過無美國腸咁多添加劑,見到的話可以買嚟試下,於是响「三越」行超市見到就埋去試食,最後買咗兩款腸同一包豬肉鬆~~
今次台北の旅尚算滿意,到咗想去嘅地方試咗想食嘅嘢同買到想敗嘅嘢^^
希望有機會下次再去時又可以發堀到d新玩意同敗物!


text:
尋晚欣賞隻新靚乸之餘, 一路觀察D蝦既表現, 發覺好多都目光呆滯, 耐不耐先至爬兩下泥, 有好多更加好似入左定咁, 心想唔通遲D又要執起哂佢地?! 這時腦海番起以前的蝦球片段, 再想一下近期又好少餵佢地, 因為成蝦死剩4, 50隻左右唔想落過量, 平均三日先餵半粒白倉糧放嚮糧兜到俾佢地食, 但係尋晚索性順便餵埋微生物原素俾D蝦B食, 點知唔覺意落多左, 搞到成缸都係, 但係D成蝦大部都走左去爬泥執微生物原素食, 而唔去食好硬既白倉糧, 隻隻表現都好活潑, 爭到飛起! 同之前既就死樣真係差天共地, 呢一刻, 師傅明白了! 原來我缸D泥裡面無食物, 太DRY了, 所以佢地就罷工絕食俾我睇, 以死相諫, 哈哈......,
另外見到熊貓鰍越黎越霸度去搶糧, 所以執起佢放左落番緊缸既細缸度清潔下先, 跟住D蝦食起白倉糧黎又真係暢快左喎!
重有尋晚又有一隻去左, 嚮D石隙度, 爭D睇佢唔到, 可能已經死左一段時間, 執起既時候見到背脊上面有D紅色血水, 同埋白色都已經退左一部份, 見到好透明既蝦殼, 同埋好蝦肉色既蝦肉, 咁係咪即係話水晶蝦既紅色同埋白色, 係隻蝦吸收到D咩物質之後才制做出黎呢, 至於果D物質又係咩黎呢? 紅色= 鐡(波菜)? 白色 = 鈣(鈣水)? 真係不得而知了


text:
嚟到2015年
大家都期望新一年會過得更加開心同美滿
唔知大家新一年嘅Wish List上面有咩呢?
等我率先同大家分享自己喺2015年嘅Fashion Wish List 先啦~
1. Dr. Martens 低筒鞋
(轉載網上圖片)
其實小高以前都有過一對Dr. Martens嘅8孔Boots
但個陣覺得著出嚟太Rock太Punk就好少再著啦
宜家個人大個咗愈嚟愈鍾意簡約同Vintage嘢
所以呢對咁Classy嘅Dr. Martens低筒鞋就榜上有名喇
只要襯上短襪仔就可以做返一日文青啦 哈哈!
2. 迷你Boston Bag
鍾意Boston Bag
全因為鍾意佢嘅短手柄位
無論身上面有幾多層Layer都好
只要手攜一個迷你Boston Bag
就唔需要再擔心身上太多Layer搞到自己睇落好「擁腫」啦~
3. 運動休閒Sneakers
已經擁有一對Nike Lunar Flyknit嘅我
真係完完全全愛上咗Nike 嘅Sneakers
運動風到宜家都仲久久未散
令我心癢癢又想買多對
(註:由於我太唔捨得著殘我對Flyknit
我平時打風落雨都唔會著佢出街㗎!)
其實我嘅Wish List又點止得咁少呀~
不過小高真係好想講嘅係
雖然有時有啲已經唔興/興完/未興
又或者唔係所謂嘅「名牌子」
但只要大家著得開心同舒服
就唔需要介意人哋嘅目光㗎啦
希望新一年大家都可以做到自己鍾意嘅自己!
嚟緊呢年小高會繼續同大家分享更多穿搭衣著
希望大家會鍾意同繼續支持我啦~
Happy New Year :)
請加小高個人IG: sanykoko 做個朋友
又或者官方IG: Ks_Wardrobe 緊貼潮流資訊啦!
多謝支持~


text:
面書被一句句令唔同行業既打工仔極速噴火既說話橫掃,多到可以集結出版一本金句書!我地呢班打工仔,除左做唔完既paper work,覆唔完既email同埋應對唔切client既request外,仲要聽盡上司諷刺入骨既說話,咁就當然會爆發無窮怨氣和淚水湧現.
最令我發火既係被上司請我食死貓,「阿熊,你過黎,同我解釋下點解呢封信有幾隻字眼咁唔通順架,你唔係跟template做架咩?而家你鍾意自己作野啊?」斷估我都唔會咁大膽!有得Copy & Paste點會多餘去自創?「咦?我無自己作啊……一直都係跟上手留低個啲template做.」阿頭唔服氣,點可以俾人知佢怪錯下屬呢,即刻叫我搵舊file佢睇,又問其他teammate手頭上個份template係點既樣.結果發現,原來呢五年黎成條team用緊同一個錯template,亦搵唔到錯誤來源.
無奢望聽到一句「唔好意思」,不過唔該唔好仲加插多幾句「人地俾template你就當岩跟住黎做架啦?自己唔識睇清楚啲?」,「覺得唔對路就好出聲,唔好要我下下驗眼咁逐隻字同你睇先得架!」大姐,我點知同事做開俾我既template都會錯,況且字眼通唔通順真係各花入各眼.我上手就大步檻過走鬼左,無辜被罵既係我,而最可笑係我阿頭check左同一類文件五年亦無發覺問題,定係到今日先至突然認真一check?責任究竟係邊個度?
另一樣同樣令我難忍既係收工先黎逼人加班,特別逢星期五搭正五點半準備鬆人個陣……「阿熊,你唔好走住,等我check埋少少野睇下有無野改你先走啦!」,「過黎講兩句,黎緊有新task要做.」我曾經信以為真,「少少野」同埋「講兩句」係好快完成既事,眼尾稍到身邊既同事笑住迅速執野走人迎接weekend,自己就愈黎愈心酸等.講左半個鐘,再發呆係位等左一個鐘……兩個鐘……「搞店啦,平時收左工無人煩住,我先可以靜靜咁check野,你平時有唔少careless mistak嘛,叫定你留低有咩即刻改就唔怕唔記得.」然後一班靚太的士腳黎join佢,我呢個陪襯唯有笑笑口打個招呼就閃人.阿頭你就六點call定工人煮飯,收工坐的士返屋企同老公仔女開餐,時間岩岩好.我後生我想星期五晚有得即刻走人去拍拖,你明唔明?啲文件我星期一交低俾你,點解你係都要等星期五放工先黎對?點解你自己做得慢格硬要我做妹仔陪你?點解其他teamheads唔係咁?
日復日返工未發洩到舊怨氣,又要領教新一輪既激氣事,火愈燒愈猛.成日話打工仔份糧包埋受氣,如果大家所做既野都只係base on錢,咁本份以外既task都應該用加班費補番數,無必要顧及其他人感受.講金唔講心嘛,咁咪收工即閃,少少唔舒服即請病假,被人罵即燶面,合約上無錯架,但係大家關係只會轉差,一去到修補唔到既地步時,一張紙就簡單結束僅有既連繫.觸發打工仔或者激起老闆把火既說話,盡量忍耐吧!將心比己,打工既為份糧,出糧既為左盤生意,為咩要刻意令人難受,講出既說話等於潑出去既水,傷害左就收唔番.
緊記,忍!


text:
見隔離評沙田嘅重組方案屌得咁過癮,忍唔住都想抒發一下悶氣,抒發一下作為一個野生大埔仔,見到呢份期待已久嘅重組路線方案係幾咁失望.
是咁的,話說眾所X知九巴區區都搞埋啲咩重組方案,拿開初我哋不如睇睇九巴同運輸署係點講重組目的嘅.
◆增加更多點對點的特快路線服務
◆拉直迂迴路線,方便乘客更直接到達目的地
◆參照屯門公路轉車站的模式,善用現有位於主要幹線收費廣場的巴士轉車站,以及於各區的巴士總站及主要巴士車站設立大型轉車站,並改善其配套及提供更多轉乘優惠,為乘客提供更多路線選擇
◆整合,減少甚至取消使用量嚴重偏低的巴士路線,有替代交通工具而又與其他路線重疊的巴士路線,而所騰出的資源可投放到新開辦或需求高的路線
聽落好似唔錯咁.姐係如果成件事係cut左啲廢線呀載空氣線呀去開啲多人坐嘅路線,係何等嘅皆大歡喜呢.不過自從北區重組令區內居民怨聲載道,換嚟一架比取消左嘅東九龍線70X更載空氣嘅過海373A線之後,大家似乎對所謂嘅區域重組都多左份戒心.結果隨後嘅元朗,葵青,以自近日輔仁熱傳嘅沙田都聽聞bam左九巴嘅果堆只cut線cut車毫無改進嘅方案.雖然都叫做巴膠,以我對葵青區嘅少少認識,夠膽講葵青果份絕對稱得上為災難級.不過今日講嘅係大埔吖嘛,葵青果份自己睇啦.
講返大埔,究竟九巴想係大埔搞啲乜?
區內線重組:71K
作為區內名勝嘅71K,相傳兩邊總站太和同大埔墟站呢,人類爬行嘅話好似話係會快過呢部71K嘅.當然呢部71K唔係真係俾你游車河(事實係好多無聊人,包括我自己,會坐足全程,個人認為無坐過全程71K無資格叫自己做大埔人囉.),主要用途就係俾各條屋邨,尤其富亨同富善啲公公婆婆坐去新街市(大埔墟綜合大樓)買餸,以及係作為區內那打素醫院嘅接駁嘅.除此以外,作為大埔孤島嘅富亨邨(稍後將會另文詳述此孤島)有好多乘客都用佢嚟接駁其他區外線,雖然通常都會等到變化石.
話說九巴就想拆開兩條分別叫71C同71D嘅區內線去代替佢:
圖片來源:區議會文件
大概係將原有路線拆做東西一條,南北一條,將唯一穿梭區內嘅71K就咁拆開左.但係就引發左以下問題:
富善邨失去直接來往新街市路線
雖然唔係住富善,但係富善的確有唔少人會搭71K,以學生客同買餸客.計劃如果實行的話富善街坊將不能一程車去到大埔墟,而要先坐71C去富亨,然後再轉乘71D.講真,邊個會咁做?講緊行條回頭路做所謂轉乘,最大問題係兩條線班次都做15分鐘,一個唔好彩兩邊等車都無左半個鐘,邊個會同你九巴癲?
區內網絡破碎
好多組合,包括廣福來往太和,富善來往運頭塘,都會無左直接嘅路線.啲公公婆婆想話去下社區中心,又或者係約下人去其它屋邨飲茶呀打麻雀呀,難上加難.
富亨街坊難以轉乘
拿大埔就眾所周知,富亨係最偏僻最交通唔方便嘅(總之稍後將會另文詳述此孤島).咁正路計富亨街坊點都應該會有架接駁車,類似北區車海式嘅273A做接駁.只不過事實係咁多年大家都係靠無轉乘優惠嘅71B,以及等到下年都未有車仲要兜勁耐嘅71K做接駁.
而係呢個方案入面,估佢應該係目標用71D嚟運載富亨街坊出廣福搭車.但仆街就仆街在,第一,班次無改善,依然係十五分鐘一班,依然等到變化石.
最大問題係,呢個作為富亨人真係唔撚講粗口都唔撚得,屌你老母連富亨巴士站都唔撚入你想點撚樣呀?
拿咪撚話我屈鳩佢,放大嚟睇,佢就係富亨對出一段頌雅路飛過,完.富亨街坊要坐車,就要係橙色呢兩點嘅位置上車.問題係入啲果幾座真係要行到無雷公咁遠先坐倒車囉.唔好睇少入唔入巴士站呢段距離,講緊絕對係有五分鐘嘅步行距離.如果富亨好似其它邨有幾條巴士線揀都話姐,偏偏對外線得一條,大部份時間都必須轉乘,呢個設計我真係諗你唔撚明囉九巴.
兩條線設計都用單層巴士,姐係其實用單層巴士就唔係問題嚟嘅,如果你班次做到最少十分鐘一班嘅話.
九龍西路線
另一個主要變動就係72X線改行青沙公路.為左測試今日特登日間搭左程72X出旺角,廣福邨出發半個鐘唔洗已經到旺角鐵路站嘅巴士站.改行青沙唔係問題,但計劃中九巴竟然想將佢兜大角咀,以及改為類似循環線運作.WTF.
第一,計劃中無視現時旺角道嚴重塞車嘅問題,仲繼續塞入去兼將果度改成主要上落客站.需知道旺角道塞車係比彌敦道更嚴重,佢設計上仲話要俾司機有需要時駛上旺角東站休息,我夠膽講係旺角道經洗衣街果邊要揸上旺角東站,再揸落嚟去返旺角道上客,即使唔停車呢度來回講緊一定會用左二十分鐘.咁改嘅用意到底係乜,我真係完全唔明.仲有,兜大角咀一段路,燈位又多而且塞車問題又係嚴重嘅,玩下手由落公路去到旺角道唔見左半個鐘,夠原線由廣福出嚟.姐係如果你要浪費時間嘅,我寧願你行荔枝角道果邊過黎,仲可以順手做埋麗閣,深水埗,太子一帶,以及旺角段嘅彌敦道,保證大埔居民拍手叫好.
只不過大埔就有一條半滄海遺珠嘅路線,72,來往長沙灣至太和,作為毒撚兼最鍾意出深水埗hea嘅小弟經常乘搭,貪佢一程車去到黃金高登一帶,食返個豆花米線同囍囍雞髀真係人生一大快事(深水埗毒撚美食第時再講).只不過路線係大埔人眼中比較迂迴,嚴格嚟講全程不經高速公路,先經中大一段嘅大埔公路,後落瀝源沙中(回程更會經大圍美林),再行馬騮山一段大埔道落深水埗.作為常客嚟講,可以評論一下72呢條線,
首先,越嚟越多人搭係事實.平日72非繁忙時段都大約可以坐滿窗口位,假日來回方向更多數坐滿,而繁忙時段每日返工時間返大埔,深水埗尾站九江街更加係登車困難,經常頂閘入大埔.之不過班次依然無大改進,維持15-25分鐘嘅水平.
但今次重組入面,72並無改路,只係將九龍總站延長至美孚.作為常客,72行大埔公路大埔段會比吐露港慢少少,但問題不大,而沙田段大埔道其實係幾快,如果講黃金高登果邊的話可以講絕對比行青沙快.真正問題在於沙田區一段.回程於沙田區由美林邨至新城市至禾輋邨一段起碼行十六七分鐘,相對直接行公路其實慢唔少,如果唔行沙田一段其實72線由大埔出深水埗應該大約半個鐘可以完成.然而九巴似乎忘記區域性重組其中一個主要目標-拉直迂迴路線,方便乘客更快到達目的地,但服務大埔至深水埗嘅72竟然繼續反其道而行之,繼續兜沙田.大佬,咁做嘅話條線梗係唔夠人搭啦.正正常常來往大埔至深水埗嘅話,點會唔夠客?72沙田段來往深水埗,太子一帶有更平嘅81,86,大埔來往沙田亦有72A,73A,諗唔明點解仲要大埔出西九龍嘅車兜落沙田,浪費大埔人時間俾沙田叫兩飛囉.
九龍東及大埔公路路線
計劃中相信最大爭議係74A線嘅取消,同埋將來往大埔至大圍嘅72A大幅縮減班次,離譜到開一個鐘一班.大埔公路嘅居民今次真係想唔同佢反枱都難,七年前取消去佐敦嘅70,北區重組就縮73A,而家取消埋去九龍東嘅74A都算,仲要將接駁車72A都cut到幾乎半取消咁制,癡撚線.
74A要取消唔係問題,但係74A同72A加埋cut走左十三部車,到底去左邊度?九巴陰陰濕濕咁,乜嘢補償都唔做就想cut資源慳錢,荒天下之大謬.74A嘅取消將會令運頭塘邨,太和邨失去出九龍東嘅巴士,運頭塘更係唯一一條出市區嘅車.連帶沙田同大埔亦會少左架入九龍灣工業區嘅直車.為表誠意,九巴會開特別車收工時間九龍灣工業區返大埔,三班咁大把.以表補償,九巴仲計劃將307非繁忙時間延長至太和,不過廢話,當然啦車就唔會加,以後大埔中心巴士站嘅乘客,包括富善富亨嘅街坊以後預時間搭307成為絕響.
而線王74X嘅乘客,唔好意思,大家引頸以待嘅飛彩虹鑽石山九巴將會繼續扮乜都睇唔到,扮無發生過,係咁二收工時間開兩班車(仲要係原有資源)塞住你把口,大家繼續日日收工頂閘焗兜浪費時間直到永遠.應該更好地運用嘅75X不作任何改動,當然啦今時今日嘅九巴唔改好過改就係真嘅.
其它
64K特別線嘅改動嚴格嚟講影響唔算大,不予置評,過海線307改動已經講左,值得一提嘅係九巴計劃將早晨特別線307A,B,以及新增嘅C改行青沙西隧.令人擔心嘅係,朝早新城市外一段高速公路日日都塞到仆街,怕且即使307ABC同將來嘅272X,只會陪塞埋一份.講到呢度我真係唔明,究竟九巴係咪將青沙神化得太過分?乜柒都話要改行青沙?
未只呀,連朝早得一千零一班由富亨經深水埗出長沙灣嘅272P都要改行青沙,最on9嘅係仲要改行科學園,都唔知為乜鳩?大埔人有幾多個會特登比出九龍價錢特登等你呢一千零一班車同你係科學園落車?都算,條路線竟然騎呢地改總站去葵興,由青沙,落長沙灣,經美孚,去葵興.聽都覺得on9啦.
又試想像,邊個會同你特登等呢一千零一班車,放棄方便快捷嘅73X城隧轉車,而同你兜科學園,長沙灣,美孚,去葵興?定只不過要為左所謂“完成轉車站網絡”而搞場咁嘅大龍鳳?相信答案都呼之欲出啦.最慘係搭呢班車去深水埗返工嘅街坊,成半車人做炮灰犧牲左,要同你係經已被九巴神化嘅青沙轉車站轉286X.
嚴格嚟講,大埔弊病同沙田都差不多:應改的不去改,不應改的卻改得亂七八糟.居民真正訴求無人理過,呢堆講到真係口都臭.
271班次不穩問題
271來往尖沙咀,佐敦,油麻地至富亨,係區內其中一條最重要嘅路線.然而九龍區總站廣東道無站長管理兼塞車嚴重,導致班次極度不穩定,一係嚟一抽車,一係等一個鐘,無人理.
307P班次不足
大埔唔似隔離沙田可以有條全日嘅682去港島東,但繁忙時段嘅307P就早晚爆廠,供不應求.而且太古城,西灣河一段,依然係對外空缺,有需求無供應,無人理.
大埔來往新界西路線
北區坐擁76K,77K,276,276A,276B,276P六條來往新界西嘅路線,然而大埔今時今日都只得一條坐到2046都未到元朗,兜山路嘅64K.全車成百人去元朗果啲日日焗兜,究竟浪費左幾多時間?路況所限,64K只行到細車,客就多多,已經無鐵路競爭,九巴照樣唔理.爭取多年,毫無成果,無人理.
對外路線區內走線過分集中,迂迴
睇呢幅大埔市區圖就會明白.全大埔嘅對外路線基本上由大埔中心起都採用黑色呢條走線出吐露港(75X行走寶湖道),而富亨邨,富善邨,太和邨,運頭塘邨則完全被忽略.太和,運頭塘姑且與港鐵站為鄰,富善則有免費接駁港鐵巴士K17,以及都有73X,75X,271,網絡都可以接受.但區內嘅富亨邨,交通網絡相對區內其他區域則是完全過分地不平衡.
富亨開邨至今,只有271一條全日對外線.然而271區內走線迂迴,由富亨開車去到廣福上公路足足用左二十分鐘,以富善一段最浪費時間.接駁線配套亦差,富亨係全大埔唯一一小區無免費鐵路接駁巴士(俗稱K巴)來往大埔墟站,富亨街坊日日來回比成八蚊搭班次不足,而且停站多多嘅71A去港鐵站,哀哉.而71K,以致將來71C,71D嘅問題上面講過,不再詳述,綜合而言難怪富亨被區內人稱之為“大埔天水圍”.
個人覺得,住富亨慘撚過住天水圍.(利申:真係住富亨)
作為真大埔街坊的建議
拿,我夠膽講,以下落嚟嘅建議我唔夠膽講係最好,但相信好過九巴方案.
區內線,71C同71D唔係唔得.但既然cut左成十三部車,真係唔可以加落區內線強化接駁?十分鐘一班,最低要求.你要人轉,你都做密少少,好嗎?
不過咁,轉乘不是萬能,建議大執以下路線,九龍東及九龍西分兩組進行.
第一組:74X,75X
既然要cut 74A,既然要轉乘,請俾多個選擇街坊,唔該.74X可保持現有區內走線,唯改行寶湖道代替廣福道.
而75X,則改成區內其他區域嘅九龍東線,走線如下
九龍段走線不變,唯區內改為太和作總站,服務太和邨,舊墟,大中部份,富善及富亨街坊.來回走線儘量以行大路為主,應該可以比271由富亨至廣福走線快.
凈係去到九龍城?互轉吧,74X/75X大老山互轉.
第二組:72/72X(272X)
人類已經阻擋唔到九巴將路線改行青沙嘅決心.既然係咁,就一於擺埋72上青沙.72跟上圖走線,改行吐露港公路,青沙公路,後跟286X由海麗,西九龍中心,長沙灣至美孚.青沙轉車站網絡唔洗多講,之後點轉都得.272X繼續跟72X現時區內走線,但可考慮改行荔枝角道至旺角.
其餘嘅,首先72A唔該唔好cut車,相反以取消74A嘅資源加兩部俾大埔公路一帶居民做轉乘,轉做主力接駁,咁居民就算無左部直車,有部頻密嘅轉乘都叫執返隻吉,而唔會係取消九龍直車再陰乾接駁車咁弱智囉.而大埔走線則可改跟74A現時大埔走線至海寶花園一帶,轉入大埔中心後直至工業邨,沙田則改經源禾路一帶及改經沙中以覆蓋原有72線撤出沙田漏洞.如此一來,運頭塘街坊繼續有車搭,大埔工業邨以及大埔公路一帶亦有更完善接駁.
而服務荃灣一帶嘅73X可以無需改線,但早晨線273C/273P則可考慮將其中一條改跟74C,擴大服務範圍覆蓋富亨,大元邨,新興花園,而無需兩條路線重疊走線,造成資源重疊.
如此一來,大埔各小區都可有來往九龍東,西的路線,接駁亦更完善,74A的取消亦可令九巴出少幾部車,總算大家都有賺.
不過咁.我都知九巴唔會咁好死.總結嚟講九巴都係想借重組為名,慳皮為實.只不過希望九巴高層可以明白,其實有好多情況下,開源比節流更有效益,起碼都一邊開源一邊節流,而唔係得節流囉.收手啦,咁落去其實只會每區都bam,浪費大家時間,資源繼續浪費,何必呢?
原文連結


text:
Rex Cheung Photography
服務詳情
評語 提交評語
初時見响 Rex 既 studio 見面既時候我先生都已經話呢個攝影師既態度真係好誠懇,風格又match我哋想要既嘢,當然價格都係考慮因素,而呢幾樣嘢都切合我哋嘅需求.我哋係喺馬灣Club One到擺酒,揀咗室外證婚.Big day當日成隊crew都好準時,俾我嘅感覺都係盡責同埋態度好嘅,所以整體嚟講都放心.我哋係揀咗半晝,個package本身都係half-day嘅,夜晚同屋企人食飯,所以夜晚 Rex參與咗一陣就走咗,時間係影得好足既.
Rex喺控制人流又或者係同賓客影相方面都係好smooth嘅,有一點可以再做多D既就係喺斟茶嘅時候,如果可能做少少大妗姐嘅角色,加插少少搞笑既氣氛,始終老人家鍾意開心啲氣氛熱鬧啲,咁大家氣氛就會更好喇﹗當然我都唔係完全expect攝影師可以完全取代大妗姐,不過如果酌量可以做少少就更好喇.
攞完相見到final product嘅時候我都覺得Rex係好有心機,佢係用一隻金鏄USB入著啲相,又有一個有佢logo嘅box,包裝得好靚.啲相都同我哋expect嘅一樣,特別深刻嘅可能就係一啲eye-contact或者係同屋企人嘅interaction嘅相,佢係好能夠捕捉到人與人之間嘅微妙關係,真係好細膩,而我就係鍾意呢個感覺.
我搵Big Day 攝影都搵咗好多間,好多俾我既感覺係當日條same day edit 好多都係麻麻,但我就覺得嗰部分先係最memorable,所以當時我就同Rex講話我想睇你same day edit同成長片段sample,佢都俾咗好幾條link我睇,我都真係睇完覺得啱先決定搵佢傾.
大家一開始都唔熟而其實當時都真係想感受吓佢係個點既人先睇吓會唔會搵佢幫手.我發現佢好俾心機答我哋啲問題,而我哋又真係問咗佢好多問題同好細節嘅嘢,我哋連big day先問都未遲嘅嘢我都哋問咗先.由於我之前聽過真係太多不愉快事件,有啲試過因為响酒店證婚,最後埋數先話要收附加消費,所以我一開始錢銀瓜葛就傾得特別清楚,避免big day當日打亂啲節奏同影響心情.佢每樣嘢都好細心解答,又有portfolio比我哋了解到佢style.咁啱嗰時有個朋友嘅朋友之前搵過Rex拍big day同家庭相,都滿意Rex個service,我哋睇完又覺得Rex佢唔係最平但風格都真係最啱我哋,就決定搵佢影big day.Rex佢都好nice好generous,嗰時我哋近14年年尾搵佢,佢同我哋講14年尾前落訂都會用14年價錢,唔會話15年先影就收我哋新價.
Rex真係教咗我哋好多結婚時要注意既嘢,例如原本我哋打算X點去接新娘,佢都有提醒返我哋要再預多啲時間,因為我哋諗得簡單咗會唔夠時間.其他細節例如屋企主要室內光定天然光,用白燈定黃燈,佢都會問我哋同我哋傾吓使唔使換,力求完美,好多位都俾到意見我哋.我哋覺得佢俾嘅advice都好啱用,而最後嗰日個run down都好smooth.咁啱big day前我有留意佢之前做過咩job,就睇到佢喺我屋企附近幫人影過.之後我就同佢講其實我就喺係嗰度附近,同埋suggest過去海濱長廊嗰邊影都好靚,朝早可以同啲兄弟去嗰度影下先,又俾咗啲男家附近內街的相佢睇睇先,佢都好快掌握到環境.我覺得準備結婚嘅人要多啲參考下其他新人點做,留意下幾時開席,幾時送客,去諗下邊啲有做或者漏咗,自己參考吓點樣避免,又可以早啲同攝影師傾清楚.
Big day嗰日佢哋成隊crew都好pro好有默契,又好自動咁喺我屋企做好set up,搵邊啲位同角度影出嚟會靚啲,唔使特別再同佢傾.Set up完,佢哋就主動落去搵新郎睇下有咩要幫手,好自動自覺同有默契點樣配合,一個拍片, 一個direct,一個主力影snap shot.攝影師都有好有禮貌同友善,有長輩想要求影多幾張相佢都會盡量去配合.親戚朋友同兄弟姊妹返嚟嘅feedback都好正面.嗰時開會我哋提過男家係喺較為低密度嘅單位住2樓,間屋有個露台.佢都未係好清楚當時環境,但佢提議可以試下喺2樓拋個花球落去接花球.我記得嗰日朝早喺娘家斟茶都未落雨,出門嗰刻就傾盤大雨!後來到男家嗰度都仲有雨,喺斟完晒茶先開始停雨.斟完茶嗰時見停咗雨,啲兄弟姊妹又食完飯返嚟,我又換好婚紗,就實行咗喺男家度拋花球嘅計劃.咁啱我喺2樓一拋落去就有個姊妹接中,成個拋花球過程嘅snap shot同video出嚟效果都好好.(我之後喺朝拍晚播時睇到都好impress,簡直係成條片嘅highlight位!)跟住我哋再喺男家附近內街度影咗啲相,就再去酒店.雖然嗰時停咗雨,但都擔心會再落,所以就決定喺酒店再影一輯相.
宴會未真正開始前啲家長都有同啲朋友影相,feedback都話佢有求必應.到敬酒後再同賓客影相都好有耐性,好細心幫手點樣排位,而當時有啲點都唔肯坐前排嘅親友Rex都會幫吓口說服佢去坐前排.我最重要既same day edit 我當然有睇啦,嗰刻睇到我真係睇到喊咗出嚟!睇佢剪出嚟嘅片都會勾返起感動嘅時刻,成條片都capture到朝早的essence.
另外就係我擔心既錢銀問題都係無事,當晚俾埋尾數好順利,始終當初開會講run down時都再一次傾埋點俾錢,大家agree好,所以如舊無如何突如其來嘅額外收費.
我哋覺得Rex真係超越晒我哋既expectation,好多謝Rex佢咁包容我哋好多好瑣碎嘅各種問題,thanks so much!
其實我同我先生都唔係太鐘意影相嗰啲人而對攝影又真係無認識,但阿Rex就好識處理我哋啲感覺而都好體諒,影既時候又覺得好自然,過程好舒服.
我同我老公係中大認識,而當時好想返去影相留念,記得同佢傾計佢話未去過中大影,咁我哋就講咗幾個指定要影嘅地方,而去到佢都有另外提議一啲地方影.記得Rex當時俾我哋既感覺就係佢眼光都好獨到,當日我哋行過幾柀樹阿Rex就停我哋話要影,我同老公睇嗰個地方嚟就真係好普通,真係得嗰幾柀樹,點知影完睇返真係好唔同,直情影到好似外國咁,都幾佩服佢!整體嚟講阿Rex佢都好專業同埋俾到client好舒服嘅感覺,例如我哋當日都真係影好多景點,最後出到尖沙咀都已經好趕,最後都overrun但佢從來都冇催過我哋,反而搞到佢咁遲我哋仲唔好意思.
Big day定咗日子之後搵咗好多間,有朋友介紹話Rex攞過獎,咁我地就諗住睇下佢啲作品啦,我同的先生要求都幾高,上網睇過佢啲作品,覺得佢個style 幾靚,所以就約咗上佢studio 聽講解.佢俾咗幾段之前影既相我地睇,有pre-wedding, big day,仲有studio 幫媽媽影既大肚相,啲style 都好靚,而我覺得佢最突出就係佢既style, 因為我好鍾意太陽光,加上佢用既filter同埋角度都係我好鍾意既feel,睇得出係好用心去影.佢present得好好,唔會逼我哋又會俾時間我地去考慮.
我之前都有做過人哋姐妹或者睇過其他人結婚,感覺到Rex 同其他既攝影師既分別就係Rex好有idea同埋佢好有要求, 其中一個結咗婚既姐妹都話Rex好過佢之前結婚嗰位photographer, 起碼會俾意見點擺pose, 例如叫媽媽可以攪住囡囡,又或者提議企响邊個位置影會靚啲, 唔會求其影兩張就算.攝影師同親友都夾得好好,唔會淨係掛住影新娘,都會兼顧到其他人,我好記得就係Rex好識氹我啲親戚開心,好識講吉利說話,令到大家都笑,我諗係咁所以影出嚟啲相大家都好好笑容.
成輯攝影我特別深刻就係開會傾rundown既時候,Rex都有好細心了解當日既流程,而當佢知道我哋出們响上水,而酒席响荃灣而途中會經過沙田,佢就提議不如去馬場影相,又提議叫埋兄弟姐妹一齊影同埋訂定氫氣球,一人拎住一個氣球影會好靚.我地最後真係訂咗,我覺得影出嚟效果真係非常好,都真係好鍾意佢呢個suggestion!最正就係我地影完都留番啲氣球擺埋係reception 到,堆埋一齊放响一邊感覺好靚,好似多咗個擺設咁!
結婚當日天氣真係麻麻地,天陰陰,但偏偏我就特別鍾意啲有太陽光既戶外景,所以就特登安排咗响戶外敬茶.呢點阿Rex都好好,佢會特別留意邊到光線好啲,等可以多啲光透到攞嚟而影出嚟啲相靚啲.雖然佢相好靚,但佢條成長片段就同出面好Pro 個啲比就差少少, 實情係如果唔係要求好高其實都ok 既,但係可能我要求比較高,所以最後都係自己另外整過一段.我覺得問題可能係响剪接方面,好似淨係用咗Macbook 裡面啲template咁,效果都真係一般.所以如果呢方落多少少心機再整好d就會更加perfect喇.
整體嚟講Rex既服務都真係好好,啲相真係好靚.佢俾相我地既時候仲有個好靚既盒同埋會用一條金色既usb裝住啲file, 另外阿Rex仲有再幫我整多本相簿,都知道其他攝影師通常都淨係俾數碼檔,好少會再有埋本相簿,所以我都好期待本相簿!不過要响成2700張相裡面揀嚟做相簿,而每張都好靚,對我呢啲有選擇困難症既人嚟講都真係考起,所以到宜家都仲揀緊!
其實都要提返我一個記者朋友,而當佢知道我結婚佢就幫我响Facebook搵攝影師.佢搵到阿Rex就介紹俾我,我當時睇佢啲相就覺得佢捕捉人自然嗰刻真係捕捉得好好,特別係snapshot感覺好好所以就搵佢幫我.
我啲姊妹後期講返俾我聽話Big day當日阿Rex真係好專注盡量影低所有既細節,所以因為咁朝早行程係有少少overrun既,其實呢啲都係小問題,始終當日咁多事項要兼顧overrun少少都正常既,但係始終如果可以時間掌握得再準啲就更好啦.而到後期我哋都有安排啲時間去影外景,外景就真係影得比我預期中靚,我哋覺得個場地都幾靚而且都覺得阿Rex都好用心幫我哋影.
Overall我哋都好滿意,阿Rex隊crew都好helpful(特別係主要負責影group相嗰位攝影師都真係好幫手),再講就係外景同埋bigday啲相阿Rex都真係影得靚既.


text:
Mijosu
服務詳情
評語 提交評語
我老公好有要求,想套衫有cutting,款式又要唔娘得黎要好睇,因為呢間店專做西裝,所以俾到好多款,而且唔貴.
出面新郎租衫,就算係娘到爆嘅款例如銀線鐵鏈,蘿蔔腳果啲都要二千蚊,我老公完全接受唔到呢啲款,佢想要slim cut,褲要修身,但又想玩下款,而呢間係做到fashionable,隆重少少嘅西裝,而唔係好casual去飲嘅款.我地係果度做左三套西裝,有兩套著埋去影prewedding,但三套加埋只係三千幾蚊唔夠四千,就連兄弟啲褲都係果度做,只係二百幾蚊條.
佢有俾到唔少suggestion,例如有啲位會建議點樣改令之後去飲可以翻著,佢都有幫我地襯埋衫.入面有個叫Joe,有個叫Michael,兩個都高高地幾型嘅,俾左好多suggestion我地,所以做左三套衫已經同佢地好friend,我自己另外訂嘅bowtie訂錯左仲送哂俾佢地,因為橫掂擺係屋企都係扔.
其實佢地啲衫都係拎返大陸做,有啲布嘅質地唔太好,兄弟嘅褲有爆軚嘅情況,然後佢話我地兄弟肥先會有呢個情況,不過因為啲褲真係slim cut,如果著嘅人肥就會出事.之後有介紹朋友去果度造,話係我介紹仲有平.
4000


text:
五十嵐
眼訓的一天!阿爸一朝早竟然係度鑽牆!就連我隻死豬都俾佢嘈醒,可想而知佢製造出黎嘈音既級數係幾咁強勁!
我拎d野去郵局磅重,打算係橫頭磡村果邊行出去BU,明明條路無行錯,但係對自己又無乜信心,行左一陣驚行錯路,所以又行番轉頭!好彩最後都順利到達,唔係實俾敏婷笑死?笑我住樂富都唔識路!
我發覺呢排真係日日新鮮!日日都有d不知所謂既事發生係我身上!我同敏婷去左樂富五十嵐食tea(其實係我既早餐同午餐),我諗住佢開左咁耐我都未去食過丫ma!
入到去,我地order左2個tea set,我以為係自己敏感,一路都有個waiter成日望住我喎!唔知係咪佢知我留意到佢,佢竟然望住我笑,仲行埋黎問我叫左咩食.我呆左囉!
之後我地食完,叫人找數,點知又係佢行埋黎喎!仲話唔幫我找數喎!咩事呀?佢唔係打算唔幫我找數,等我慢慢坐呀ma??後尾當然佢都有拎張單埋黎啦,我無散紙,俾張100蚊佢,佢竟然又講左句"唔駛找呀?",我都唔知答佢咩好...後尾佢找番錢俾我,我同敏婷走都走唔切!行到門口,佢開門俾我地,仲話:聽日留番個靚位等我黎食...嚇死...我以後都唔去樂富間五十嵐呀!!!太驚嚇啦!
之後我同敏婷一齊拎野俾ethel,敏婷仲話一定要講五十嵐件事俾ethel知!今日ethel搽左紫色眼影?靚靚?唔知係咪arm arm失戀既女仔都會注重打扮一d架呢?不過我覺得ethel個樣一向都唔差既!再打扮埋,直情可以殺死曬香港所有男士啦!嘻嘻!
最攪笑係佢同敏婷講:我失戀呀.敏婷仲以為佢好慘,好唔開心,後尾ethel講番佢知係佢主動飛人既?笑爆!我失戀呀,不過我係fly人架?嘻嘻?
好白痴呀,本身約左sampson,叫佢教我physics,點知我記錯佢放工時間,我以為佢收5點,原來佢收7點喎!我仲以為佢放我飛機!我打咁多次電話佢都唔聽喎?!我仲係同敏婷行到6點幾,見佢仲唔打黎,就返左屋企,換曬衫就收到佢電話!真係好白痴好白痴!
今日sundar打電話黎,話我好似失縱左,成日唔打俾佢!我係驚阻住佢jei!佢話睇見我溫書進度良好,好放心!我話覺得自己溫書越黎越無心機,佢就好好人咁話唔緊要,叫我無心機時打俾佢,實會支持鼓勵我!Sundar真係一個大好人!
突然間好感動咁覺得自己識到一班好好既朋友仔!覺得自己好幸運!


text:
2015年10月14日 星期三
與年輕同事交談有感
呢個同事平時待人處事都唔錯,算幾醒目,雖然我認為依家唔係買樓既時機,不過見到佢有能力,都係欣賞既,但問落之後,就鄧佢有d牙煙.原來佢買左環海東岸既樓花,單位三百幾尺,一房一廳,高層望維港境色,三年後落成,六百萬多d,實用尺價成萬九蚊尺.首期加雜費俾五十幾個,過兩個月開始月供兩萬.由於呢個同事搵緊唔到兩萬四蚊,本來以為屋企幫補唔少做首期,之後月供輕鬆d,不過睇情況又唔係,咪問佢點解依家去買樓同買到咁貴? 佢話因為見到呢個盤可以樓價5%就做到首期,十幾廿萬就上到車,於是去睇下.去到的確廿萬左右上到車,不過只限細過二百尺既開放式單位,而因為佢個籌好後,都無乜得揀,之後就俾人說佢睇二百幾尺既單位,再說話加多少少就可以買到大d三百幾尺既,到佢睇到個中高層望市區境既,又再同佢講比多一兩萬首期,月供多二千,就可以買到個高幾層望維港境,最終佢就係買左呢個單位.
跟住我問佢係咪同屋企人一齊供? 邊個名? 買樓之前有無諗過自住定放租? 佢話名就係佢,供就同細妹一齊供,不過加左屋企人做擔保.本來以佢既月薪要屋企人做擔保都好正常,但傾落原來銀行所做既壓力測試比預期高好多,要成六萬九蚊,結果要加三個屋企人做擔保先夠數.而放租定自住,佢就話睇下收樓既時候升左幾多,升得多就可能賣,如果唔係就放租.再問佢點解會買呢度,佢話因為近沙中線,第時開通應該會升值,而且校網好,唔賣放租應該都無問題.
聽到呢度,我真係鄧佢有d擔心,似乎最大既問題唔係佢呢個時候去買樓,而係買樓之前無諗清楚,唔肯定自己想點.所以先會俾5%首期吸引到,之後因為無清晰打算到底為放租定升值,所以俾d經紀說下說下越買越貴,如果一早心有打算,一早預放租既,就唔會買依家o固單位,因為一房一廳三百幾尺,校網係好但單位太細,吸引家庭客有少少難度,而且為左望海單位每個月供多二千銀,海境自己又睇唔到,同望市區單位比係咪租到多二千銀? 如果為升值,沙中線唔係今日先話起,樓價其實已經包埋沙中線既預期,到時因呢點係咪重有得? 其實如果佢一早有考慮清楚,就算最尾真係決定買樓,都唔會失晒預算買個咁貴既單位,要知我地o固行,就算叻仔升到職又升得快,人生都應該都搵唔過二千萬,六百幾萬等於用左1/3,最重要係縛死左未知既投資機會.當然未來既事無人知,幾年後自會發現今日既決定係岩定錯.
19 則留言:
冚家有樓齊齊供,將來點算? 細妹唔使嫁人?回覆刪除回覆
其實一齊供都唔緊要,最大鑊係佢無諗清楚,本身目標應該係最細既三球多d既單位,依家變左六球既,遠超預算.刪除
最尾個幾句係重點.回覆刪除
計一計人生搵到幾多錢, 就知買樓(自住)係佔人生多少.買黎投資又係另一回事.回覆
我自己就不思長進,安於現狀,刪除
粗略估過自己都都係搵得o固千二至千四萬左右.所以認為依家樓價真係離晒地,自住都唔會買住.
唔怪得咁多人買新樓, 原來貪佢可以用少D首期買到 !回覆刪除
不過佢地唔睇個樓價其實太高啦, 俾我都唔會買 !回覆
Lisa姐,妳上左岸應該都知出面樓價幾離地,再加埋d辣招,上車門檻好高下,所以5%首期引到好多人落撘.刪除
揾兩萬四,用兩萬供層300尺樓,得四千蚊洗,如果加息連四千都無埋,到時真係要日日留係屋企望海,唔怪得年青人寧願去旅行都唔買樓,一個月去一次日本都得……現在還要買樓的人真傻.回覆刪除回覆
咁佢預埋阿妹一齊供,刪除
不過六球真係out budget太多.
我投資只要穩,不要貪.回覆刪除回覆
投資第一條,唔好輸錢.刪除
買新樓最笨實,樓價大升跟唔上,樓價大跌就分分鐘跌突.回覆刪除回覆
依家d新樓全部係偽豪宅,刪除
尺價貴到飛起.
俾氣氛影響到個個買樓都以為只會升,不會跌回覆刪除
6百萬,3百幾呎買左就真係輸係起跑線,
純個人睇法,樓市跌,跌最勁既應該係d細單位回覆
我都覺得係,刪除
依家單位越細,尺價越貴.
呢幾年嘅升幅真係好搞到好多人騰晒…回覆刪除
我同事知我未買樓,成日叫我「動用全家財力上車」…回覆
話時話,賬面就6球,計埋息,其實唔止……回覆刪除
依傢就好似買大細咁,真係幾年後自有分曉.


text:
攻略上寫今日既行程係休閒級別!因為全部都係平路!結果今日成日CC就係咁話呃人!的而且確今日既路無咩特別, 係長左o的姐.而且間唔時要上下斜咁囉.
出發時要先經過一條藏村
門釘個貨架其實係理塘已經斷左,好辛苦咁捱到左貢!不過貨架最尾都頂唔到,而家佢要揹幾廿斤野係背脊
開頭李哥同我,八月講話我地包緊尾,我地咪起勢咁一直踩!但追極都見唔到人影,原來我地係帶緊頭,所以一直踩都追唔到佢地!原來地唔知邊個爆左胎,係後面整緊,我地就係其中一條村等佢地!
村民甲,乙
綠油油
係呢條村到等緊唔見左既隊友~
呢個媽媽得17歲........
傳聞中話好靚既玉曲河,麻麻姐
我地今日係沿住呢條河前進的
好牛不欄路,同我死開! 車死你呀喇
其實做毛牛都幾寫意,你睇下佢地無事無幹係河邊訓,得閒又落去浸下水咁
我地會係呢o的陰影位下休息
間唔時有呢o的路行下
嘩! 呢個地方利害! 係個大牧場黎架
里程碑
休息大隊
今日老占唔舒服,一直係最尾
老占累到就算坐係堆屎隔離都已經無咩所謂
見到油菜花即係就到邦達
Close up
入邦達前,有對標語貼左係外面: 缺氧氣,不缺志氣 ;海拔高,鬥志更高
熱血小子再次充滿力量,與天比高既雄心壯志瘋狂咁燃燒起來
邦達係由三條街組成,而三條街既位置岩岩整成一個三角形,中間有一大片空地!我地去到既時候,發現鷹哥係其中一間旅館等緊我地!佢話唔會再離隊!哈哈,知錯喇嘛!我地估佢一個人踩一定好悶~所以都係打算同返我地一齊好嘈咁出發.
今日我唔小心坐係舊石到整爆左條褲,cc 好好咁幫我連返條褲....好感動呀!! 同時亦非常感概(試問呢o的事會發生係香港女仔身上嗎??針線係咩黎架? 爛左做咩要補返佢?)
食飯時門釘突然提起出發時個肥仔蒼狼,話佢一開頭係好多旅館到留言.但自從搭左車之後就從來都無再見過佢寫字,後來佢好似一直坐車到拉薩
o的旅館通常比人留言留到咁,用紅色字好似收數佬......
因為我地住住o個間旅館有兩間分店係到(咁細既地方都開兩間鋪..真係咁好生意?) 而不幸地我地住o個間無熱水供應,唯有去另一邊沖涼!但熱水有限,用完就無!最尾解決既辦法係我,門釘,過兒三個一齊沖涼......
今日已經走完成個川藏線既一半
邦達面貌
入夜


text:
今日帶大家去架地方係"南怡島"
南怡島就係當年好紅架冬日戀曲架拍攝場地,所以好多人都會慕名而去,
而近呢一,兩年亦多左好多旅行團去南怡島添.
可能就因為多左人去架關係,所以韓國政府係2011開通左條地鐵線去,
但地鐵我個人覺得比較麻煩,要轉幾個站先到..我都係鍾意坐火車去!!!!
火車就係清涼里站度搭,而家有架青春號去的..
呢日我地都好早就出發啦,我地個目的地係7號線架上鳳站
但我地係住係2號線新村站,所以係需要轉線嫁
搭到去建大入口站,佢會有指示教大家點樣去7號線的
當大家見到呢個牌架時候就要留意啦,係往君子方向的,千其唔好行錯方向
就直搭去上鳳站架啦
係上鳳站出左去,跟住D指示行,落樓梯之後就會見到下圖果個牌咁跟住寫就冇錯啦
大家千其唔好坐過站呀,記得係加平站就要落啦
幾新個車站,但呢到都未係南怡島嫁,你要搭的士去到碼頭再搭船先到架
係車站出面就已經有過的士站,上到車D司機都知你係去碼頭架啦,車費大約3千WON左右啦搭幾分鐘就到啦,買完船飛出發啦
幾好太陽,經過呢到就上船啦
係船頭晒下太陽,一D都唔覺得凍呀!
幾分鐘架船程,我地終於到啦
可能呢日係假日啦,好多韓國人都一家大細出黎郊遊
坐係樹蔭下野餐,好寫意
成班朋友一齊玩好開心呀,我係旁邊睇都感受到佢地架開心氣氛,都好想一齊玩~
仲有幼稚園小朋友黎學校旅行,唔知佢地玩咩遊戲呢
呢個島上面仲有松鼠..好可愛架,不過佢D走得太快,影唔到佢..
兩旁都變晒色,好靚
呢度就係好出名架杉樹
返到去首爾都好晏啦~成8點幾啦~要搵野食啦~
因為呢晚我地要去SJ金鍾雲先生架咖啡店,所以出發去汝矣島~GOGOGO!!!
係佢等三文治同咖啡,而且間鋪太多人啦,所以去左隔離架鋪度食左野先
最愛架紫菜卷加年糕麵,個紫菜卷係即叫即做~新鮮!
食飽之後就要嘆返杯咖啡\
好可愛架招牌公仔
坐到成差唔多十點,黎到呢度冇理由唔去電台睇特赫DJ架
搵左一陣先搵到..今日唔算太多人,係大堂等左一陣,
特DJ到啦,不過真唔好意思,我竟然認唔到佢..
開場前2分鐘到..赫DJ到啦..真係超開心見到佢~^^~完全感動
我地都係睇左一陣就走~因為實在太太太多人啦..逼到死咁滯..
不過真係好慶幸有去到,如果唔係就會有一個遺憾架啦..(ELF就會知點解架啦)
帶住依依不捨架心情去搭巴士(因為汝矣島已經冇地鐵了)
去到首爾站就趕搭地鐵返新村,因為冇Check尾班車,所以就好趕驚冇車返去
返到去,買左個辣年糕送啤酒做宵夜
CASS真係好適合女仔飲,佢冇其他啤酒咁苦架~
飲飽食醉之後就要訓啦~好好地休息,迎接明天的旅程
待續


text:
2011-04-11 (星期一)
上星期五知道自己 bingo 咗之後,就同老公商量好下星期一請半日假去睇西醫,確認下係咪真係中咗.
10:00 幾去到家庭醫生鄧醫生嘅醫務所,留小便驗孕,醫生唔知係咪替我緊張呢,佢竟然一滴落去就立即睇結果喎,明明說明書教起碼要等兩分鐘架嘛 (佢用嘅捧捧同我自己買嗰隻係一樣架,所以我已經識得點用啦) 仲要同我講話無添,吓??? 無可能架喎,我自己 check 咗三次都係 positive 喎,之後佢再睇真啲就話有啦,但係就好淺色啦,我同佢講我近呢幾個月 period 個期都唔準呀,佢都話有機會係我啲期亂晒,可能係剛剛成孕所以先咁淺色,不過已經肯定係有咗嘅,佢寫咗張證明書比我,建議我一星期後自己再 check 多次,如果想再更肯定啲,最好就係去睇婦產科照超聲波啦.
離開咗醫務所後,見未夠鐘返工,就叫老公陪我去婦產科醫生度視察下,攞咗張卡片,諗著政府同私家兩邊都做檢查,希望兩邊互補不足啦,始終政府醫院未必每次都會照超聲波丫嘛..跟著去埋健康院度查詢下,原來係要帶住址證明預約呢,今日無帶呀,唯有叫老公過兩日黎幫忙預約啦.
老公送我去坐車,喺巴士上我急不及待打電話將喜訊通知媽咪,我同佢講食糊啦,媽咪竟然唔信喎?? 可能因為上兩個月我又係以為自己有機會中,同佢講 "叫" 緊糊,點知最後食炸糊,佢以為我今次又比希望佢啦..媽咪表面上好似好平靜咁,其實我知道佢都好開心啦,佢都係叫我事事要小心啦,唔好咁粗心大意..
至於老爺奶奶嗰邊,我就叫老公通知啦,老公打電話比奶奶,話有好消息講比佢知,奶奶即刻哈哈笑啦,又恭喜我哋..今次我哋終於成功咗,奶奶都好有功勞架,上個月佢哋兩老去萬佛寺旅遊時,有幫我們拜過送子觀音呢,佢哋嘅呢份心意同埋祝福,相信我肚裡的寶寶已經接收到啦..好多謝家中四大長老一直都沒有壓力給我,讓我可以開開心心地迎接寶寶嘅來臨,真係好感恩啦!
返到公司,好姊妹非常關心地問我今朝去咗邊,呵~緊係唔講住啦..點知佢走嚟我位度搵嘢食,無意中搭著我膊頭喎,我好自然反應咁縮開啦,老一輩嘅人話唔好搭膊頭架嘛,佢真係醒見我咁大反映即刻 sense 到,估中我已經有咗啦,佢嘅反應比我老公更興奮呀,當然啦,呢位好同事兼好姊妹可以話係睇著我長大架,由我畢業後就入咗呢間公司做嘢,一直做到今時今日,當時係佢負責 Interview 架,之後喺我上一段感情遇到種種難題嘅時候佢都比好大的支持及安慰我,直到我遇到我老公,過著開心快樂的日子,再決定結婚,佢義不容辭咁幫我做姊妹,為我送上無限嘅祝福;到依家我有埋 BB,真係感受到佢係真心替我高興架..曾經,我哋喺公事上有好多磨擦,我唔係咁認同佢嘅處事方式同埋過份執著嘅性格,有一段時間我哋之間變得比較疏離,後來經過溝通了解後,關係又變返好似以前一樣咁密切啦,我承認我嘅朋友並唔多,但係好慶幸自己總有幾個可以交心嘅知己..
有些人,你會知道係唔能夠同佢講太多內心的說話,因為你永遠唔會知道佢幾時會突然間變得討厭你..又有些人,口口聲聲話自己唔鍾意同人比較,成日覺得別人要鬥贏佢就會好開心,硬要堆砌一些罪名給人才安樂,其實真係唔知佢明唔明,根本就無人要同佢比,亦無需要去比啦.. 有人話,其實呢類人係最唔抵得別人比佢好的,佢先係最鍾意同人比較,更甚的是佢總喜歡抬高自己去踩底別人,所以呢一種人,並唔係我可以真正交心嘅朋友呢,能否繼續做朋友就平常心吧,反正人家早己認定你是衰人了,無謂去解釋或澄清什麼,佢開心就得啦.
對於我嚟講,我只係想開開心心咁享受我嘅家庭生活,婚姻生活,最重要就係同寶寶一齊努力,用心去感受寶寶帶給我這寶貴的 280天美麗日子啦!


text:
好一日瘋狂購物日~ 買左超多野 !! 仲要全部都好"唔第洗"ge奢侈品~ 但可惜冇一樣野係屬於我..........
o係我買野ge時候我諗緊一樣野...唔知 econ 上有冇好似 physics 咁 ge degradation ge concept 呢? 唔係指 currency ge 貶值, 而係只擁有物對人ge價值. energy 有 high grade low grade 之分, high grade ge electrical energy 可以好容易地變做其他 form of energy, 但好多 low grade energy 根本對人完全冇用. 錢本身是種 high grade 的東東, 用錢就幾乎可以換到任何野貨品, 但換番黎ge野對o個個人ge價值又未必係咁高 (low grade). 呢個問題o係送禮活動方面尤其嚴重. 試想像下, 我送左隻 zelda 特典俾一個屋企冇 gamecube ge人, 我送部 psp 俾我阿媽, 如果佢地唔賣出去的話咁我同扔千幾銀落海有咩分別? o個d買禮物ge錢究竟去左邊??
係點都好, 我頗相信我今日係扔錢落海, degrade 哂......><
很可愛的東西~~ 對我黎講呢個已經係奇景~~


text:
Kenzo Kids F/W 2012 - Piste Aux 2
冬天將盡了, 呢幾日都係著外套仔已經OK, 睇怕都唔會再點凍了
今次著呢set都係KENZO KIDS, 2012件冬季 PISTE AUX 系列o既黑色系~
呢set係敗家媽媽季尾減價時入手o既項目, 而家春天拎出o黎著剛剛好~
可能因為黑色唔係咁搶手啦, 到季尾都仲有款有size.
又比左d 啟發敗家媽媽, 就係 -- dark tone o既衣物可等季尾減價先買~
除左以上呢3件之外, 呢個系列敗家媽媽仲買左裙仔同襪仔, 但裙仔買左4歲 (因為冇晒3歲了), 應該要等多一至兩年先啱著
買左o既衫可以咁樣襯: -
早兩日同小齊去左科學館, 有個位有得度高,
小齊著晒鞋都係得89cm, 出街仲成日比人問夠2歲未? ( 其實我地差一個月就3歲了!)
所以你話4歲size要擺多兩年先啱著都唔出奇~
仲有發現樣o野好搞笑, 我尋日聽到阿女同hello kitty 講:-
小齊: "你睇下你, 而家都仲未識跳, 要快d 飲保兒加營素先得喇, 知唔知道?"
佢梗係平時聽我地咁同佢講, 聽聽埋埋有感而發, sorry小齊, 媽媽都係唔好再比壓力你,
我決定以後儘量少o的o係佢提有關佢身高同發展o既問題, 免得佢自己都"型住" 係好有問題,
我諗個個小朋友o既發展都唔同, 我只好相信佢有佢自己o既步伐, 只要健康就好~


text:
朋友的 BB就快出世,想買禮物送比朋友BB!上上星期日我同阿旺帶埋大頭妹去海港城行街,經過BEBE DREAM,就入去睇下! 之前大頭妹出世的時候,有好多朋友都係去BEBE DREAM買禮物比大頭妹架﹗
入到去店員都好專業, 對每個品牌的產品都相當了解,有別於大百貨公司,可能好多時服務員其實是個別品牌的推廣員,BEBE DREAM的店員可以中立地介紹合適的產品﹗有時真係要有多啲牌子比較下先知邊樣好嘛!
呢度都有幾多BB玩具,仲有好多開咗出嚟比小朋友試玩,當我四圍睇的時候,大頭妹就去左玩!
順帶一提,佢啲玩具大部份都是啟智玩具/ 布玩具,仲係日本進口,大部份都是適合3歲以下的小朋友.
呢度有好多款MINIMOTO的BB衫,同BB用品﹗毛巾被幾好用,相信好多人屋企都用緊,一來100% cotton,而且是通花的,唔怕會焗身﹗﹗大頭妹同小丸子都是用佢架﹗仲有 MINIMOTO BB浴盆,由大頭妹出世用到依家,啲膠仲係好靚,價錢是比其他牌子貴少少,不過就好耐用﹗
MINIMOTO 仲有出好多BB用的小配件,好似食物剪﹑BB車掛鉤﹑奶樽用吸管,產品細心又多樣化﹗好多日常生活既用品佢都有出,好符合到我地一眾媽媽既需要!
MUSTELA的產品十分齊全﹗我都買左支body lotion同 face cream比大頭妹同小丸子!大頭妹好多時都會敏感,呢個牌子佢用開,非常放心! 最重要係我都用得﹗我好鍾意佢嘅 BB味 body lotion架﹗
呢度連BB專用的 SPA PRODUCT都有﹗而家出世既小朋友真係幸福,細細個就可以咁嘆!
大頭妹岩岩唔見咗梳,即刻買返先﹗
呢度有好多唔同既小朋友梳,最後店員向我推介咗呢款,因為佢梳齒是軟身,就算比小朋友自己用,都唔怕佢地唔識用力,整親頭皮﹗大頭妹而家好多時候都要自己爭住做好多野,所以更加要小心比佢用既野!
仲有呢樣不得不推介﹗想當年我不知搵咗幾多地方先係 BEBE DREAM搵到岩心水的 "餵奶BRA"﹗
一般的內衣店都唔會有 "餵奶BRA",但又唔知點解有啲專賣孕婦用品的地方,賣的餵奶BRA竟然有 "鐡線",有鐡線好容易會導致乳線發炎架嘛﹗﹗﹗我當初幾辛苦先搵到個款又靚,又舒服的餵奶BRA﹗
就係呢個喇!!集功能與美觀於一身﹗仲有雖然BRA唔係比人睇,但係好多都會係育嬰室餵奶,都想有個款式靚啲架嘛﹗
行行下比我見到好得意的牙膠﹗
HEHEHEH...真是好可愛﹗不過小丸子而家唔洗用,如果唔係我一定買比佢!
我買咗呢套玩具比小丸子,上次上PLAYGROUP見佢好鍾意﹗呢個係可以訓練佢手腦協調,又可以一次過教顏色﹑數字同英文字母﹗哈哈哈﹗益智的玩具永遠唔會嫌多嘛 (媽媽買野的藉口)!!
大頭妹同小丸子都是用 COMBI 餐具架﹗
其實屋企好多學習筷子,不過COMBI的有盒,方便帶出街,所以我又買咗﹗要比大頭妹快D學好用筷子!!
原來BEBE DREAM每個月都有唔同的優惠﹗咁就唔洗等BB展啦﹗
最後,我地仲買左個媽媽袋!款式同格數都幾好!入面有好多暗格,可以好方便就將 BB的用品分好擺放,咁推住車要攞野的時間方便好多啦﹗款式都好重要,一定唔可以老土,雖然叫媽媽袋,但好多時用果個都係爸爸嘛﹗
行完之後我地就坐船返屋企﹗原來咁樣返屋企好快,由尖沙咀坐船去灣仔,再轉 720﹗
又比大頭妹望下海﹗
同渡輪來個合照﹗


text:
第二朝我哋起身食早餐公梳洗執好行李之後就check out,因為約咗包車司機9點半嚟酒店接我哋去新山Legoland.雖然係貴,但係就勝在舒舒服服唔駛拎住 d行李周圍走,連過海關都唔駛落車,一個鐘頭左右我哋已經離開咗新加坡,到咗馬來西亞新山嘅Legoland 酒店.
未入酒店已經俾佢跟外表吸引住,入到去簡興奮到不得了,酒店lobby已經有兩個超大嘅主題模型,下面有大量Lego俾小朋友砌,三儍一入去已經失控,衝咗去玩,嗲嗲負責𥄫住佢哋,而我就去check in.由於我哋check in時正值退房時間,所以大排長龍,不過職員做野算好快手,好快就搞掂.
原本我哋plan check in後就上房換衫去water park, 不過因為未有房攞,所以我地改變計劃,先去 Legoland玩,聽日先去 water park.由Legoland 酒店行去Legoland只係行5分鐘左右,好方便.我哋訂酒店時已經訂埋 combo ticket,所以唔使買飛就可以直接入場.未入到場響門口已經見到好多Lego公仔,大家已經好興奮,入到場就開始搵game 玩.其實場內好多game 都唔適合3歲以下/80cm以下嘅小朋友玩,所以三少大部份時間齋睇無得玩,二少就可以玩少量game,同Disneyland 好唔同,有部分game 就只限俾小朋友玩,大人只可以響外面等.Legoland 內遊客唔多,大部份遊戲唔駛點排隊,所以用咗唔太多時間就玩咗8成想玩嘅game.
玩到肚餓就去園內餐廳食個 late lunch,其實d嘢都唔算貴,我哋叫咗一個四人套餐有一個大pizza四杯飲品一客雞翼4pack生果都唔駛80蚊馬幣,不過d嘢就嘛嘛地好食.


text:
( 26-jan-2010 tue )今朝早一班車出門口 唔駛咁趕食早餐 舒服好多呀 ~
呢排好攰 但又唔想話咁早瞓 不過我又唔可以太夜瞓 最遲 11 點半要瞓 如果唔係第朝會好無精神咁呢 ~ 晏晝同 8 卦出去食 同枱坐嘅學生仔成日扮勁講粗口 不知所謂 我唔覺好勁 只覺得毫無家教無修養囉 不過可能佢父母都成日講粗口 聽慣所以好自然講囉 好耐之前有個女仔喺 lift 度講粗口 當時部 lift 唔小人 我心諗 如果佢父母聽到佢咁講會唔會鬧佢 點知第晚見到佢父母 一樣係粗口爛舌 唔怪之得個女都係咁啦 喺咁嘅家庭成長真係可悲呀 ~
今晚好他條 只係買三色椒同白蘑菇就 ok 醃定餸真係好方便呢 ~ 是日晚餐 - 黑椒牛仔骨 + 黃薑炒飯 + 芒果糯米飯黑椒牛仔骨 - 材料有牛仔骨 三色椒 + 紫洋蔥 + 白蘑菇 + 黑椒汁 最鍾意食呢個餸 送飯同意粉都好好味呢 ~黃薑炒飯 - 不嬲都知用易潔鑊對身體唔好 不過貪佢唔會黐底 又輕身先用 但諗諗下都係為自己身體着想唔用啦 用不绣鋼鑊 or 五層鑊 但唔知點解次次炒飯都痴底好煩 擦到手痛架 已經凍鑊落油 d 油又夠熱喎 唔通我太小油 因為我炒飯用半湯匙油架咋 唉 ~ 芒果糯米飯 - 第一次整 我覺得好好味 但里奧大人話 d 糯米飯好硬喎 仲話下次唔好預佢添 哼 好巴閉咩 ~ 今晚又去跑步喇 最鍾意跑步 d 胃氣會 " ur " 哂出黎 個人舒服好多架 ~


text:
( 25-jul-2012 wed )
尋晚瞓得唔好 所以今朝瞓到 7 點 55 分先起身 精神好多呢 ~
woo 得番 15 分鐘食早餐咋 所以食奶油多算數 唔駛咬咁耐 ~
菇場無嘢做 阿 head 又 off 無人管真係唔錯唔錯 ~
今日食番前日嘅 lunch box 好在無壞 ~
放工即走 諗住去百佳買蛋糕比里奧大人 順便買埋豬扒 居然咩豬都無喎 但尋晚買咗蕃茄洋蔥 所以點都要整囉 行咗好耐先諗到用黎煮牛展 是但啦 因為真係諗唔到煮咩 ~
番屋企預備晚餐之後就拖地 抖陣就煮嘢 7 點半自己開餐 里奧大人打黎話放工 如果早 15 分鐘打黎就好啦 我可以等埋一齊食嘛 ~
是日懶餐 - 蕃茄洋蔥燜牛展 + 通菜 + 辛辣麵
蕃茄洋蔥燜牛展 - 第 1 次整牛展 求其煮咋 煮完汁再落鑊燜一陣 不過又好味喎 話哂無肥牛咁肥 又無肥牛咁貴 下次再試下整滷水牛展先 ~
通菜 - 食剩半斤 煮埋佢喇 放喺辛辣麵湯底 索哂 d 湯 正到爆呀 ~
辛辣麵 - 其實煮蕃茄汁應該送飯 不過我實在太想食辛辣麵喇 所以唔食唔得 ~
等埋里奧大人食完 洗埋碗就沖涼 好感恩里奧大人唔駛做公司嘢 一齊睇下電視真係好開心呢 ~
( 24-jul-2012 tue )
瞓得勁差呀 d 風聲雨聲超嘈 真係好似無瞓過咁 ~
7 點 25 分鬧鐘響 即開電視 都仲係 8 號風球 即係可能放半日 所以繼續瞓 之後媽咪 8 點幾打黎話 10 點前後會改發 3 號風球 咁即係要番工啦 不過仍然可以瞓多個幾鐘 其實瞓得都唔好架 因為始終未知確實時間落波 咁瞓好有壓力架 ~
10 點起身 再認真睇新聞 原來 00:45 改發 10 號颶風訊號呀 之後 3:45 am 再改發 8 號風球 呢個風真係超級勁呀 之後 10 點 10 分改發 3 號 lu 要 2 個鐘頭內回到菇場 所以即梳洗再出發食早餐喇 ~
今次明明話個風打唔成 估唔到突然吹歪咗 即改發 8 號風球 又令到我諗番起自己出發去吉隆坡果日 諗住打到正一正 後尾個 8 號風球掛咗幾個鐘就落波 令我當下切實感到神嘅保守帶領呢 感恩感恩 ~
食完番上屋企即沖涼就出門口 lu 好感恩啱啱有車 所以差唔多 12 點就番到菇場喇 ~
11 點幾食完早餐 12 點半根本食唔落 lunch 所以 lunch time 落去買杯珍珠奶茶 有嘢咬下 都應該可以頂到放工呢 ~
放工即走喇 去街市買餸 估唔到無豬肉買喎 好在魚檔有開 即轉去買鯪魚肉呀 ~
番到屋企預備晚餐 之後開機洗衫 抖陣就煮飯 lu 今晚自己食先 食完就沖涼再熨衫 好攰呀 ~
里奧大人 8 點收工 8 點 45 分番到屋企 食完就睇下電視 今晚居然唔駛做公司嘢 實在太好喇 ~
是日晚餐 - 煎鯪魚餅 + 通菜 + Sambal 辣吞拿魚菘子炒飯
煎鯪魚餅 - 買咗半斤鯪魚肉 ( $14 ) 買完之後見到有人買 $7 丫 我以為最小買半斤添 我食鯪魚餅最鍾意點泰式甜辣醬一齊食 所以煎鯪魚餅都幾方便 ~
通菜 - 本來想炒架 不過又煎魚飯又炒飯 所以改為灼 其實係因為懶 點腐乳醬食算數 ~
Sambal 辣吞拿魚菘子炒飯 - 加咗菘子 口感又唔同哂 正呀 ~
黑椒牛仔骨
蒜蓉炒菜心
( 22-jul-2012 sun )
woo 個肚仲有 d 唔舒服添 所以瞓到 11 點半先起身 可以煮到早餐同食到 感恩感恩 ~
食完即抖喇 估唔到里奧大人主動洗碗再熨衫 佢知我唔舒服 又難得唔駛做公司嘢 所以幫下我手呢 ~
之後一齊睇電視 差唔多 3 點 里奧大人話餓 我又唔太餓 所以佢話去 m 記買個超級至尊番屋企 share 食呢 ~
之後佢瞓咗陣 我就睇電視 無咩嘢做嘛 ~
差唔多 6 點半就叫外賣 真係好唔想落街呢 ~
食完里奧大就自己出去行下當做運動 我就睇電視 睇埋 "飛虎" 都差唔多 11 點 45 分先瞓 如果早 d 做就好啦 咁唔駛咁夜瞓 ~
京都豬扒
涼瓜牛肉
( 21-jul-2012 sat OFF )
oh 難得 off 不過我瞓到 1 點幾先起身呀 里奧大人就 11 點幾起咗身 之後自己買包食再去 bank ~
丫 我個肚仲有 d 唔舒服 所以喺屋企休息 好感恩都有胃口食嘢 所以叫里奧大人去即去大快活買 tea 番屋企一齊食呀 ~
之後一齊睇之前錄咗嘅 Supernatural 再睇番 d 廣告 原來已經係上年聖誕節嘅事 lu ~
6 點開始餓喇 所以即刻叫外賣 6 點半即開餐 好感恩又有胃口食嘢呢 ~
食完又睇電視 今日好難得里奧大人唔駛做公司嘢 佢又開胃 又飲啤酒食花生好 relax 咁 我見到佢咁 我都好開心呀 ~
( 19-jul-2012 thu )
星期四 lu 仍然咁攰架 真係要早 d 瞓覺先得喇 ~
早餐食腿蛋治 好唔想食蛋 但唔知食咩好 ~
lunch box 又係蕃茄意粉 同事同我講話好似見我兩日都係蕃茄意 我話係架 分兩日先食得哂 佢個樣好愕然呀 因為佢 lunch box 係每朝早整架 我真係好佩服佢 我一定唔會朝早整囉 瞓多陣好過 ~
hea 到放工即走喇 里奧大人今晚要去九龍灣 所以我番屋企坐陣就 join 埋佢一齊食飯喇 ~
佢呢期好鍾意食 Pepper Lunch 嘅鐵板牛肉飯 之前星期六佢自己食咗 今晚又想食 搞到我都想食 ~
食完行陣超市 買咗 2 pack 雪條就走人 lu ~
個肚谷住谷住 終於每月一到 個肚又有 d 唔舒服 所以 10 點半瞓喇 ~
( 20-jul-2012 fri S/L )
嘩 諗住番到工 不過瞓得唔好 同埋有 d 痛 最大問題係成日嘔 所以都係 S/L 算喇 ~
瞓到 5 點半就起身 6 點睇醫生 之後番屋企沖涼食藥 諗住睇電視 點知一醒已經 10 點 里奧大人啱啱番到屋企 咁我食咗 d 止嘔藥 個人都溫溫燉燉 所以我都入房瞓喇 ~


text:
依家去做機嘅體育會延開到 10 點 咁就可以等埋里奧大人一齊去做機 而我又唔駛咁趕頭趕命做完機去買餸煮飯 d 時間好駛好多呀
一早已經醃好咗雞膇 所以就咁去街市買脆肉瓜 ($5 份) 就番得屋企 lu
番到屋企第一時間拖地 因為一個星期無拖地喇 覺得好 "烏糟" 咁
里奧大人 7 點幾可以收工 但等咗半個鐘頭車都上唔到車 所以最終無位坐都要上車 如果唔係唔知再要等幾耐 唉 聽見都可憐 想喺車度休息洽下都唔得
是日晚餐 - 鹵水雞膇 + xo 醬炒脆肉瓜 + 隔夜湯
鹵水雞膇 - 用豉油醃咗雞膇一晚 鹵水汁係老李嘅 但見 d 雞膇唔上色 所以加埋老抽 個色都 ok 啦 但就鹹咗 d 囉
xo 醬炒脆肉瓜 - 太抵喇 $5 有 3 條喎 里奧大人又鍾意食 所以就整喇
隔夜湯 - 煲湯實有隔夜湯剩嘅 咁都好丫 可以飲多晚嘛
諗住炒飯比里奧大人食 但唔夠時間 所以蒸熱就算 而自己就食撈麵 巴東牛肉味嘅 但 d 味好濃 勁似 "格甩底" 味咁 所以我係閉氣大啖大啖食 直吞落肚 依家仲有 3 包存倉 點算好呀
諗住食完洗完就去做機 但里奧大人番到屋企仲未有得食 成 9 點先開飯 食完抖埋 人地都 close 啦 所以最後里奧大人話慢慢食好過 lu 唔好成日咁趕喎
食完他他條條洗碗 沖涼之後再敷 mask 食埋生果 睇多陣電視就瞓 lu
今朝出門口無雨架 點知番到公司附近就落雨
早餐食炸菜肉絲腸仔出前一丁 + 奶茶 ($19) 超飽呀
10 點幾媽咪打黎 話朱朱兩日都無咩點食嘢同飲水 個身又軟 lai lai 無厘精神 所以同埋工人即刻去診所睇醫生 原來朱朱嚴重脫水呀 所以又要入院吊鹽水 不過放低朱朱嘅時候 佢抓門要走呀 不過無辦法啦 診所有醫生護士看住安全 d 嘛 等我今晚放工探探朱朱先
晏晝同里奧大人去 ikea 食 lunch 食茄汁海鮮意粉餐 + 肉丸 ($45) 碟意粉超級搵笨 得 3 舊細細嘅魚同 1 條魷魚鬚 意粉又小 個汁又無味 唉
路經泰昌 突然好想食沙翁 好油 但又幾好味噃


text:
( 17-may-2009 sun )
今朝番教會 所以 10 點起身喇 咁可以慢慢食早餐 難得假期 最唔鍾意趕頭趕命嘅感覺呀 ~
唔想來來去去都同一間食 所以周圍搵下 呢間叫海旋門餐廳 門面唔錯 入去試下 坐低之後 里奧大人問我聞唔聞到 d "up" 味 但我聞唔到噃 咁不如走啦 但佢話無問題 我聞唔到就得喎 ~
噢 聞唔到啫 但個心已經 "形" 住間嘢好 dirty 咁 不過呢 呢間真係唔會有翻單 因為個麵好 "林" 好難食呀 ~
番完崇拜就夠里奧大人去圖書館借書 佢借唔到 但我就借咗幾本食譜 有圖書館真係好好呢 ~
借完行埋街市買嘢就番屋企咯 因為條街好好好好好熱呀 ~
估唔到依家又 hit 番珍珠奶茶 屋企附近已經有 6 間 有 d 係連鎖店 有 d 係小本經營 試過哂都係小本經營好飲 d 連鎖店 d 水準唔掂呀 茶又淡 珍珠又 "林" 但去另一區又唔係咁架噃 唉 ~
太熱無胃口 所以我食雞翼薯條 + 芬達 里奧大人就食鹹魚雞粒炒飯 + 可樂 但我杯芬達係走冰 最終都係太甜 飲咗兩啖無飲 lu ~
星期日時間過得好快 番到屋企拿拿臨換衫煲湯喇
是日晚餐 - 西檸軟雞 + 南瓜粟米栗子紅蘿蔔豬展湯
西檸軟雞 - 第 1 次整 我覺得個汁 ok 但里奧大人話唔夠味喎 可能今次太心急 求其寫咗 Receipe 就算 下次要再整好 d 先得 ~
南瓜粟米栗子紅蘿蔔豬展湯 - 太耐無飲湯 覺得好好飲 因為個湯實在太甜喇 甜到想打人呀 哈 ~


text:
墨魚卷
豬皮 / 魷魚
手切牛肉
牛柏葉
蟹柳
墨魚丸 / 蟹籽丸 / 魚腐 / 魚蛋 / 黑椒牛丸 / 龍蝦丸 / 牛丸
炸魚皮 2 包
指天椒
( 3-AUG-2013 SAT )
今朝 8 點起身 餓到呢 本來想喺屋企樓下食完先番工 但覺得咁樣好似好趕咁 最後都係去到菇場附近先食 唔知係咪餓過龍 所以食咗一半已經好飽 真係點都食唔落囉 ~
次次星期六都好忙 自己部腦又唔得 要去另一個同事個位度做 佢部腦慢到呢 平時 5 分鐘做嘅嘢變咗要 30 分鐘先做完 真係人都顛呀 所以 d 時間過得好快 做幾做又到放工 lu ~
因為去 Mega Box 我會番九龍灣 join 里奧大人一齊坐 van 仔去 離遠見到架 van 仔好開心啦 點知里奧大人無帶銀包 又要番屋企拎 咁唔緊要啦 我都想番屋企換袋 ~
天氣又焗 又一來一回行黎行去 雖然慢慢行 不過搞到我都有 d 唔舒服 本來我勁想去 ikea 食嘢 但我最後話飲茶 好想抖下呀 ~
前菜 ( 蒜蓉雲耳 ) - 間唔中食雲耳唔錯架 清清腸胃 ^^
天府口水雞 - 呢期超勁想食口水雞 不過呢碟唔麻又唔辣 同埋好油 里奧大人又唔食 我食哂成碟呀 @.@
松茸鮮蝦腐皮卷 - ok 啦 點喼汁好味道
鵪鶉蛋燒賣 - 完全估唔到里奧大人叫呢個點心 不過我都鍾意食呢
生煎菜肉包 - 里奧大人記錯以為生煎包係鍋貼呀 慘 生煎包好飽肚家嘛
擂沙湯丸 - 麻麻地 可能食得太飽 哈
古法馬拉糕 - 我講明唔食架 太飽肚喇
食到 3 點幾就周圍行下啦 天氣報告又話有驟雨 都唔想行戶外 如果唔係想去銅鑼灣影高達 ~
又無咩地方想去 但我勁想打邊爐 所以最後決定去家姐屋企喇 ~
買完皮帶就準備走 因為約咗家姐喺新都城等 點知勁多人等 shuttle 諗住打的又係勁多人 最後我地坐 van 仔 喺家姐屋企附近等佢算喇 好感恩去到即有車 仲快過家姐添呀 不過我同里奧大人都唔記得家姐屋企條路 所以要佢車埋我地番屋企呢 ~
( 我覺得黑雲似條魚 白雲似鯨魚咁呀 )
6 點半開始打 打到差唔多 8 點半 食埋生果又同 d 狗仔影相 再抖陣之後家姐就番屋企喇 ~
( 我打完嘅時候 覺得牙肉同條脷好痛呀 所以勁飽都要食哈蜜瓜呀 )
食完諗住抖下 點知佢地 3 隻衰仔已經瞓哂覺 @.@
B 仔
麥包
B 頭
番到屋企里奧大人做公司嘢 我就翻睇中國好聲音 睇到差唔多 1 點先瞓 但其實又唔係好眼瞓 不過都要瞓啦 聽朝要番教會呀 ~


text:
嘩 今日生活又回復正常喇 但勁唔想起身 之後同里奧大人講話 放 4 日假呢 應該放多 1 日 而呢 1 日係比我地適應番 估唔到里奧大人答我話 無人叫妳番工前 1 日去玩家嘛 嘩哈哈哈 係喎 點解我諗唔到嘅呢 衰佬 ~
對腳終於唔痛喇 真係要行多 d 山 緞練番好個身體先 唔係唔掂呀 哈 ~
早餐食熱狗 我覺得呢幾日好似食滯咗咁 其實唔餓 但就唔想食多士乾爭爭囉 ~
菇場忙咗陣就 hea 喇 大粒又唔喺度 所以勁 free 啱架喇 假期之後第 1 日番工真係無乜 mood 做嘢呢 哈 ~
Lunch 食麥皮 我差唔多 1 點 15 分先食 食完就啱啱開工 ~
之後醫生打電話比我 醫院 d 醫生好好人 之前佢太忙 所以唔得閒打比我 我都預咗佢唔打架喇 估唔到又會打番比我 感恩 ~
醫生話媽咪腎指數係 160-190 算正常 要限水 1 分升 但最好保持偏脫水狀態 因為驚 d 水排唔到出黎 之後話要食清淡 依家嘅去水丸係 for 輕鹽份嘅 食得太鹹排唔到水嘅話 又要入番醫院架喇 ~
無胃口 check 咗咽喉又正常喎 醫生睇番記錄都話媽咪鍾意食有味嘢 唔關食道事 咁我都放心 我初初驚媽咪咽喉有問題架 ~
我問醫生如果叫媽咪大力深呼吸會唔會氣喘 佢話唔會 但就唔可以快 因為驚回唔到氣 醫生都話媽咪懶啦 佢話媽咪同佢講話唔怕死 最怕係 d 女唔比佢瞓 因為真係好攰喎 我覺得媽咪真係痴痴地 點可能瞓足一日 23 小時零 58 分鐘架 仲可以唔轉身咁瞓架喎 已經生肉瘡 醫生話生開就會周圍生 同埋會爛肉架 真係以為唔比妳瞓係害妳咁 嘥氣 ~
放工去街市買餸 之後番屋企 浸完菜就拖地 之後包餃子喇 ~
8 點開餐 點知里奧大人打黎話放工 但我點都要食先喇 好鬼餓 之後到佢喺鑽石山嘅時候 我就預備煮佢果份啦 問佢食幾多隻 佢話 8 隻 我話咁小 食 12 隻啦 之後佢又笑啦 話我問佢做咩 哈哈 我成日都係咁 佢都習慣了 ~
是日晚餐 - 韭菜豬肉水餃 + 炸魚皮
韭菜豬肉水餃 - 今次去呀伯果檔買 $6/半斤 但細塊 d 嘅 咁下次去番遠小小番喇 咁唔駛包咁多隻 哈哈 ~
炸魚皮 - 呀喂喺行山果日買比我地架 今晚點都要食喇 mi 話炸魚皮係醃過架 同埋有胡椒味 果然堅好味呀下 哈哈 同埋我鍾意夠薄脆呢 ~
等里奧大人食完 我再洗埋碗就落去萬寧買奶粉 呀奧幫大陸同事買架 我同佢話只可以買 1 罐 因為驚個個同事叫佢買 人地以為走水貨就慘喇 ~
里奧大人無啦啦又話食雪糕 咁食啦 佢食凍嘢就好地地 我話"想"飲凍奶茶咋 就話唔好生冷嘢 衰 ~
番到屋企即沖涼喇 睇埋 DO 姐就瞓喇 今晚好攰 哈哈 ~


text:
古蹟遊完之後, 就係經典既妙法寺齋宴啦
大家坐低就開始想洗檯上既碗筷,點知即刻有工作人員話佢地既碗筷係經高溫消毒,好衛生既,叫大家唔好洗,免得行黎行去倒瀉水仲危險咁話.
唔洗就唔洗啦,點知我一拎起隻匙羮,見到冇粒飯粘住,諗住拎開佢, 用少隻匙就算,點知再反轉隻碗,我真係呆一呆, 佢直頭係一隻乾咗既,食完野完全冇洗過既,有晒啡色餸汁漬既碗黎,真係俾佢嚇一跳.我冇影低相,大家亦好厚度咁靜雞雞拎返隻碗去廚房就算,其他人就眼不見為淨啦.
第一碟係凍冰冰既沙律, 呢度都好新潮下喎.
D餸碟碟都係咁上下色同造型,一大pad豆粉漿埋獻既餸菜咯,都幾油下,所以我地都好快就失去戰鬥力啦.
呢碟應該叫豆粉漿釀冬菰
又係一碟混合咗既大鑊餸.
炸野都唔好食.
呢碟算係羅漢齋掛?
咕嚕肉既物體
呢條老鼠斑既下場都幾慘, 冇乜人食. 最難得既係佢地聲稱齋菜全部即做, 所以我地要等喎, 但碟碟都只係微暖.
食完野, 就去所謂有機農場, 唯一令我大開眼界既
係呢棵洛神花, 原來佢既花係粉紅色既.
門口棵蕉算影點啦, 仲有個蕉蕾添, 就影返張啦.
我地即刻離開呢個場, 走去同領隊講, 我地自便, 唔再跟佢地行啦, 一陣搭車都唔駛預我地啦. 然後去附近既農場遊下.
雖然人影都唔多個, 但就有幾隻羊.
再過錦田既跳蚤市場行個圈, 買咗個籃仔當做到此一遊.
我第二朝就要出發去台灣自由行,所以都唔想搞到個人咁攰啦,早d執好行李,早d上床訓好過.


text:
2014年12月3日 星期三
生日飯@大家樂外賣燒雞
提早食左生日飯,正日得我同老公,老公最初打算到屋企附近一間五星級收費,茶餐廳格局的西餐廳食,晚餐連加一每位OVER二佰,我覺得唔值囉!
當時諗起"糖明皇",佢係一間西式甜品店附設晚餐,舖頭好細,堂食只有一張長BAR台,即係要同廚師FACE TO FACE. 開左幾個月,每次經過都無人幫襯,諗住去支持下佢. 老公先到就叫佢去睇下咩環境,老公經過門口,裡面無客,只有兩個侍應,其中一個直頭爬左落BAR台度,唔知佢係未訓左覺,老公打電話問我仲食唔食,我話:費事阻住人地訓覺啦!
打心一橫,不如試下大家樂燒雞餐,有COUPON平十蚊,即係108.00,不過唔係間間大家樂都有供應. 在粉嶺名都果間買,收銀問拎走定堂食,但報紙明明話依個係外賣套餐,乜原來可以堂食,不過對我來說都無關係,因為我要拎返屋企開餐.
套餐內容:
燒春雞
炸薯角
粟米兩條
蘋果薯仔沙律兩兜
肉醬意粉一盒
汽水一枝
一向對快餐店無乜期望,今次反而有驚喜,燒春雞好好食,肉質夠juicy,夠入味. 由快餐店至搭埋車返屋企,大約用左十五分鐘,隻雞仲係好熱,讚! 有齊餐具及膠手套,仲有茄汁同淮鹽,好細心啊! $108.00依個價錢唔係超平(因為自己整一定仲平),不過唔洗做就有得食,而且質量唔錯,即刻覺得好抵食!
果日太心急,一返到屋企影完相就即食,其實如果上埋碟,再切靚少少,都呃得下人咖!
訂閱: 張貼留言 (Atom)


text:
29/5 去咗羅浮宮揀衫, 準備17/6 影相
今次有honey 陪我. 平時佢都好難係星期六日陪我做呢d 野. hehe
我仲叫咗好朋友阿wai 陪我.我地兩個嘅心水比較一致
我地三點鐘去到. 原來望個園景. 其實都好細. 每個景都緊貼住
但影相出黎就好似幾千萬尺咁
原本join 時佢話係兩件婚紗+ 1件晚裝
但去到試衫時. 佢話其實我要哂3件晚裝都冇問題. 我喜歡就得
不過羅浮宮d 款的確比較老積. 我睇咗本相簿好多次先夾硬寫到我要試邊幾件衫
Total 試咗12-13 件衫. 仲要唔駛一個鐘就攪掂哂. 極速 !!
最後我要咗一件婚紗. 兩件晚裝. (一件淺藍色, 一件粉紅色)
婚紗係疑似呢件. 個袖係放係兩邊的. 但其實我都唔係好記得個款. haha
仲有呢件粉紅色蝴蝶. 但我發覺原來好多人都有揀呢件 ! 可能佢實在冇咩款
剩下的粉藍色. 其實我最鍾意. 不過網上面冇相
試衫時. 職員都很好人. 雖然寫住話試五件婚紗. 五件晚裝.(唔係任試) 但真係唔啱. 佢都會再俾你試多幾件
因為男仔佢提供的只係最普通的黑色. 咁我地之前都買咗套男禮
咪問下佢自備得唔得. (因為聽人講. 有d 自備都要加錢)
佢話我自備套禮服都係黑色就冇問題喎! (但都自備la. 點解都一定要黑色呢??)
雖然唔明. 但我都冇再問
不過有問如果佢男禮upgrade要幾錢. 佢話普通的$4xx, 馬浚偉及孫耀威款要$8xx
痴孖根 !! 哈哈 !


text:
五月一日 假期 好好好熱
二十個月至二十一個月閒記
titi今日二十個月大喇 tima祝你日日健康 開心
踏入二十個月 阿ti講野最值得記嘅係 佢好鐘意講 "唔好搞"
tima幫佢撥頭髮 "唔好搞" 幫佢整鼻鼻咩? 佢會話 " 唔好搞"
好好笑 雖然唔太禮貌 但聽落好好笑架 好老積咁
一早同婆婆公公 yee ee飲茶 之後就去嘉道理農場
呢個地方阿ti都係第一次去 去完今次 tima肯定會再嚟呀
阿ti喺度好開心 平時學嘅動物都見到 同動植物公園爭好遠
呢度乾淨 唔曬 冇蚊 一定會再嚟again and again!!!!
入場費10蚊就慢慢玩足一日 爽呀 tima一家行得好開心...
公園有清晰路標 好方便 .... 豬舍一d都唔臭 好乾淨
未去富良野之前 都見到小小薰衣草 做個預演先啦...
tima個樣好病呀 希望冇嚇親大家喇.... 素顏tima 哈哈哈
阿ti見到山豬 野豬 貓頭鷹 鹿 蜥蜴 雞 禿鷹....
好多動物 仲有咁靚嘅painted wall 正!!!
阿ti好唔鐘意隻雞 哈哈 但雞係嘉道理嘅icon嚟架喎
呢間小屋巴閉喇 就喺呢度 阿ti比好多相機圍住
嚟影相d哥哥姐姐係咁影佢同間屋呀~
仲有個小小田 種菜用架 阿ti喺嗰度好有心機研究d菜菜
行左兩個鐘 tima好攰 (病左食左藥 好散) 所以就走咯
阿ti有心事呀 喺車度好似好sad咁 (其實係眼訓...)
我地無聊咁去左大埔街市食粉 之後買埋海鮮
就返左yee ee度開餐咯 聰少買左美味pizza thanks!!!


text:
哩一日突然回暖好多,不過都可能係咁樣就引發翌日突如其來嘅低氣壓
一早起身就要執好兩件行李,今日又係同"大仔(行李)分離嘅時候
佢要一個自己返大阪,哩次响酒店做托運,連哩張表格都係自己填
(平日寫字潦草d型好多,無咁功整架!)
食完早餐就去見運河最後一面,唔知d桜花開到邊個地步呢?
就係咁咋!
大原美術館照常運作,不過是日大雨,遊人唔多
哩個景像似曾相識,當年首度踏足倉敷就係哩個天氣,大雨比哩日更甚
不過雨天景色都有影嘅價值
的確又係另一種風情,實在好鍾意哩條小運河,佢有太多變化喇!
以下係網上圖片
當日去到係接近中午12點,但食店內都已經有8-9個客人
白加煎唔好意思企响身影人地全間店舖
貼哩張相出黎都係想公開埋內裡格局,都係一樣地"舊舊地"
白加煎係一個注重內涵嘅人
店舖唔靚唔緊要,乾淨就可以,其次就係要好食
哩間食店係食炸豬排,白加煎就注文左哩個ミニ(迷你)定食
大特寫嘅豬排,難得有"豬排"係人見人愛
哩間食店嘅炸豬排响食評網站得到唔錯嘅評分:3.51分(滿分係5分)
哩次旅行白加煎發現自己相當鍾意食炸物,咁自不然對哩件炸豬排都讚啦!
事實又真係幾好味,一d都唔乾,唔"鞋"口又唔油膩,仲有d濕潤感
大概哩d就係傳說中嘅juicy (肉汁被封住)
去到12:15pm 左右,食店內嘅卡位都俾人坐晒
counter位都坐左超過一半人,白加煎都唔好意思一人霸一張"4人卡位"
食完就拿拿聲走人,唔好阻人做生意
食完飯後,雨無停仲越落越大,由食店去JR站,步行只係5分鐘左右
不過因為唔想濕身,白加煎中途响百貨公司流連左一陣等雨勢減弱


text:
2016年5月13日星期五
Bayerischer Wurstsalat
西人嘅cold cut之中,我至鍾意呢種.如果早餐buffet有,我會揀佢. 有人話我乜揀埋啲cheap嘢食㗎.
有時肚餓喺超市我會買用呢種腸整嘅沙律食. 呢日買咗一pack,不如就整呢個沙律啦. 喺google睇圖,以下呢個食譜嘅最似. 雖然話係巴伐利亞嘅, 但係奧地利都有呢款,可能飲食習慣差唔多啦.
http://www.chefkoch.de/rezepte/844411189692260/Bayerischer-Wurstsalat.html
腸,酸瓜,洋蔥切條.撈啲醃酸瓜嘅汁,落啲chives(我唔記得咗落). 食得!
24 則留言:
簡簡單單又一餐回覆刪除
我又唔覺得 cheap 喎回覆刪除
食物無分貴賤, 最緊要好味 ,而最好味既食物通常都係最簡單普通既.回覆刪除回覆
真係,有時最簡單最好味刪除
靚的 cold cut 一D都唔平.ready meat 就最 cheap 喇.回覆刪除回覆
有d cold cut真係可以好貴.刪除
呢方面我都係隨心而行,唔理會食乜會畀人睇低,反而覺得佢有問題.回覆刪除回覆
如果buffet係就唔係咁講啦,專揀貴嘢食嘛.刪除
我都好喜歡吃cold cut,你知酒店廚師會用頭頭尾尾嘅cold cut 做沙律㗎?有時又加螺絲粉,咁就會變成pasta salad呢!回覆刪除回覆
沙律切粹咗,唔多覺係頭頭尾尾做.刪除
簡簡單單,自己喜歡便好.回覆刪除
我哋呢度都有,超市仲有啲已經切好嘅火腿絲賣,仲流行加番茄,parsley,入雪櫃醃幾粒鐘先食,係好食啲嘅回覆刪除回覆
切好嘅火腿絲?乜有人懶到咁㗎!刪除
我通常用嚟做三文治,我度又叫做deli meats,你度係咪都係咁叫?deli係delicatessen嘅簡寫,源自德文Delikat essen回覆刪除回覆
我度叫Extrawurst.刪除
初時以為要煮熟食!哈哈回覆刪除回覆
呢種其實已經熟㗎喇.刪除
自己鐘意食咪得囉, 有咩話cheap 唔cheap.回覆刪除回覆
如果喺buffet食好似唔抵嘛.刪除


text:
「真相」
經過咗咁多個月,終於有人夠膽出嚟講返個真相出嚟!重點係我哋係一個言論自由嘅城市,竟然連講返個真相出嚟都要思前想後,擔驚受怕.咁香港真係一個自由嘅社會嗎?口口聲聲話一國兩制,嚴正遵守基本法,高度自治,等等嘅漂亮說話,其實到最後所謂嘅五十年不變就因為今次嘅失蹤事件不攻而破.而今次嘅事件再一次嚴重打擊香港人對中國政府嘅信任!
「問題」
今次銅鑼灣書店嘅事件正正反映咗香港依家嘅問題所在,好多嘢都已經完全顛倒晒是非黑白.仍然有人繼續掩住良心做人,擘大眼講大話.講到尾大家都係香港人,就算唔係林榮基出嚟講個真相俾廣大市民知,老實講唔通真係相信佢哋失蹤係自願咩.好相信嚟啲咁嘅事件只會陸續有嚟,就正如林榮基講,今次嘅事件唔單止係佢個人嘅問題,而係全香港人嘅問題!
「信心」
雖然香港人係法律上係中國公民,但係乜嘢叫做一國兩制?如果係香港做任何嘢,講任何嘢都無自由嘅話,乜嘢係一國兩制?老實講就算依家政府話會跟進同交代今次事件,你會信咩?今次嘅事件其實唔需要太多嘅爭議,誰是誰非其實明眼人一定睇得出,事關真係太多疑點同問題都無辦法講得通!無論林榮基又好李波又好,就算各執一詞都好,呢件事已經令好多香港人完全失去信心!
Also published on Medium.


text:
股票表面上每日都有上有落,但係整體嚟講其實一般每年只有大約一半嘅時間適合炒股.另一半嘅時間,你會發現自己炒來炒去都係得個桔.今日賺咗嘅聽日蝕番晒.不如返屋企訓覺好過.
舉例說明,相信無人會反對香港係2006,2007年係置身於一個大牛市當中,但係就算係嗰兩年,都係只有下半年升,上半年都只係浮浮沉沉.
又譬如說,恆指係舊年928佔中之時大致已經見底,但係對大部分細股來講係第四季其實仍然尋緊底.
或曰,咁係因為你炒嘅係細價股啫.呢句說話其實只係啱到一半.因為就算你用其他炒股票嘅方式,都唔見得一定可以一年十二個月都賺到錢.天外有天,我唔敢講呢件事一定冇可能,但係我自己覺得機會好細囉.
不過,唔同嘅炒賣方法似乎可以係唔同時間攞來用,咁變相一年唔駛有一半嘅時間食穀種,前題係你可以reasonably估到咩時候用邊種炒股方式.其實我哋都一直做緊呢樣嘢.
見到個市呢排好淡.我比較相信個市起碼要返一兩個月嘅時間先至會好返啲.所以chur都無用,呢兩個月我基本上都會放鬆番啲,飲啖茶,食個包,或者試下炒下美股咁樣.前幾個月,我啲同事話我炒股炒得太狼死,應該要放鬆番啲.問題係機會唔係成日有.上幾個月都唔chur行炒股票仲等幾時?但係依家可能真係應該抖抖啦.
Disclaimer:我唔排除我會睇錯市,好出奇咩?如果我見到個市復原得快嘅話,我都會好唔客氣咁飛身入市再同佢死過.


text: 歷代有廟,謚號的皇帝(不包括追封的): (西漢)——較為嚴謹,無功不稱「祖」,無德不稱「宗」 太祖高皇帝劉邦 孝惠皇帝劉盈 太宗孝文皇帝劉恆 孝景皇帝劉啟 世宗孝武皇帝劉徹 孝昭皇帝劉弗陵 中宗孝宣皇帝劉詢 高宗孝元皇帝高奭 孝成皇帝劉驁 孝哀皇帝劉欣 元宗孝平皇帝劉衎 (東漢)——略微氾濫,尚有尺度 世祖光武皇帝劉秀 顯宗孝明皇帝劉莊 肅宗孝章皇帝劉炟 (穆宗)孝和皇帝劉肇 孝殤皇帝劉隆 (恭宗)孝安皇帝劉祜 (敬宗)孝順皇帝劉保 孝沖皇帝劉炳 孝質皇帝劉纘 (威宗)孝桓皇帝劉志 孝靈皇帝劉宏 孝獻皇帝劉協 (三國魏) 世祖文皇帝曹丕 烈祖明皇帝曹睿 (三國漢) 昭烈皇帝劉備 (三國吳) 太祖大帝孫權 景帝孫休 (西晉) 世祖武皇帝司馬炎 孝惠帝司馬衷 孝懷帝司馬熾 孝愍帝司馬業 (東晉) 中宗元皇帝司馬睿 肅宗明皇帝司馬紹 顯宗成皇帝司馬衍 康帝司馬岳 孝宗穆皇帝司馬聃 哀帝司馬丕 簡文帝司馬昱 烈宗孝武帝司馬曜 安帝司馬德宗 恭帝司馬德文 (成漢) 太宗武皇帝李雄 哀帝李班 幽公李期 獻帝李驤 中宗昭文帝李壽 (前趙) 高祖光文帝劉淵 烈宗昭武帝劉聰 隱帝劉粲 (後趙) 高祖明皇帝石勒 太祖武皇帝石虎 (冉魏) 悼武天王冉閔 (前秦) 高祖景明帝苻健 厲王苻生 世祖宣昭帝苻堅 哀平帝苻丕 太宗高皇帝苻登 (後秦) 太祖武昭帝姚萇 高祖文桓帝姚興 (西秦) 烈祖宣烈王乞伏國仁 高祖武元王乞伏乾歸 太祖文昭王乞伏熾磐 (前燕) 太祖文明帝慕容皝 烈祖景昭帝慕容俊 (後燕) 世祖武成帝慕容垂 烈宗惠愍帝慕容寶 中宗昭武帝慕容盛 昭文帝慕容熙 (西燕) 威帝慕容沖 (南燕) 世宗獻武帝慕容德 穆帝慕容德 (北燕) 惠懿帝慕容雲 太祖文成帝馮跋 昭成帝馮弘 (前涼) 太宗成王張茂 世祖文王張駿 世宗桓王張重華 哀王張耀靈 威王張祚 沖王張玄靚 (後涼) 太祖懿武帝呂光 隱王呂紹 靈帝呂纂 (南涼) 烈祖武王禿髮烏孤 康王禿髮利鹿孤 景王禿髮辱檀 (北涼) 太祖武宣王沮渠蒙遜 哀王沮渠茂虔 (西涼) 太祖武昭王李暠 (夏) 世祖武烈帝赫連勃勃 (南朝宋)——自此始,「祖」,「宗」已濫 高祖武皇帝劉裕 太祖文皇帝劉義隆 世祖孝武帝劉駿 太宗明皇帝劉彧 (南朝齊) 太祖高皇帝蕭道成 世祖武皇帝蕭頤 高宗明皇帝蕭鸞 和帝蕭寶融 (南朝梁) 高祖武皇帝蕭衍 太宗簡文帝蕭綱 世祖孝元帝蕭繹 中宗宣皇帝蕭察 世宗孝明帝蕭巋 孝靖帝蕭琮 (南朝陳) 高祖武皇帝陳霸先 世祖文皇帝陳蒨 高宗宣皇帝陳頊 (北魏) 太祖道武帝拓跋珪 太宗明元帝拓跋嗣 世祖太武帝拓跋燾 高宗文成帝拓跋浚 顯祖獻文帝拓跋弘 高祖孝文帝元宏 世宗宣武帝元恪 肅宗孝明帝元詡 敬宗孝莊帝元子攸 節閔帝元恭 孝武帝(出帝)元修 (東魏) 孝靜帝元善見 (西魏) 文帝元寶矩 恭帝拓跋廓 (北齊) 顯祖文宣帝高洋 肅宗孝昭帝高演 世祖武成帝高湛 (北周) 孝閔帝宇文覺 世宗明皇帝宇文毓 高祖武皇帝宇文邕 宣帝宇文贇 靜帝宇文闡 (隋) 高祖文皇帝楊堅 煬帝(世祖明皇帝)楊廣 恭帝楊侑恭帝楊侗 (唐)——自此始,謚號加長 高祖神堯大聖光孝皇帝李淵 太宗文武大聖大廣孝皇帝李世民 高宗天皇大聖大弘孝皇帝李治 中宗大和大聖大昭孝皇帝李顯 睿宗玄真大聖大興孝皇帝李旦 殤帝李重茂 玄宗至道大聖大明孝皇帝李隆基 肅宗文明武德大聖大宣孝皇帝李亨 代宗睿文孝武皇帝李豫 德宗神武聖文皇帝李適 順宗至德弘道大聖大安孝皇帝李誦 憲宗昭文章武大聖至神孝皇帝李純 穆宗睿聖文惠孝皇帝李恆 敬宗睿武昭愍孝皇帝李湛 文宗元聖昭獻孝皇帝李昂 武宗至道昭肅孝皇帝李炎 宣宗元聖至明成武獻文睿智仁神聰懿道大孝皇帝李忱——看這位老兄 懿宗昭聖恭惠孝皇帝李漼 僖宗惠聖恭定孝皇帝李儇 昭宗聖穆景文孝皇帝李曄 景宗昭宣光烈孝皇帝李柷 (勃海) 太祖高王大祚榮 武王大武藝 文王大欽茂 成王大華璵 康王大嵩璘 定王大元瑜 僖王大言義 簡王大明忠 宣王大仁秀 景王大玄錫 哀王大諲撰 (後梁) 太祖神武元聖孝皇帝朱溫 (後唐) 莊宗光聖神閔孝皇帝李存勖 明宗聖德和武欽孝皇帝李嗣源 (後晉) 高祖聖文章武明德孝皇帝石敬瑭 出帝石重貴 (後漢) 高祖睿文聖武昭肅孝皇帝劉知遠 隱帝劉承佑 (北漢) 世祖神武帝劉崇 睿宗孝和帝劉承鈞 (後周) 太祖聖神恭肅文武孝皇帝郭威 世宗睿武孝文皇帝柴榮恭帝柴宗訓 (岐) 忠敬王李茂貞(宋文通) (南楚) 武穆王馬殷 文昭王馬希范 恭孝王馬希萼 (吳越) 太祖武肅王錢鏐 世宗文穆王錢傳瓘 成宗忠獻王錢弘佐 忠遜王錢弘倧 忠懿王錢弘俶 (前蜀) 高祖神武聖文孝德明惠皇帝王建 聖德明孝皇帝王衍 (後蜀) 高祖文武聖德英烈明孝皇帝孟知祥 睿文英武仁聖明孝皇帝孟昶 (南吳) 高祖宣皇帝楊渭(隆演) 高尚思玄弘古讓皇帝楊溥 (南漢) 高祖天皇大帝劉陟 殤帝劉玢 中宗文武光聖明孝皇帝劉晟 (南平) 武興王高季昌 文獻王高從誨 貞懿王高保融 (閩) 惠宗齊肅明孝皇帝王延鈞 康宗聖神英睿文明廣武應道大弘孝皇帝王繼鵬 景宗睿文廣武明聖元德隆道大孝皇帝王延羲 (南唐) 烈祖光文肅武孝高皇帝李忭 元宗明道崇德文宣孝皇帝李璟 (宋)——偉光正開始 太祖啟運立極英武睿文神德聖功至明大孝皇帝趙匡胤 太宗神功聖德文武皇帝趙光義 真宗應符稽古神功讓德文明武定對章元孝皇帝趙恆 仁宗體天法道極功全德神文聖武睿哲明孝皇帝趙禎 英宗體乾應歷隆功盛德憲文肅武睿聖宣孝皇帝趙曙 神宗紹天法古運德建功英文烈武欽仁聖孝皇帝趙頊 哲宗憲元繼道顯德定功欽文睿武齊聖昭孝皇帝趙煦 徽宗體神合道駿烈遜功聖文仁德慈憲顯孝皇帝趙佶 欽宗恭文順德仁孝皇帝趙桓 高宗受命中興全功至德聖神武文昭仁憲孝皇帝趙構 孝宗紹統同道冠德昭功哲文神武明對成孝皇帝趙慎 光宗循道憲仁明功茂德溫文順武聖哲慈孝皇帝趙敦 寧宗法天備道純德茂功仁文哲武聖睿恭孝皇帝趙擴 理宗建道備德大功得興烈文仁武聖明安孝皇帝趙昀 度宗商文明武景孝皇帝趙祺 孝恭懿聖皇帝趙顯 端宗裕文昭武愍孝皇帝趙是 (遼) 太祖大聖大明神烈天皇帝耶律阿保機 太宗孝武惠文皇帝耶律德光 世宗孝和莊憲皇帝耶律阮 穆宗孝安敬正皇帝耶律璟 景宗孝成康靖皇帝耶律賢 聖宗文武大孝宣皇帝耶律隆緒 興宗神聖孝帝皇帝耶律宗真 道宗仁聖大孝文皇帝耶律洪基 (西遼) 德宗天祐皇帝耶律大石 仁宗耶律夷列 (金) 太祖應乾興運昭德定功仁明莊孝大聖武元皇帝完顏旻 太宗體元應運世德昭功哲惠仁聖文烈皇帝完顏晟 熙宗弘基纘武莊靖孝成皇帝完顏亶 世宗光天興運文德武功聖明仁孝皇帝完顏雍 章宗憲天光運仁文義武神聖英孝皇帝完顏璟 宣宗繼天興統述道勤仁英武聖孝皇帝完顏珣 哀宗完顏守緒 (西夏) 景宗武烈皇帝李元昊 毅宗昭英皇帝李諒祚 惠宗康靖皇帝李秉常 崇宗聖文皇帝李乾順 仁宗聖德皇帝李仁孝 桓宗昭簡皇帝李純佑 襄宗敬穆皇帝李安全 神宗英文皇帝李遵頊 獻宗李德旺 (南詔,大理,大長和,大義寧大天興) 桓帝鄭買嗣 肅帝鄭旻 悼康帝趙善政 肅恭帝楊干真 聖神文武帝段思平 聖慈文武帝段思良 廣慈帝段思聰 昭明帝段素英 宣肅帝段素廉 秉義帝段素隆 聖德帝段素貞 天明帝段素興 興宗孝德帝段思廉 上德帝段連義 廣安帝楊義貞 上明帝段壽輝 保定帝段正明 聖德表正帝高昇泰 中宗文安帝段正淳 憲宗宣仁帝段正嚴 景宗正康帝段正興 宣宗功極帝段智興 享天帝段智連 神宗段智祥 孝文帝段祥興 天定賢王段興智 (蒙古) 太祖法天啟運聖武皇帝鐵木真 太宗英文皇帝窩闊台 定宗簡平皇帝貴由 憲宗桓肅皇帝蒙哥 (元) 世祖聖德神功文武皇帝忽必烈 成宗欽明廣孝皇帝鐵木兒 武宗仁惠孝宣皇帝海山 仁宗聖文欽孝皇帝愛育黎拔力八達 英宗睿聖文孝皇帝碩德八剌 文宗聖明元孝皇帝圖鐵木兒 明宗翼獻景孝皇帝和世剌 寧宗沖聖嗣孝皇帝懿璘質班 惠宗順皇帝脫歡鐵木兒 昭宗愛猷識理達臘 (明)——偉光正形成 太祖開天行道肇紀立極大聖至神仁文義武俊德成功高皇帝朱元璋 恭閔惠皇帝朱允炆(建文帝) 成祖啟天弘道高明肇運聖武神功純仁聖孝仁皇帝朱棣 仁宗敬天體道純誠至德弘文欽武章對達孝昭皇帝朱高熾 宣宗憲天崇道英明神聖欽文昭武寬仁純孝章皇帝朱瞻基 英宗法天立道仁明誠敬昭文憲武至德廣孝睿皇帝英祁鎮 代宗恭仁康定景皇帝朱祁鈺 憲宗繼天凝道誠明仁敬崇文肅武宏德聖孝純皇帝朱見深 孝宗達天明道純識中正聖文神武至仁大德敬皇帝朱佑樘 武宗承天達道英蕭睿哲昭德顯功弘文思孝毅皇帝朱厚照 世宗欽天履道英毅神聖宣文廣武洪仁大孝肅皇帝朱厚熜 穆宗契天隆道淵懿寬仁顯文光武純德弘孝莊皇帝朱載垕 神宗范天合道哲肅敦簡光文章武安仁止孝顯皇帝朱翊鈞 光宗崇天契道英睿恭純憲文景武淵仁懿孝貞皇帝朱常洛 熹宗達天聞道敦孝篤友章文襄武靖穆莊勤哲皇帝朱由校 思宗守道敬儉寬文襄武體仁致孝莊烈愍皇帝朱由檢 安宗聖安簡皇帝(赧皇帝)朱常洵(福王) 紹宗思文襄皇帝朱聿鍵(唐王) (清) 太祖承天廣運聖德神功肇紀立極仁孝睿武弘文定業高皇帝努爾哈赤 太宗應天興國宏德彰武寬溫仁聖睿孝文皇帝努皇太極 世祖禮天降運定統建極英睿欽文顯武大德宏功至仁純孝章皇帝福臨 聖祖合天弘運文武睿哲恭儉寬裕孝敬誠信世界各地大成仁皇帝玄燁 世宗敬天昌運建中表正文武英明寬仁信義大孝至誠憲皇帝胤禛 高宗法天降運至誠先覺體元立極敷文奮武欽明孝慈神聖純皇帝弘歷 仁宗受天興運敷化綏猷崇文經武孝恭勤儉端敏英哲睿皇帝顒琰 宣宗效天符運立中體正至文聖武智仁慈儉勤孝敏寬成皇帝旻寧 文宗協天翊運執中垂謨懋德振武聖孝淵恭端仁寬敏顯皇帝奕詝 穆宗繼天開運受中居正保大定功聖智誠孝信敏恭寬毅皇帝載淳 德宗同天崇運大中至正經文緯武仁孝睿智儉寬勤景皇帝載湉


text:
病了幾天, 日日都渾渾沌沌無咩動力, 每日都仲係嗚吓嗚吓. 今日個頭同鼻卒之無咁重啦....鼻敏感真係好慘, 個鼻一發炎鼻痛頭痛, 的菌跟著就走去喉嚨, 再落埋氣管. 病親就係一條龍. 平時睇家庭醫生知道的病歷, 通常睇一兩次都會好, 但家庭醫生放假十天, 迫著睇其他醫生啦. 今次呢個醫生我都覺得係有良醫生, 無隨便開抗生素, 我覺得自己都病得幾重, 又睇吓今次唔食消炎藥又係咪真係可以好番. 不過今日已經係第三日, 病況好轉, 但同痊癒仲有一段距離, 食完藥仲要再去睇多次.
今日有的動力, 午餐就整的型爸鍾意食嘅. 昨日外賣買回來的米粉真係粗野嚟架, 無料得少少鹹味, 我叫Ruby加料落去再炒過比型爸食, 型爸都幫忙食哂佢.
今日炒番個佢鍾意食嘅台灣米粉, 等佢食得開心的.
呢隻米粉好幼身, 只需要用凍水浸開至鬆散, 然後瀝乾水份.
配料就用黑胡椒札肉. Ruby昨天醃咗的牛肉比我煮拉麵, 剩低咗少少, 加埋落去一齊炒啦..
本來淨係諗著加青瓜, 見到有包BB娃娃菜, 又加的BB娃娃菜. 先用滾水焯軟.
札肉切條爆香, 牛肉亦炒至八成熟. 盛起備用
青瓜切片, 蒜蓉起鑊爆香
咁就攪掂啦.
型爸突然話好想食粉果同魚肉燒賣...哈, 嗰日同佢去超市一齊買, 佢真好記性...無問題, 冰箱攞出嚟放入蒸爐蒸啫.
用鑊炒米粉, 蒸爐蒸粉果魚肉燒賣, 好快又有得食.
加杯大豆鈣思寶, 就係我地嘅假期午餐啦.
型爸好捧場, 食完一碟又一碟, 佢話好好味呀! 下次見到呢款米粉, 又要入貨先得啦.


text:
無錯! 熱切期待, 等左好耐, 小明終於都正式返學喇~~~
好緊張個個係我!! 好似咩都未準備好就要小明面對咁重大既轉變, 當年小慈上足晒 play group 習慣晒幼稚園模式先返學, 弟弟就好似矇下矇下除左講野叻 d 之外咩都唔識咁..... 唯有頂硬上啦
小明預備返學都好合作, 當年我地有錄影小慈換衫準備返學既情形, 今日小明都唔例外, 將來俾番佢自己睇
小明返學, 最開心個個係小慈, 講左好耐弟弟 2 歲生日就返學, 小慈就係弟弟生日翌日問我係唔係帶弟弟返學?! 知道 12 月 1 日星期三先正式返學就日日數日子, 興奮到不得了終於俾佢恨到
得意兩姐弟
小明非常鍾意自己張史迪仔套學生證
人生重要時刻, 同媽媽合照
唔少得全家幅, 但小明叫極都唔肯望鏡頭
基本上日日接小慈放學弟弟對學校已經唔陌生, 但正式著校服返學就係第一次, 希望熱愛自由既小明守規矩啦.....
綿羊組郭恩明既書包櫃
11 月之星
同學仔已經學緊去廁所, 全班唔計小明得兩個仲著片但肯坐廁所, 老師好厲害!!
生果名稱, 除左提子菠蘿, 其他生果小明係會答英文既
適應班我可以陪小明 2 日, 每日返 1 小時, 第 3 日返 1.5 小時就靠自己, 小明今日表現過份興奮, 第一次入 N1 班房咩都好新鮮想攪想摸, 其他小朋友極度安靜坐靚靚食早餐, 小明就 pat pat 有釘咁 30 秒都坐唔到, 唯一肯望班主任連老師就係聽到音樂聲, 連老師唱左 4 首歌: Hello Hello 你好嗎 / 熊人熊人快樂笑 / 洗白白 / 我是個茶壺, 小明非常開心, 又唱又跳有跟住做動作, 不過音樂一停又走左去自己玩
連老師就讚小明講野好清楚, 不過已經肯定佢自己返學一定喊, 因為要佢守規矩, 我都知架喇, 肯定要派專人淨係 mark 小明一個, 其他小朋友真係超乖! 我未入過一個 N1 班房一粒聲都冇個個坐定定等老師架!! 自己食早餐又快又乾淨, 食完又識拍櫈自己出去放杯碟羅紙巾抹嘴!! 真係嚇死我, 小明你要急起直追, 仲要唔好做壞規矩攪亂檔 @.@
ADD OIL 媽媽 &小明, 每個小朋友必經階段, 唔使太WORRY,
小明好多表情 小明一定得嘅,比D時間,比D耐性啦!
老師個個都讚佢醒目架, 希望佢快 d 適應返學既流程就好, 最緊要唔好學小慈 bye bye 媽媽就喊呀


text:
呢個暑假只係幫小慈報左兩個暑期活動, 一來我只係得星期六有時間帶佢出去上, 二來又唔可以同兒童詩班撞時間, 三來小慈小姐之前講到明唔學游水唔學芭蕾舞, 所以真係冇咩得揀, 見到呢度有體操班同綜合球類班時間係緊接著既, 不過同畫班撞左時間唯有決定暫停一個暑假上完體操再繼續學畫畫
體操班係學習基本體操動作如平衡木, 跳步, 一字碼, 拱橋, 翻滾動作, 前後滾翻, 側手翻, 手倒立, 機械訓練如木箱, 彈網, 體能訓練等.... 綜合球類訓練班就係透過遊戲及各種小型球類如籃球, 羽毛球, 網球等訓練兒童眼手腳既控制配合及平衡力... 課程介紹非常吸引, 小慈平時又小郁動於是膽粗粗幫佢報左名
第一堂, 導師非常嚴格, 請小朋友入場之後就請家長係出面等, 嚇到小慈驚惶失措即場大喊, 我就隔住玻璃門睇住佢喊 @.@ 導師請佢坐埋一邊喊, 想跟佢地做動作先出去, 想做就做, 你咁講, 衰妹小慈就羅正牌坐係旁邊喊左 20 分鐘, 見我係門口裝裝下小慈仲手指指又唸唸有詞唔知想同我講咩, 我開門想入去鬧佢時, 導師叫我將小慈放心交俾佢地, 叫我離開唔好俾佢見到我! 隔左一陣, 我偷望到小慈好痛苦咁跟導師做熱身, 之後用雙手撐地腳放上牆做倒立, 好精彩呀!
跟住就跳木箱同呼拉圈, 小慈對眼腫晒都有跟住做, 完左體操班出黎去個廁所飲啖水就即刻再入番去學打波, 小慈又開心喎, 見佢拍波拍到依嘩鬼叫, 第一堂導師只係教佢地拋波接波, 唔好以為好易呀, 我見好多小朋友都做唔到, 一拋個波就唔知飛左去邊?! 落堂出黎小慈笑晒咁同我講好好玩, 我即刻問佢下堂仲黎唔黎呀? 黎到喊唔喊呀? 小慈答我佢會好勇敢, 之後返屋企攰到佢成隻積咁訓左 2 個半鐘晏覺, Good! 出一身汗有運動係一件好事!
今日已經係第 4 堂, 小慈第 2 堂開始已經咩事都冇, 每個星期六都好期待體操班同埋學打波, 佢話最鍾意導師叫佢地將個波放係個頭上面傳俾後面個小朋友, 對手要拉到好後先做到, 真係有 d 野逼住黎其實小慈係得既, 可能今次開正佢個範, 跑跑跳跳又拍波玩得好開心啦!
體操班好好玩,我地呢邊附近都冇,如果有就一定同昊昊報,昊昊一定會鍾意.
真係好好玩呀! 小慈上得好開心


text:
獎勵小慈羅到佢人生第一個銅牌, 問佢想唔想去摘士多啤梨, 梗係話想啦!!!
小慈用個豆豆頸墊學爸爸渣車, 笑死我喇
小明都話佢渣緊車架, 係咁叫我影埋佢
今日天陰陰, 仲以為係摘士多啤梨既好時機! 點知冇醒起係星期日, 好既士多啤梨尋日已經俾旅行團摘晒, 得番好少咋........
好在耐心 d 搵, 係葉堆既中間都搵到一兩粒大既
輪盡弟弟一腳踏左落泥氹之後就動彈不得, 企係度等食
冇得揀都摘左 3 磅, 老闆已經話我地識揀 3 磅粒粒都好靚, 星期五黎一定摘到最大最靚既士多啤梨! 傾多兩句仲借左支丫叉俾小慈小明幫手趕雀仔
雀仔好狼死架, 一見冇人就會飛入田偷食士多啤梨, 要用丫叉射石頭入去嚇走佢地
摘得太少時間小慈小明明顯唔夠皮, 又俾我地發現到士多啤梨園隔離開多左個農場!! 驚喜
農夫姨姨摘緊 d 西洋菜俾我地呀
仲有好靚既菠菜
認得嗎? 菜心呀
小慈幫手摘菠菜
三仔爺揀咩呀?
拔紅蘿蔔呀!!!
越拔越開心拔到唔想停
於是拔埋白蘿蔔, 一拔出黎已經超香, 好實, 又唔花心
仲有咁大碌咁長既蔗!!
估唔到呢邊一 d 都唔起眼既農田蘊含咁多寶藏!! 我地最終買左 5 舊紅蘿蔔, 2 舊白蘿蔔, 1 斤西洋菜, 1 斤菠菜, 1 碌蔗都係 $62 咋!!
勁開心! 返屋企即刻煮黎食, 好味到不得了!! 蘿蔔白灼已經好好食, 西洋菜又爽又脆, 菠菜仲甜既添呀


text:
小慈要影高班畢業相, 我想佢再整齊 d, 於是決定帶佢去髮型屋剪頭髮
繼上次 3 歲 1 個月去過髮型屋之後, 今次係第二次去 salon 咋
小慈頭髮又幼又少好似絲咁, 佢又決定要留長, 所以係冇咩髮型可言既
帶得小慈, 小明當然有份啦! 小明 d 頭髮同小慈一樣咁幼咁柔軟, 不過就比小慈濃密少少, 暫時我都識同佢剪, 今次係想開下眼界, 偷下師
第一次去髮型屋, 小明見到呢架車車勁興奮, 笑晒
幾招積
教左弟弟要坐得好靚, 如果周身郁剪到耳仔會好痛, 仲會流血, 即刻坐定定
我偷師左一陣, 發覺髮型師除左把較剪靚 d, 手勢純熟 d 之外, 同我剪既差不多喎!
又可能因為弟弟髮質既問題, 就算剪箭豬頭都豎唔起真, 係冇咩技術可言啦
新髮型, 大家覺得點呢?
型左少少? 我剪既話就唔敢剪到弟弟前面咁短既, 不過男仔長得好快, 唔怕
第一次表現好好呀, 弟弟! 架車車居功厥偉
相反, 大家睇下小慈既表情....
係咪好失落既表情呢?
事關佢好想坐弟弟架車, 但佢腳太長, 再加上另一架車俾小朋友坐緊佢冇得坐就好唔開心啦
佢咁既樣我都唔敢影佢既事後相, 再撩佢就喊架喇
好肉赤呀我今次!! 小童剪吹唔駛洗頭都收我一個 $96, 兩個 $182!! 小慈 3 年前都係 $50 咋!!
最唔抵係佢剪同我剪冇太大分別, 算啦, 見識下都要既~


text:
2010年11月4日星期四
灣仔小菜館, 祥利飯店
今日約左舊同事食飯, 去左灣仔律敦治醫院附近既一間小菜館, 祥利飯店. 就咁睇門面, 有少少唔想入去食既感覺, 心諗點解同事會帶我地去d咁既地方食野. 但係一場黎到, 乜都要試下既, 更何況有好多好食既地方都唔係講門面既.
去到時全場滿座, 不過咁啱有人食完埋單, 所以好快就有位啦. 全場有唔少都似係熟客, 似乎都係做街坊生意多. 我地一行五人, 叫左五樣野, 滷水拼盤, 豉椒炒大蜆, 蠟味炒芥蘭, 蠔餅, 同埋韓式烤骨煲.
滷水拼盤
滷水拼盤比較普通, 都係有啲滷水腩肉, 滷水豆腐, 紅腸, 鵝腸之類既野, 味道上唔係話特別好食, 不過不失.
豉椒炒大蜆
係入門口前見到佢d蜆好大隻, 又幾新鮮, 於是就問同事食唔食辣野, 佢地ok, 咁就叫左碟啦. 講辣, 佢唔係好辣, 會有少少既刺激, 但係應該一般唔食得辣既人都會受到, 香港人口味既豉椒炒蜆. 啲蜆隻隻都大過隻匙羹, 又唔會好多得殼冇肉食, 蜆肉鮮甜, 火候啱啱好, 幾好食. 不過對於我呢啲鍾意食辣既人黎講就唔夠辣啦, 同啲食得辣既朋友黎一定叫佢加辣.
蠟味炒芥蘭
因為想叫個菜食, 就問老闆有乜野菜, 點知老闆把口機關鎗咁, 都聽唔到佢講有乜菜, 最後佢推介蠟味炒芥蘭, 咁就叫呢個啦. 芥蘭係時令菜, 好甜好好味, 又無渣. 蠟味冇霉味, 好好食, 而且唔會太鹹, 好一個時令菜色.
蠔餅
蠔餅色澤金黃, 炸到好靚. 但係食落比想像中差, 炸得唔夠鬆脆, 食落有啲似焗蛋咁. 味道上都可以, 蠔有蠔既香味, 應該佢用既蠔都幾新鮮.
韓式烤骨煲
韓式烤骨煲真係好好食, 好惹味. 個味道有啲似京都骨個汁, 甜甜的, 好好食. 而個骨, 佢用既係豬肋骨, 煮得好鬆軟, 而且每一條骨都有唔少肉, 唔會得舊骨比人咬, 食落係大啖大啖肉既, 食完想再食. 一煲有大約七,八件骨, 多人既話一煲就可能唔夠食啦.
推介食物:
韓式烤骨煲
豉椒炒大蜆
地址:
灣仔三角街2號祥利飯店
Posted by Kar at 上午1:41
訂閱: 發佈留言 (Atom)


text:
April 22,
2016
(Friday)
Jayden
6y1w2d
Jaylen
1y1w2d
自從粒粒出世之後,我哋都叫Jayden 玩多咗大Lego即係Duplo.
因為啲Lego細細粒,
我好驚粒粒唔覺意放咗落口,甚至吞左,係就大件事啦.
麵包超人都出咗一款積木(block labo)
係同Duplo可以夾埋一齊玩,
咁我咁鍾意麵包超人,
就梗係買咗大量呢款積木啦!
我諗過一半嘅款式我都已經買咗.
麵包超人嘅block同Duplo嘅人仔係可以放埋一齊玩嘅,
不過Duplo嘅人仔呢可以好穩陣咁坐低,
而麵包超人嘅公仔呢就唔可以坐嘅,
因為佢哋pat pat嗰度呢係冇無坑位嘅,
唔可以坐落Duplo,
如果企嘅話呢都係好穩陣嘅,係冇問題嘅.
可以望一望上面藍色同埋紫色嘅block,
一個係屬於麵包超人嘅,
一個係屬於Duplo嘅,
佢哋嘅size,
即係砌嗰個位係一樣嘅,
所以呢兩款block 係可以好穩陣咁樣砌埋一齊玩.
黃色塊板係屬於麵包超人嘅,
而綠色個塊板係屬於Duplo嘅,
兩塊板合埋一齊玩一齊仔屋仔係完全冇問題.
靚唔靚呀?
我每次望到呢都會堆嘢,我都非常興奮.
我相信Jayden同我都一樣咁諗.
Jayden最鍾意就係將麵包超人嘅車仔放上Duplo嘅火車路軌上面玩.
我以前會好認真咁樣將兩款block分開放,
用唔同嘅盒分開發放好,但係依家屋企越來越多,
所以我都冇再分類,
我都係將所有積木放晒喺大箱就算.
我真係好鍾意呢堆玩具,
我諗就算第日Jayden同粒粒大個咗,
我都唔會捨得掉依堆玩具,
亦都唔會捨得送俾人.
點解我咁鍾意買Lego同埋買Duplo俾佢哋兩兄弟玩呢?
因為玩來玩去都唔會爛,
佢哋自己鍾意砌乜都得,
當佢哋玩到冇新鮮感嘅時候,
只要玩具店買一盒新嘅返嚟,
就可以刺激到佢哋,
將新同舊撈埋一齊玩,就有返晒新鮮感.
真係玩好多年都可以.
希望兩兄弟大哥都喜愛Lego啦.


text:
沿路行都有其他動物等人餵,
敗家媽媽就唔多夠膽喇,
小齊都似我, 大隻o既動物都唔係好敢靠近
餵小動物就OK o既
好似鴨仔咁
d 鴨仔好鬼團結咁成陣風咁一齊行動
有人餵時個個引頸以待,
一放手果下又一齊低頭,
直情好似交響樂團咁
舅父好衰o係度玩人, 要d 鴨仔呢邊果邊走o黎走去先有o野食
餵完鴨又有另一種羊, d 耳仔黑色唔知咩品種
阿姨都好勇, 我就睇下得喇
公公陪同小齊都夠膽行埋去...睇下 (叫佢餵就no way)
對於d 體型大過佢o既動物始終有d 戎心
飛牛牧場真係幾開揚, 風景怡人
呢隻假o野小齊先肯掂
我同呢兩位精力充沛o既小朋友上山探險
其他人o係下面涼亭乘涼喎
兩老表感情好好, 小齊又非常崇拜表哥, 好聽佢話
表哥亦樂得有個支持者
其實所謂探險都係行左一條山路,
之後發現冇乜o野睇就打道回府
我地o黎o既時間唔多啱, 否則可以試下呢d 體驗
三老表搵到另類體驗 -- 水槍大戰
souvenir shop 有得賣水槍, 三老表一人一支,
好crazy, 向小牛開火!!
跟住轉移目標追住舅父o黎開火...
夏天都係相當唔錯o既消暑方法呀!
玩完水槍我地byebye 飛牛牧場喇!
我覺得值得o黎咖!
下一站又係返民宿check in喇
我地9人book左兩間房 (其實總共只有3間)
另外果間房我地當日就唔見有人住,
可能我地已經等於包幢咁滯
如果有返十零人o係度包幢玩都真係唔錯選擇
我地5人住3樓, 阿姨一家4口住1樓
三樓有半露天風呂
我地5人住呢度其實非常闊落, 坦白講住9人都ok
65坪地方相當大, 佢地o係度玩捉伊因,
返香港之後我問小齊你覺得台灣乜o野最好玩, 佢就係答我o係酒店捉伊因!
放好行李沖個涼就食晚餐,
餐廳走和風路線
食材地道又新鮮
經歷左之前果晚食齋之後
大家對今晚大魚大肉咁非常滿意
我地都係食肉獸~
叫左8個餐大家share食
飽到上心口
食完晚飯去1樓阿姨間房玩
阿姨間房45坪, 比我地樓上小20坪,
但仍然有好充足o既活動空間
稍事休息之後我地仲有節目
就係用民宿附送o既贈卷泡湯去!
地點係石湯溫泉 (以下為官網圖)
換上泳衣就可以去浸啦
有熱有暖有冰池
舅父對個冰池感受好深呢!
大家唔同o既池都泡下, 好快就一個鐘
之後返返去瞓啦, 好冇?
真係好似我地包幢咁滯, 除左我地9人唔見其他人
返到o黎都仲話要再浸露天風呂,
我真係唔掂啦, 浸到甩皮咁滯
幾個小朋友又發揮無窮精力, 浸完又hea o係度食薯片, 睇電視
嘆到呢~
第三日行程完
是日靚衫: D&G Junior, Kenzo Kids, Lelli Kelly, Monnalisa, Moschino Kids


text:
12 點出發去食娘惹菜 完完全全係香港人口味 ~~
又出發喇
得一枱人咋
班蘭飯 - 整色整水 ^^
魚蛋湯 - 每人一大粒魚蛋
呢碟係正宗娘惹菜黎架 不過我唔記得咩名堂 我覺得似炸肉丸咁囉 無咩特別
居然有咖哩雞
炒蕃薯葉 我最愛
炸魚
炒椰菜花
仲有碟唔知咩蝦 不過太遠無影到呢
木薯糕 都唔煙韌嘅 次次食呢 d 好似煙韌嘅物體 里奧大人都會叫我食先 如果煙韌就留比我食 不過呢 d 都唔煙韌嘅 叫佢食番 哈哈
渣咋 - 米高叔叔強調新加坡渣咋材料係唔同香港嘅渣咋材料 咁反而我鍾意食新加坡渣咋噃 無咁飽肚 同埋可以身處新加坡好鬼熱 唔想食熱嘢 哈
商業區
食完飯就去 National Orchid Garden ( 國家蘭花園 ) 不過今晚約咗同冰姑食飯 所以我唔行上去影相喇 唔想成身立痴痴囉 叫里奧大人影比我睇就算 lu ~
d 香蕉仔好得意
咁似頭先食嘅木薯嘅 哈哈
地下兩塊樹葉好似老鼠
好開心見到松鼠呀 叫里奧大人即刻影 想影多張都唔得 lu 佢走得好鬼快
里奧大人同團友一齊行上去 我就去 Cafe 嘆冷氣 我叫里奧大人記得影多 d 花比我睇呀
枯葉落到呢棵植物度 咁枯葉腐爛咗之後 棵植物就會吸哂佢 d 營養
跳舞蘭好靚呀
恐怖囉
保護色
呢棵植物好得意 好似想捲 d 人入去咁
耶 ~~~~ 終於可以番上車涼冷氣喇
我自己行番落去 Halia 餐廳飲 Ice Kopi 勁爽呀 之後彩虹妹妹落黎陪我喇 ~
可以坐出面 不過我睇見到熱 哈
Iced Kopi ( SGD 8 ) - 我真係覺得貴架 不過為咗涼冷氣就無計啦 好在我留番半杯比里奧大人咋 因為佢成頭汗呀 唔知以為佢踢完波呀
彩虹妹妹杯 Apple Juice 都要 SGD 6 咁我當堂覺得自己杯 Iced Kopi 抵好多 哈
坐車沿途見到呢 d 屋 豪宅黎架 不過住呢度真係一定要有車囉
3 點 lu 時間過得真快
呢個廣告好得意
建築物真係好靚
行多陣就走喇 出發去牛車水 ( Chinatown ) 即係唐人街 我覺得牛車水個名好得意 黎到呢 d 地方即係買手信嘅地方啦 里奧大人就勁驚 不過放心啦 我買咗好小嘢之嘛 ~
我買嘢時里奧大人就出去周圍影 佢情願影相都唔試食架 所以我幫埋佢食 勁開心 哈哈 ~
試食最開心 與此同時 里奧大人自己都唔知走咗去邊度影相 lu
買咗小小嘢咁啦
終於比我買到心水磁石貼 最緊要唔貴 又有特色 開心開心
里奧大人見到 d 絲巾 就即刻話買比我同媽咪同家姐 ^^
里奧大人話影到比佢發現 呵 不過佢好 nice 架 仲同里奧大人微笑
我雙眼真係只係睇嘢食 原來胡振隆上面嘅建築物係咁有特色 真係依家睇相先知咋
買完就同埋彩虹妹妹一齊去另一邊搵食 大家有個共同目標 就係要有冷氣 哈哈 ~
我地諗住去有冷氣地方食嘢 不過有冷氣嘅食店又唔係咁啱食 兜下兜下又去番落車位置 有間都唔錯 以為有冷氣 原來只得風扇 但坐定咗都無咁熱 老規矩 我同彩虹妹妹去買嘢食 次次買第 1 樣嘢都係凍飲 因為真係好鬼熱呢 呢餐佢又比下 我又比下 都唔錯喎 因為 share 咁計都幾煩 數目太細 好難記呀 ~
左邊係蔥米水 / 右邊係馬蹄水
豆枝 ( SGD 1 ) / 魚條 ( SGD 1 ) - 口痕想食嘢 不過彩虹妹妹自己就食咗碗魚蛋河 勁
唔好食嘅 @@
但辣椒醬就好好味
得風扇咋 但呢間算最涼架喇 哈
入面都好多嘢睇 不過好熱 要急急腳行
呢棟係公營大廈 即係香港嘅公屋 真係靚鬼到丫 好似有 5x 樓 同埋有空中花園比住客做運動 唔駛迫埋一處地方喎 咁鬼細心 香港要學下啦 唔好咩都錢錢錢
彩虹妹妹話呢間好食 我話妳食過呀 ?! 佢話無呀 話睇個樣好似好好食咁喎 @@
我第一眼係留意到點解粒珍珠形狀咁搞笑囉
我影咗 1 張相咁大把 哈
我其實想扮拎起個蓮花 之後睇相覺得好似想吸走個小朋友咁 哈
dup 佢個頭 ?! 但其實我都唔知點解做呢個動作 哈哈
外型有如蓮花又如手嘅就係 Art Science Museum ( 金沙藝術科學博物館 )
呢日未完架 ^^


text:
本來想返深井住下, 但因為功課都未完成, 最後只好留係姑姐屋企. 下午先約左姑姐食飯, 趁下午有時間, 快d做好部分功課先~
其中一張既短裙, 覺得自己油skin tone似乎麻麻地
呢一套衫, 其實我都幾鍾意, 襯落個公仔度都好似OK
呢件冷衫我畫左好耐, 真係好鍾意
終於到左下午, 可以同姑姐去食壽司, 好難得唔使返工, 係呢個時間同姑姐悠閒地食飯, 加上食完飯之後仲要行街, 好耐都冇試過同姑姐一齊行街食飯, 好開心呢~
姑姐比較鍾意既蝦壽司, 味道都還可以既
呢個八爪魚壽司都唔錯, 八爪魚好彈牙
呢個吞拿魚都幾好味, 而且仲有好多碟拎
姑姐指定食既赤貝, 可能自己不太愛, 覺得味道麻麻
咁多款壽司之中, 呢個曼魚最好食, 即使飽都要食到佢
三文魚壽司呢個自助餐時刻好矜貴, 因要特別同侍應叫先有
呢個蟹肉壽司就....咬感好似怪怪地咁
三文魚粒壽司, 唔使叫都可以係運轉帶上拎到
仲有鴨胸壽司, 覺得兩者既味道好似唔太夾, 試一舊就好
仲有呢個滑蛋白壽司, 可惜我太飽, 唔可以再食啦..
食完野之後仲有時間周圍行一陣, 好耐都未試過買咁多心頭好. 唔知最近係咪興毛毛, 我都買左好多呢類既物品. 雖然我就黎出糧, 但都唔可以咁放肆, 今日就只此一次
kumi's new life
2010年11月19日 星期五
再要忙功課, 同姑姐食壽司buffet
本來想返深井住下, 但因為功課都未完成, 最後只好留係姑姐屋企. 下午先約左姑姐食飯, 趁下午有時間, 快d做好部分功課先~
張貼者: 幸福之匙 於 上午4:32


text:
初二出世嘅舒韻今日生日~
本來都無諗住點慶祝,但係我同影曦同靖翹提話今日係舒韻生日後,佢地叫我整蛋糕!
結果喺乜都無準備下(通想我都會買定晒野同上網SEARCH一大輪後先開工),就地取才整咗呢個蛋糕...
舒韻好鐘意MAKKA PAKKA,所以我就整咗MAKKA PAKKA屋企(係一個洞嚟㗎,門口由石砌成嘅)同條橋.仲加咗UPSY DAISY最鐘意嘅花:)
先焗咗2個方形蛋糕先,中間加FROSTING
然後CUT個坑
FONDANT-我而家唔會自己搓囉!㕧到買好方便:)
呢隻叫REGAL-ICE,白色嘅
想要其他色,加食用色素就用得
我搓咗舊奶綠色嘅,鋪晒成個蛋糕(想FONDANT黐住個蛋糕,可以用ICING SUGAR加水. 又或者用JAM.呢到D人鐘意用APRICOT JAM)
個坑用啡色...不過我無啡色色素,唯有自己溝(紅+綠=啡)
鋪啡色落條坑到,搓D石仔做門口
加埋條橋~REGAL ICING比較軟,但放耐咗會硬
想造個彎形就要好似我咁喺下面加張紙巾LONG住佢,等佢硬咗先好耐返張紙巾出嚟
我加嘅DETAIL都係用ICING SUGAR加水黐成嘅
兩個家姐係咁話要幫手
所以我點咗佢地加石仔同加咗小小花
條橋硬咗後就可以攞開張紙巾(約10-15分鐘)
加埋D FIGURES上去就攪掂:)


text:
「推廣」
依家各行各業都會係網上面做推廣,但係就好似唔覺飛髮舖或者髮型師就網上推廣.當然唔好搵嗰啲所謂嘅星級髮型師去相提並論,因為唔係一個香港普通嘅市民會搵嘅髮型師.我記得我都係誤打誤撞去咗一間樓上舖,是但搵個人剪頭髮,跟住佢竟然連我咁難搞嘅頭髮都搞得掂,所以咁多年都係搵佢剪頭髮.點解?因為真係好難先至搵到一個髮型師唔會剪到我個頭起角!
「頭髮」
今日無啦啦係度諗,每個人都要剪頭髮,而嚟個傳統行業究竟點樣可以不斷吸引一啲嘅新客戶呢?以前佢哋係一啲旺區,一間地舖,人流多就散客多,但係如果你問我,我咁多年嚟都係搵返幫我剪開嗰兩位髮型師.唔知大家會點樣去選擇自己嘅髮型師?誤打誤撞入去?朋友介紹?定係有其他路徑?其實佢哋有乜嘢途徑做推廣?真係有少少想研究嚟個行業!
「評論」
當然細個嘅時候真係是但一間睇落正常或者價錢合理嘅飛髮舖就會走入去剪頭髮.但係十次九次都中招,所以搵到一個識剪我個頭,我就真係搵咗佢咁多年.當然唔係個個都會係咁,但係我相信有人會同我一樣.剪頭髮真係同睇醫生一樣,真係人夾人,只不過因為法例唔可以好似辨論餐廳一樣咁評論醫生,但係髮型師應該得㗎嘛?而且嚟個行業真係無可能消失,因為個個人都要剪頭髮!
Also published on Medium.


text:
點可以局部減肥? 減腰?減肚腩?瘦臉?減下身?
答覆係冇!
首先要減去脂肪只係得一個方法
就係帶氧運動(cardio)同埋控制飲食 配合埋重力訓練(即係健身) 效果更好 減出來的身形更好看
減肥係全身咁減 無得局部瘦 除左抽脂! 但係每個人既脂肪細胞分布都會有所不同
好似女人既下身脂肪脂肪細胞比較多 所以下身會肥先 而男人就係主要係個個肚 腰既位
所以大家唔好再問我個胸(肥仔波)點減 我對腳點減 都係以上個個方法!
關於脂肪細胞可以睇我之前打過既post
http://legkinggym.blogspot.hk/2013/01/02.html
帶氧運動係一個以大肌肉黎驅動 又可以連續30分鐘唔停既運動
好似跑步 游水 踏單車 跳舞 健身室入面既全部做帶氧運動既都係
如果岩岩開始做運動既人 我建議你可以係健身室
用太空慢步機 單車機 等等既帶氧機械
呢D cardio因為無左腳著地個一下對膝頭既壓力
所以都適合體重比較重既人士
將跑步機設斜路黎行 咁樣都係一個好好既cardio
而且唔會太辛苦 對膝頭既負擔比較細
但係帶氧運動都有分唔同既維持心跳 所訓練到既野都唔同
維持心跳係60-70% 大家可以用心跳錶去計 或者用帶氧既機去檢查
如果無既話 可以用一個輕鬆去到少少辛苦既程度
大概係你可以同人傾緊計咁跑 但係唱歌又敏D咁既程度 係唔太辛苦的
大家成日話做運動好辛苦 可能係因為你地跑得太快
有個網站研究過
60-70%心跳率係用緊85%脂肪做能源 70-80%用緊50%
總之你心跳越高就越用得少脂肪做能源
首先 cardio頭20-30分鐘會消耗肝糖 之後身體先會用脂肪做能源
所以我建議大家一開始最少要做30分鐘 如果你想快時間去到消脂既話
有玩健身既問題可以係重量訓練後先做cardio 因為當時肝糖已經消得7788 會更加快去到消脂
岩岩起身個時 飲杯水 去個次所就去跑 同樣有呢個效果
如果血糖比較低既朋友 我唔建議你咁做 除此之外 任何時間跑分別都唔大
近年出現的HIIT強度間歇訓練 係一個短時間 高強度的消脂方法
但係呢個方法 原本係比運動員用黎短時間消脂 所以對心肺 體能既要求比較高
我唔建議平時無乜做運動既人去用呢個方法減 我下一編文章會介紹
不過訓教前1-2個鐘盡量唔好做運動 因為你既心跳 肌肉都仲會處於一個緊張既狀態
會訓得唔太好


text:
2015年12月23日星期三
Siena (1)
Tuscan Architecture係呢度嘅一大特色.
屋係由天然石興建,屋頂瓦片同地板係用陶瓦(Terra cotta)造,所以會比人一種古舊同浪漫嘅感覺,唔會覺得過時.
呢種建築風格崇尚簡約而堅固,牆身通常好厚,又因為係石造,會冬暖夏涼.
輕微斜嘅屋頂,亦係呢種建築風嘅特色.
講完建築風,講返Siena先.
Siena呢個古城,有唔同入口,不過無論你從邊個入口入嚟,人人都一定會去佢個教堂參觀.
不消一會,已經到咗教堂嘅後面,已經覺得佢好靚啦.
呢個係教堂側面.
仲有明顯未完工嘅部份.
因為教堂開放時間不同,所以遊客要自己去門口睇睇,先知果日開幾點...
教堂仲未開,咁睇其他景點先啦.
呢個系列展品周圍都係,無記錯嘅話,個藝術家好似係國內人.
四周留意佢哋嘅建築,會發覺好細緻,好靚.
20 則留言:
展品中人物表現很開心有趣~回覆刪除回覆
係呀,呢個系列都係咁刪除
個教堂真係好靚回覆刪除
這裡的街道也是窄窄的.回覆刪除回覆
兩面牆都好高,加上係石造,走在中間,有啲暗暗咁刪除
啲建築好似像大大小小不同的城堡!回覆刪除回覆
呢度啲建築,相對漁村,好華麗呢刪除
房屋厚厚的牆壁,固若金湯回覆刪除回覆
係呀,啲石都係就地取材,啲房屋好堅固㗎刪除
去門口睇幾點開,佢冇website架??回覆刪除回覆
有㗎,但係教堂要以宗教活動行先,所以無固定開放時間,日日唔同刪除
所有建築都是石做,好特別回覆刪除回覆
石屋真係呢度嘅一大特色刪除
祝願妳聖誕節快樂!回覆刪除回覆
多謝你路霸!大家咁話!刪除
啲建築物好靚,遊人也不多呢回覆刪除回覆
係呀,果時係淡季,遊客會少啲刪除
感覺好有壓迫感同嚴肅!回覆刪除
Li J merry christmas!!回覆
多謝你Mary!大家咁話!刪除
呢度曾經好繁榮,有好深遠嘅文化同歷史,所以會咁囉...


text:
真係諗都無諗過會同鄭嘉穎拍拖,佢人又靚仔又斯文,仲係明星嚟o添,發夢無咁早呀?
同佢一齊都幾開心,幾舒服,不過因為佢係公眾人物,所以我哋唔可以太揚.有一日佢同我講:「見你成日都為咗我而避忌,好唔開心,好啦,今日我就同你拖住手出街拍拖啦!」我聽到之後就開心到成個人癲咗,跟住就…………清醒哂囉!原來係睇睇吓鄭嘉穎套電視劇o訓咗都唔知,頭先咪即係發夢囉!於是我就同媽咪,阿馳講,我正話睇睇下o訓著咗,你哋講番個劇情俾我聽呀.點知佢地都未開口講,我就突然o訓醒,成個人即刻清醒哂,原來係"夢中夢",我發夢自己發夢同鄭嘉穎拍拖,仲可以見番媽咪o添!哎,當堂成個人"謝" 哂,同一時間失望兩次,即使醒咗,但o訓喺張床度都呆咗好耐先識得起身.其實,對於我嚟講,一日內碰到兩次唔開心嘅事並唔出奇,一不離二,二不離三都試過啦,都已經慣咗囉,但係就未試過同一時間兩次失望啫.
有時我都喺度諗,依家生活都唔知為乜,好有等 "走人" feel,想快啲見番媽咪,我諗呢種感覺唔係人人都體會到,只會覺得我個人咁灰.但係相信即將隨「神七」升空嘅航天員劉伯明就會好明白我嘅心情,因為當年佢媽媽過身時,爸爸為免影響佢情緒而考唔到做航天員上太空,於是將媽媽過身嘅消息忍暪,等佢完成考試後先話俾佢聽,由於劉伯明由細到大同媽咪感情非常之好,所以因未能見媽媽最後一面而感到非常悲痛,當局仲為佢請咗個專家幫佢做咗好長時間嘅心理輔導.
依家生活落去,都只不過係等日子過咁,好彩都仲有樣嘢 "吸引" 到我,就係 "食" !本來我成世人最大興趣就係音樂,但係依家興趣都淡咗好多,可能係因為自己已經做咗呢行十幾年,加上最近搵工又唔如意啦,所以提唔起興趣,反而比較有興趣煮食,唔通媽咪真係咁錫我,臨走前都幫我發掘番一樣興趣,等我唔駛咁悶咁生活落去?
媽咪,thank you very much, I miss you, I love you forever!!


text:
你哋知道個法文係咩意思嗎?查實個意思係玫瑰水肥皂 ( Rose Water Soap ).
真係無諗過自己都會有「Crabtree & Evenlyn」嘅產品,因為好多時經過店舖門口都會俾佢嘅香味嚇怕,可能係因為成間店貨品太多,所以味道特別濃烈,有時仲會聞到 "打乞嗤" o添!咁點解我都會有呢個 product 呢?查實係 Keith 送嘅禮物嚟 o架!
同 Keith 雖然已經識咗一段時間,但係星期一我哋先至係第一次見面.最初係喺 Rachel 個 blog 度識到 Keith 嘅,後尾發現原來大家都係演藝學院嘅校友,不過我係讀西樂,佢就讀中樂,所以大家都會有共同話題.直至到大約半年前度,大家喺 MSN 度傾傾吓,先發覺原來佢都識 Miss Cheng,Keith 當年嘅畢業 concert 就係由 Miss 幫佢做伴奏.我同 Keith 講起 Miss 最近開咗間音樂中心,問佢有無興趣上去睇睇,順便探吓 Miss,於是大家就約好咗星期一見面.
仔細咁睇清楚,原來盒面上嘅玫瑰圖案係 Keith 好鍾意嘅包心玫瑰呀!
放喺浴室都隱約聞到淡淡嘅玫瑰香,明符其實嘅滿室幽香.
諗番起上嚟,人與人之間嘅關係真係好奇妙,同 Keith 嘅關係由最初嘅 blog 友變成校友,由校友變成朋友,話唔定遲啲仲可能由朋友變成同事 o添呀,哈哈!


text:
琴日睇日月報,件肥膏竟然出現咗兩次,一次喺副刊,一次喺港聞版.喺副刊嘅係一篇訪問,佔咗成版咁滯,真係明星專訪都冇咁大篇幅.而港聞版報導嘅就勁搞笑嘞,居然係關於佢個仔嘅生日會.
話說上個禮拜日,件肥膏又帶埋個仔去遊行.可能佢覺得齋遊行已經冇乜新意,竟然即場喺政府總部門口幫個仔開生日會.佢都算有備而戰喇,仲帶咗兩個蛋糕去添.嗰兩個蛋糕就搞笑喇,一個寫住「不要楜椒」,而另一個就寫住「No more pepper」.真係蛋糕一出,誰與爭鋒,結果所有記者嘅鏡頭都集中晒喺佢兩母子身上,而其他遊行人士就冇人理.日月報個記者講得好好笑,話成個遊行俾佢地騎劫咗.
真係一百歲唔死都有新聞聽,原來搞生日會都算係公民教育堂.係嘅話就大鑊喇,香港有七百萬公民,如果個個都喺政府總部門口開生日會,政府嘅運作想唔癱瘓都幾難啦.阿媽同個仔慶祝生日,話係愛的教育都合理.不過橫睇掂睇,都唔覺件肥膏有幾愛個仔囉,試問對一件工具,又點可能會有愛呢?兩個蛋糕中英對照,似乎個女人想幫個仔上語文堂多.但係個仔驚魂未定就挖番胡椒出嚟講,直頭冇照顧到個細路嘅感受囉.又話要幫個仔上公民教育堂,點解唔寫「民主人權公義」呢喎.再唔係,用當日遊行嘅主題,「爭取全民退休保障」都好好啫.用到「胡椒」,擺明係想幫自己宣傳啦.
件肥膏都已經算到盡架喇,不過佢個仔始終太細,完全交唔到戲.個細路根本就唔知個遊行搞乜,淨係顧住同在場嘅其他小朋友玩,由「一二三紅綠燈」玩到「麻鷹捉雞仔」.乜公民教育堂啫,直頭係唱遊堂就真啦.最離譜嘅係連件肥膏自己都同小朋友玩埋一份,細路就話年少無知啫,佢自己冇理由唔知個遊行係為乜啩.成個遊行變咗佢兩母子嘅親子時間,仲要開埋私人記者招待會,都算喧賓奪主喇.
話件肥膏唔係為咗出風頭,我就真係打死都唔信,睇佢費盡心思騎劫個遊行就知啦.連胡椒蛋糕咁絕嘅橋都諗到,都咪話佢唔用心狼虎!呢個女人,橫睇掂睇都唔似社運人士,話佢似星媽就差唔多.做星媽就梗係威啦,不過聽聞好多前童星都話自己嘅童年唔快樂架.個細路啱啱九歲,睇嚟件肥膏都係高齡產子,應該好疼錫個仔先係格,點解會咁忍心利用個仔嚟幫自己出風頭嘅呢?如果搞到個仔有乜冬瓜豆腐,到時想再生又生唔出,咁就折墮啦!


text:
一早就向台場進發.
台場比人感覺真唔錯的, 又新又乾淨, 仲要ゆりかもめ一票走天涯800 yen 已可玩足成個台場,
次次去都會買一日卷用咖, 因為搭3次已經回本了, 何況我地今日一定唔止三程車!
坐車時正好睇下風景, 是日陽光普照, 萬里無雲, o係香港就算天氣好周圍都係灰朦朦, 難得有清晰視野
必經彩虹橋
過橋時影下相啦~
幾個站就到了, o係台場海濱公園站落車
上晝book左o既係LEGOLAND DISCOVERY CENTER @ ODAIBA
BOOK左11點鐘, 但我地去到時都未夠11點, 唯有o係decks 商場周圍行下先 (其實商場都係11點先開)
,
果日都幾凍, 但小朋友有得玩就唔怕凍
11點未到, 我地o係門口登記入場, 媽媽o係香港已經買好左飛, 所以去到只係簡單登記就ok了
溫馨提示: online 買飛比即場買會平500 yen, 即係1500 yen 一位就ok, 小童3歲以下免費
唔介意4點後入場再平d, 只係1300 yen~ 不過我地book左下晝去另一個景點, 享用唔到呢個優惠了
不過你睇下, 根本冇人排隊, 可能因為我地早同埋係閒日啦~
legoland discovery center o係世界各地暫時有11個, 但亞洲區就得東京呢個,
馬來西亞新開果個係legoland park, 兩者分別就係一個係室內, 一個o係室外
天寒地凍你叫我去室外我都唔制呀
等入場時小齊都玩下lego先, 幾好, 唔駛人迫迫, 真係久違了的感覺
o係香港去親d 親子景點都係人山人海, 比肩繼踵果隻, 想影張相都唔敢影咁耐, 驚阻住後面
去廸士尼又多大陸人, 又排隊多過食飯...真冇癮~
11點正, 入得luuu
要搭lift 上6樓
一出lift 就係lego 世界
小齊真係大個女左, 今次冇驚呢d 公仔
其中一個區係lego 微縮景小台場
同彩虹橋影相啦!!
呢個區仲會有日落日出, 燈光不時會轉變, 一次過可影日景同夜景! 夜晚仲會放煙花
微型o既東京街頭, lego 真係可以造得出神入化
連sky tree都有呀, 因為時間關係, 當去左sky tree 咖喇
仲有相撲, 小朋友仲可以o禁掣控制個相撲手郁咖! 係嫌佢唔夠大份唔多似相撲手啫,
lego o既世界入面人人都係一個size, 冇高矮肥瘦咁o既
除左參觀之外, 仲有地方比小朋友學砌 lego 的
老師o係出面教, 我o地o係位度砌
小齊都有比心機聽書噃
o係爸爸媽媽o既輔助下, 總算ok, 砌到隻狗仔出o黎
肥齊話小小似啦


text:
2012年3月18日 星期日
哥哥慶生兼細佬第一次坐飛機遊曼谷 day2 18/3/2012
噚晚嗰餐食得唔太飽,所以一早就餓醒咗,梳洗完就落去食早餐.早餐比想象中豐富(之前睇過其他人嘅blog講到無啖好食),至少有專人煎蛋.食飽之後就返房換衫去泳池游水.
酒店泳池都幾大,仲有兩個jacuzzi.哥哥就最興奮,好快就同爹爹落咗水,細佬初初落水都有d驚,但適應咗就玩得好開心,仲好努力咁踢水添,我哋玩咗一陣,大家都玩到累就返房沖涼小睡.
瞓醒又開始肚餓,我哋就出發去食嘢,今曰去 Greyhound Cafe食lunch,我哋點咗單骨雞翼,帶子甜醋沙律,虎蝦湯飯,脆魷魚河粉等,d嘢好好味,但都幾貴,埋單要1仟300幾bat.
食飽就去搵studio影家庭相,之前其實已經做咗資料搜集,但d料全部都係舊嘅,所以唔抱太大期望,結果係响Siam Square兜咗個圈都搵唔到嗰間studio,最後都係放棄,轉而去Asok行Teminal 21.
Terminal 21 係新開既mall,不過唔係幾啱行,而且今日係星期日,商場安排咗對band嚟表演,好嘈,我地行咗一陣就走,去Central行街街.Central做 緊玩具展,哥哥就最開心,響d玩具之中走嚟走去,比哥哥玩咗一陣就上頂樓既food hall食晚餐,食完再去樓下既超級市場買d生果就返酒店休息啦.
(day 2 完)
張貼者: jacqueline 於 下午12:25 沒有留言:
2012年3月17日 星期六
哥哥慶生兼細佬第一次坐飛機遊曼谷 day1 17/3/2012
閉關差唔多兩年,終於可以去旅行.今次會同埋只得六個月大嘅細佬去曼谷,話就話同哥哥慶祝五歲生日,實際上係想食下行下街攤抖下.今次我哋去咗四日,中牛機去下晝機返,好處係唔駛晨咁早摷醒兩個細路,可以俾佢哋瞓晏d ,走又唔駛太趕,又唔會太夜先返到香港,影響佢哋休息.
今次同行因為多咗小朋友,為免麻煩決定自己揸車出機場,十一點左右到咗機場check in咗之後就去 Burger King食個早餐,再預備上機. 今次我哋搭泰航,隻機差唔多滿,我哋坐定定之後就起飛啦,細佬一路都好合作,除咗起飛嗰刻有d不安之外都無乜扭計,好快仲瞓埋,隻機飛定咗空姐仲好快安裝個bb籃俾細佬瞓添.食過都幾好味既飛機餐之後細佬就起身,我哋影下相,好快就到咗曼谷啦!
落咗機先唱錢,不過機場個rate比較低,所以我哋靜係唱咗少少,夠錢出downtown就算.過海關好多人,不過d staff見到我哋帶住bb,所以帶我哋去第二條隊排,快好多.
出咗海關我就先餵飽細佬,爹爹就去買sim card.我哋任務完成就去搭的士出去,的士站頭有職員幫我哋安排的士,佢見我哋行李多,就比咗架大車我哋,不過要成700bat, 比之前300bat貴好多,不過無辦法,好彩個司機好醒目,好快就到咗酒店啦.今次我哋住Grande Centre Point Ratchdamri,地點就係響Four Season隔離,都叫做幾方便,酒店勝左房間夠大,而且係apartment,有廳有房有埋open kitchen,哥哥就最開心,因為夠哂地方比佢走動.由於之前已經同酒店溝通好,所以佢哋已經準備咗bb床比細佬,哥哥就會同我哋同床.
下一站就再返兜Big C, 我哋買咗唔少日用品,零食手信,跟住就返酒店休息啦.
(Day 1 完)
張貼者: jacqueline 於 下午12:20 沒有留言:
訂閱: 文章 (Atom)


text:
今早6點9就起身,因為要與娣婦帶阿B去見〝職業治療‧言語治療@評估〞,預備約8點去食早餐,所以要比平時早出門口.
雖則,今日係開學日,應該會多D車架!我等左3個字先有車,仲要比平時等耐左,返到去阿B又未起身,所以攪到遲到.
我地見完治療師就搭車走,之後就一齊去食lunch,我地去食〝吉野家〞,但太多人就買左上去我屋企食,嘩!好熱開冷氣涼下先.食完抖一陣,娣婦就返工,而我就帶阿B回去,娣婦話佢未夠鐘,等佢帶阿B回去,但我怕佢好趕,所以我堅持由我負責.
我抱住阿B上巴士,前面冇位就行去車尾,我揀唔係太平門果邊,怕阿B會攪到時就麻煩,但有個二十幾歲頭既女仔坐車尾倒頭位出面個位,但雙腳就撐住對面張櫈,我抱阿B過去坐,個女仔都冇意識係縮開對腳,我望住佢一D反應都冇,對眼一直望住對面,當我透明,我隔住佢對腳放阿B入去,然後同佢講〝唔該借借〞,佢先縮開對腳,佢視線一直都冇望過我,之後阿B又唔肯自己坐要我抱,所以我就轉移左去太平門果邊.
這件事令我諗起尋日,我與老公搭巴士去肥阿哥到,上到車行入車尾,左邊有個阿伯坐係窗口第2個位睇緊報紙,咁我就坐右邊倒頭位,因為老公坐唔到倒頭位,老公就坐我對面.
我睇風景,突然驪到有名女子講野,我望一望佢企左係個阿伯前面,但個阿伯冇反應,老公就叫我坐入一個讓比個女人坐,我再望下就叫我女人坐我旁.
頭先都冇為意,原來個阿伯一個人霸4個位,有3個係擺佢買左既餸,不過,每袋餸並不是大袋的,我都唔明D人點解會咁冇公得心既.
老公又放夜,本來話放9點,但8點9就放工,佢話成日都冇坐過對雙開始抽筋.我地又食〝麥麥〞,老公好細心又幫我走生菜喇!食野時老公話尋日個阿伯之前都見佢幾次,佢次次都係咁樣架!老公話對雙好攰,一陣幫佢按下先!


text:
Tuesday, August 08, 2006
小學同學結婚
好開心呀~>0<
小學同我好老友個同學仔十月要結婚喇~~真係好戥佢開心呀~!!!
我冇估錯既話佢老公應該係我所認識o個個, 佢地識左9年行左6年, 一齊開過鋪頭, 又試過差d因為要去外國讀書而分開, 個女仔去左外國陪佢讀一個月短期course, 之後返左香港, 個男仔最後都冇完成學業返左香港daddy公司幫手.
我同呢個同學仔大大話話都有年幾2年冇見喇, 平時聯絡都唔多, 不過每次聯絡返都會雞啄唔斷, 感覺依然老友!^^ 我覺得老友就係咁既一回事,唔需要成日見成日聯絡,感覺都唔會變!
本來呢通電話係約小學同學食飯既,閒談間講到有2個同學結婚,佢話佢十月都結喇,仲問我做唔做姊妹.我雖然打左個突,不過真係好開心,唔係有得做姊妹開心,而係戥佢開心!我覺得係一件好值得高興既事!
不過我唸我未必做姊妹喇,雖然好想睇住佢出嫁呢一刻,細細個已經去佢屋企玩,同佢屋企人都幾熟,不過佢其他D姊妹我又唔識,戇居居咁…
曾經有2個好熟既女仔FD話結婚搵我做伴娘,佢係其中一個,可想而知,我地當年感情係幾咁好.
記得中四O個年我提名左佢參加YES校花選擇,當年好多人o係街撩佢,又好多人話佢似蔡少芬,之後李采樺出道又有人話似佢,最後佢縮沙退出左校花選舉,最近我發現原來當年李小姐都有參加如一選舉@@!佢第一個男朋友我好唔鍾意,因為對佢唔好,我甚至試過為呢個人而同佢鬧交…
小學六年級o個年我地每日都一齊返學放學,又會去對方屋企玩,同佢屋企人打麻將,仲交換左幾張童年照片.最鍾意搭校車o個陣玩貼紙,點玩呢?我地會比賽唱歌啦,幾個人每人出一張,贏左o個個就會得倒d貼紙;又或者拍賣啦,用幾張貼紙換一張特別靚既;我地仲會玩估銀仔,每人出1毫至2蚊,估下大家加埋有幾多,估得最接近o個個可以得倒d銀仔;我仲教埋佢地玩話事啤XD 佢後尾話返我知,原來打麻將都係我教佢架~XD不過點解我成日輸比佢既???XD
以前每年中秋節都會約埋幾個同學一齊落平台玩蠟燭,成個平台都係燭光閃閃,到依家都仲好懷念;到左中學某年,我已經搬離美孚,專登返去同佢玩蠟燭,點知平台黑媽媽,原來已經唔俾玩喇…
o係我心目中佢係一個好幸福既女仔.細個成績好,家庭和睦,每次去佢屋企都見倒佢阿爸阿媽感情好好,阿哥又錫佢.屋企唔算好有錢,不過都唔駛憂柴憂米,零用錢唔少.本來係肥妹仔,到左中四忽然變得好瘦好靚,食好多野都唔會肥,開始拍拖,o係街好多人搭訕,男朋友一個換一個,雖然唔係每一個都咁好.到後來,佢遇倒2個好好既男朋友,其中一個去外國讀書冇左,另一個就係依家呢個老公.佢老公好錫佢,聽佢講起對方都好似睇倒佢既笑容一樣,兩小口子曾經一齊經營時裝+figure店,由雙方家長打本1未來老公屋企有錢,十幾歲中七畢業已經開住架吉普車車佢呢度去o個度去.當初呢個男仔去外國讀書既時候佢地只係o岩o岩開始,難捨難離,佢媽咪見倒佢日日o係屋企喊,於是買埋機票俾佢去搵呢個男仔,呢件事我好深刻,我相信作為女兒既一定感受倒母親既愛.
佢係我遇過最幸福既人,見證住佢人生好多個唔同既階段,如今睇住佢出嫁,居然有少少嫁女feel,但願佢繼續幸福快樂,直到永遠!^^
Subscribe to: Post Comments (Atom)


text:
牛牛話牛媽媽掛住我, 叫我上去食飯, 相請不如偶遇, 於是約左琴晚上牛牛屋企食飯!! 除左我之外, 達達都一齊上左去食飯, 達達岩岩去左成個月既歐遊, 聽講佢係行程既尾段染上手足口病, 即係手手腳腳有d一撻撻既野, 仲要好痕個隻, 幸好依家好得七七八八, 不過唔知點解, 琴晚俾佢摸完之後, 自已成日凝住好似都有少少痕添!! 食飽飯我地當然又係打Wii, 今次我地玩Mario Party(其實都出左一段時間)!! 呢個Game真係岩晒成班人玩, 好好玩, 其實佢係似大富翁形式玩法, 當中又包含一d mini game!! 如果有Wii既朋友都不妨整隻Mario Party玩下!!
類似大富翁形式咁進行!!!每一個turn之後, 就會有mini game出現, 有時係4個人分別對賽, 有時就會3揪1, 好得意!!
依家越黎越多朋友屋企有Wii, 每部Wii入面都可以砌自己個樣出黎, 有個大頭人就可以方便玩Wii Sport個類型既Game!! 我係不同既Wii入面有不同既樣, 唯一每次一樣既都係整到對眼細到無倫!! 唔係一條線就係得一點, 永遠唔會見到有眼珠既出現!!呢個係牛牛屋企部Wii既我!!! (麻煩牛牛幫我照住呢個樣再執過, 上次整完之後, 又真係唔係幾似, 都係舊呢個似樣d, thx)呢個係Jackie屋企部Wii既我~~ 唔明點解我係會有雀斑(Jackie好似話呢d係暗瘡印喎)
呢個係小狗屋企部Wii既我 - Player 4 個位就係我啦!!


text:
話說當日我著住對拖鞋落街買碟,我指既碟並唔係用黎裝食送果種,而係vcd,果時屋企附近有地方賣vcd,突然間*注1想睇一套戲,名唔記得了,著住對拖鞋羅起個銀包就出門口,點知果度冇得賣,ok,我落荃灣,就咁撻住對拖鞋搭van仔去*注2,點知都係冇,頂佢我再搭van仔出旺角買,去到依度已經有少少怪,因為冇咩人撻拖搭van去旺角,其實咁著法去旺角都幾危險,太多人好易比人踏死,anyway,去到旺角搵左幾間都係冇,再搭地鐵過埋海,哈哈,係著拖鞋搭地鐵,果一刻我真係覺得好型,最衰果時個電話冇得影相,唔係我會影黎留念,撻住拖係銅鑼灣同灣仔周圍走,發覺果度d人even係住果區,都唔多撻拖落街,下下著鞋咪好煩!!!最後最後我咩都買唔到,撻住對拖鞋搭巴士番屋企,對拖鞋跟左我咁耐都未去過咁遠同埋搭過咁多交通工貝,我都算唔話得啦 哈哈
諗起細個住過屋村,我一直都中意人字拖,中意佢落樓梯時好似上左摩打咁,飛拖鞋亦因為輕身,會飛得很快很遠很準,仲有試過對拖鞋爛左夾腳指個位,基本上果度爛左冇得整番,但知道一番屋企就實比人鬧同冇得再出去玩,所以死都唔番去,我就咁隊番夾腳指個膠位入對拖鞋度,就係咁樣,依隻拖鞋真真正正變成"拖"鞋,因為要一直拖住黎行,一隊起隻腳,個膠位就會甩出黎,行唔到,我就係咁著住依對"拖",由早玩到晚先番屋企,諗番起都好痴線,不過冇計啦,玩緊要d,哈哈
*注1 : 我成日都突然間
*注2 : 其實都試過咁著去荃灣同埋都有街坊咁做


text:
2013年11月25日 星期一
臘潤腸蒸排骨 + 菜心 ( 25-NOV-2013 )
( 25-NOV-2013 MON )
雖然話今日急降到 16 度 不過真係唔覺好凍喎 可能尋日太熱喇 因為我晏晝都要開冷氣 ~
有 d 餓 早餐食腿蛋治烘底 食蛋係特別飽 d 咁架 ~
菇場忙呀 忙到 11 點幾 抖陣又 lunch time 喇 今日有 lunch box 呀 尋晚食唔哂 d 餸 唔好嘥呢 ~
諗住無嘢做啦 點知又忙忙忙 又忙到差唔多放工 今日勁充實呀 ~
放工去街市買餸 番到屋企即預備啦 再煲埋中藥同燉肉汁 之後開機洗衫同拖地 超級勁攰呀 ~
飲咗碗隔夜湯 所以 8 點未餓 咁啱里奧大人打黎話放工 咁我話等埋佢先一齊食呢 ~
是日懶餐 - 臘潤腸蒸排骨 + 菜心
臘潤腸蒸排骨 - 今次蒸埋條鵝肝腸 想快 d 清哂去呀 我呢兩次都買蒸排骨 係要無骨果隻 真係好似滑好多咁噃 ~
菜心 - 次次排骨實係配菜心 真係好悶 不過又唔想買唐生菜同油麥菜喎 ~
搞掂哂都差唔多 9 點 咁我又約咗業主比文件佢簽 好在里奧大人喺度 叫去拎落去 不過最後等到佢 9 點 45 分先黎 唉 ~
沖完涼就睇電電視 之後再切 2 個香梨比里奧大人食 再搞埋 d 肉汁 11 點就瞓 lu ~
2 則留言:
三孖腸之~ 午安喇又 今日都熱番喇..一有陽光就好熱 最慘係我個位勁熱嘛..着得少衫出街又凍 多少少都焗到死 我寧願好似菇場咁 起碼可以着衫嘛回覆刪除
仲未去金飯碗買臘腸你已經食完喇 鵝肝腸會唔會好多肥膏喺入面架 好好味架? 你覺得臘腸, 潤腸定鵝肝腸好味啲呀? 冇骨既排骨啖啖肉咁 咁有冇軟骨位痴住架 我都係like有骨多啲 啖啖肉好好肉地咁
其實放工番到屋企都冇乜時間用 有時好多家務做做完真係成身散晒架 不過向好方面諗就一定好好瞓囉回覆
熱辣木 原來妳個位係好熱架 咁就慘 d 凍都可以着件褸丫 ~刪除
我未食哂 d 臘潤腸架 我覺得鵝肝腸又無咩肥膏喎 我覺得潤腸最好味呀 ~
我買呢 d 排骨係無軟骨位痴住架 同埋我切到細細粒 咁樣食好似好味 d 太大嚿唔鍾意呢 ~
其實番到屋企先最忙 放完工番到去屋企又唔想做 但唔做又唔得喎 慘 ~


text:
2013年12月27日 星期五
嘉華大酒樓 @ 官塘 ( 27-DEC-2013 )
紅燒斑腩煲
柱候牛腩煲
燒味雙拚盤 ( 油雞 / 叉燒 )
臘味粒扒時菜
鮑參燴肚翅
時令生果
( 27-DEC-2013 FRI )
今個星期真係唔錯 放兩日番兩日 今日番工仲係星期五添 所以有 d 星期六唔駛番嘅 都會請埋假 連放幾日假真係好鬼開心呢 ~
早餐食腿蛋治 今次烘得好靚仔呀 ~
菇場靜啦 加埋又有幾個同事請假 所以更加靜 ~
Lunch 同 8 卦出去食 食完再行一田 因為我真係超級勁飽 ~
我嘅咖哩牛肉飯
8 卦嘅土魷馬蹄蒸肉餅
唉 飯氣攻心 超勁想瞓呀 晏晝真係唔可以食咁飽 ~
放工番媽咪屋企坐陣 之後再去酒樓 家姐 7 點就到喇 可以開餐 lu ~
食到 8 點幾就番媽咪屋企 拎湯拎生果拎牛扒 之前同媽咪講話里奧大人鍾意食皇帝蕉 所以媽咪就買比佢 所以我話佢一定要錫媽咪呀 哈哈 ~
同家姐 8 點 45 分走喇 里奧大人就慘啦 雖然唔駛上大陸 但差唔多 9 點半先放工呀 ~
我番到屋企就即沖涼 之後都唔想開電視睇 所以就打機喇 ~
無啦啦鬧鐘壞咗 真係最鬼驚 所以即打比里奧大人 叫佢 set 佢電話鬧鐘 我自己又 set 埋電話鬧鐘 妳知啦 依家凍凍地好好瞓家嘛 聽唔到鬧鐘響就出事架喇 所以要雙重保障 哈哈 ~
里奧大人食埋嘢先番屋企 番到黎都 10 點半 又陪下佢咁 又 12 點先瞓 ~
訂閱: 張貼留言 (Atom)


text:
最近因為搬咗嚟石硤尾附近
所以都周圍行吓希望搵番D地方可以俾小朋友閒時落街玩吓
今日發現到呢個兒童遊樂場都覺得幾特別可以同大家分享吓
呢個遊樂場冇名架喎!! 位於石硤尾邨 美賢樓 及 美笙樓之間
雖然都係一般的瀡滑梯但係個設計都同平時屋邨見開的唔同
顏色上都唔係一般既紅紅黃黃!
反而用咗沉沉既藍綠色為主
上面仲有多個望遠鏡玩具俾小朋友玩!
設施感覺上都蠻新淨!
喺側邊有個好似風帆既設施好得意
芊芊好鍾意坐喺度用手轉轉轉個小鏍漩槳
其實成架風帆都可以轉, 不過好難轉!!
要噴番少少WD40先得 ^.^
再過隔離見到呢個繩網陣都好特別
有得爬嚟爬去Hysan梗係好開心啦!
因為平時喺屋企爬床俾我鬧到飛起!
呢度唔算多人! 所以玩得好自在好暢快
芊芊就爬唔到啦, 因為太高囉! 唯有坐喺度望住哥哥玩啦
呢條梯好得意上上吓會扭曲咗
所以都唔容易爬!
芊芊自己發揮創意搵嘢嚟玩
呢張綠色搖搖櫈瞓喺度搖嚟搖都幾好玩
不過好跣囉...
一坐上吓就跣咗落嚟 (見下圖)
哥哥跳戰繩網要爬過去完成佢! 加油
最後芊芊都係番過隔離瀡滑梯冇你咁好氣!
呢度都仲有其他少少悠閒設施
仲有呢個話大唔大話細唔細既圓型廣場仔
喺周圍地方唔多既時侯呢個廣場仔用嚟踩吓單車都唔錯!
Photo by CANON 5D Mark III, Len | EF 24-70mm f/2.8L IS II USM
(節錄於兩次行程)
呀劍評語: 以普通屋邨遊樂場嚟講都唔算差架啦! 始終巿區好難可以好似新界地方咁! 如果可以多番D飲水機之類配套設施及洗手間會比較好!
石硤尾邨 兒童遊樂場 簡介
暫時未有


text:
天氣熱,即係又到蟲出沒的季節.幾辛苦都要去松仔園朝吓聖.成山都係人,旅遊車越來越多既場面已經無可避免,唯有接受.天氣熱得來好潮濕,我個眼鏡成眼都矇矇,不停要抺.
昆蟲到了發情期,大量竹節蟲在交尾,幾乎梗有對喺左近.不過……….好難影.由於佢地身體好長又多數在雜草中搞嘢,要成隻都入鏡既話畫面簡直亂到不堪,完全唔知影緊乜.開大光圈又sharp唔到兩隻,搞咗一大輪都係冇相,只可以影吓大蚊.
今晚個引閃好似神神地,時得時唔得,嘥咗我好多機會.依家諗翻可能係唔夠電,呢張影完好黑,要事後推光兩級,即實際用咗Iso 1600去影,但對焦又好準就是旦啦.
又到咗另一個爆發區,周圍都係,其實呢種蟲我已經影過,但陪朋友來好似乜都唔影咁唔係幾好,又影吓.
又見到竹節蟲,今次個角度好似好小小,離背景較遠.我決定要用盡一切努力影好佢,於是不斷試垂直角度,唔同光圈咁影咗一大堆相,燃燒閃光燈既壽命及電芯電力.最後叫做勉強可以,光圈結果都係F16.真係大啲啲都唔得.我特登唔影晒啲腳,因為蟲體會太細.搞完一輪成身濕晒.
回歸途中遇見最後一個爆發區,頭先明明經過但走灟咗眼.由於要趕時間,冇心機慢慢影,隨便影咗兩張就走,估唔到景深又剛剛好.


text:
引用:
而家M記既手法係 即叫即煮 [唔知有冇退化啦]
我見
豬柳係放係一格格細爐度 焗/烤
蛋就當然係放係鐵板上煎
[tuen mun某分店可以見到上面煮既過程]
包就見唔到
兩樣都煮熟後 就連包,芝士 包裝 送客
[正常來講 ]
每次拎上手即時食 除左個包可能唔夠熱外 豬柳同蛋係熱既
即最低限度 再懶
蛋都會放係鐵板上keep warm
豬柳會keep係個細爐入面
咁照計冇咩機會烏蠅係個個狀況下去到生蛋
亦好少見m記入面有烏蠅 花式飛行[/正常來講 ]
[黑心諗法]
未煮既豬柳就咁開楊式 比烏蠅睇 示範單位 順便落訂 賣哂煮左個D 再放呢D入爐
蛋煮完 除便放一二面 比烏蠅 空降休息 有客叫再番熱
然後個客好死唔死 買左個已落哂訂既"單位"
買完後 過左半日 諗住"入伙 "
點知一入門口 就有烏蠅講 我落訂先架
[/黑心諗法]
至於個真實資料 係大家知既 只有買者 將個包放係屋企近6個鐘先食
事主先生對手 黑哂邊 [ 就我自私D諗佢住既環境 可能唔多乾淨]
醫生都用最正路既諗法 認為佢放得太耐所以有烏蠅生蛋
我都試過放豬柳蛋 半日冇食 冇試過有虫 但我放雪櫃 OR 入盒 唔會就咁放係台面囉
[我返熱係拆包 放爐再剪]
至於係咪真係食秒來源有問題 [我未去過香港仔個間]
定事主屋企乾唔乾淨野烏蠅 [又唔識佢]
買包花生睇下 有冇下半場啦[ 10次中9次冇]


text:
又唔記得寫低,唔知幾時開始Ambrose就已經識揸大人筷子自己夾餸喇!諗返應該係未搬屋前已經係咁,所以推斷係三歲兩個幾月左右.爹爹媽咪從來都無教過Ambrose用大人筷子,佢一路都係用兒童有輔助圈果隻筷子,一直都有人話小朋友用果隻筷子,可能適應左太易用,到真係轉用大人筷子又要再學過,媽咪都無理,反正之前買落,又用得唔錯,咁就由佢用住先,大d至算囉!點知唔知邊日開始,Ambrose無啦啦要求要用大人筷子,就係咁,佢就正式用大人筷子喇!佢一用就已經上手,唔使再教,真係好叻!手勢好似有少少唔正式,但都諗住等佢熟習左之後再慢慢執啦!
2013年1月30日 星期三
2013年1月29日 星期二
寫字 (3y5m)
2013年1月28日 星期一
Home Art Jamming @Hand Art 火雞及狗 (3y5m)
Art書,教小朋友點利用自己隻手去畫唔同公仔出黎,而家嘅Ambrose係可以靜靜地坐低畫畫唔使人理,而且模仿力亦有,所以媽咪諗住摷本書出黎俾Ambrose平日自己畫畫睇,自己跟住本書去畫,都幾唔錯,亦都俾多少少Inspiration俾佢,原來對手係可以咁樣畫,咁樣玩,有不同嘅變化!
2013年1月27日 星期日
創意畫班@第十八堂(3y5m)
2013年1月26日 星期六
士多卑梨園半天遊 (3y5m)
我們一家都是第一次去摘士多卑梨,Ambrose相當興奮!園入面有韓國及法國品種,前者$90/磅,後者價格相宜一點,只是$60/磅.驟眼睇,比較多人响韓國品種嘅田度採摘,當然啦,粒粒都好紅卜卜,比起法國品種多數都紅紅白白,又真係幾吸引嘅!媽咪無咩所謂,都係隨Kula意思,去法國田度摘!期間Ambrose好心急,一見到有士多卑梨,唔理好醜都話要,哈哈!媽咪教佢要揀d又大又紅嘅先要得,其實個田都唔多又大又紅,多數都係紅白混雜,更有好多都係成粒都係白色嘅,所以要慢慢行,慢慢搵!其實咁樣都唔錯丫,如果一去就去韓國果邊,粒粒都咁靚,根本唔使揀同搵啦,以Ambrose咁心急嘅態度,分分鐘一下子已剪滿一籃,又貴又食唔哂都似!
摘士多卑梨都唔係摘左好耐,亦唔係摘得多,都係俾Ambrose摘過就算,唔諗住摘夠一籃,所以最後埋單,只係十幾廿粒士多卑梨,盛惠$40!俾左錢,搵左個位就坐低,洗左兩粒俾Ambrose食,佢都不知幾開心,得得戚戚咁,哈哈!
食完士多卑梨,走左去隔離玩電動大象仔同電單車,其實都幾貴吓,幾十蚊坐象仔行一個圈,幾分鐘就完左!電單車都好少少,平d同埋可玩十分鐘!兩樣夾埋都唔夠二十分鐘,咁就無左七十大元!Kula話去冒險樂園玩都無咁貴,哈哈!
玩完d要錢嘅野,行左過去大草地玩,自己帶左泡泡水去吹,唔使錢,都玩左好一陣!Ambrose一去到室外呀,草地嘅地方,佢就成日會去執d長樹枝玩,同天天一人一枝都可以玩一大餐,服左佢!爹爹又响車尾廂攞埋個籃球玩,其實簡簡單單,追逐吓,佢地已經好開心,係咁咯咯笑!
兩個小朋友係咁跑,咩電都放哂!兩個人仲開始要求對方要跟自己方式玩,但兩個都唔跟,搞到喊哂,大人看在眼裡又覺好好笑,哈哈!既然開始喊哂,即係已經攰到死,係時候返屋企喇!呢度真係幾好玩,有機會真係要再黎玩過,不過相信夏天嘅時候一定好多野咬喇,所以趁住天氣未熱,要多黎幾次至得了!
2013年1月24日 星期四
Ambrose學小提琴@第二堂(3y5m)
上星期上左第一堂小提琴班,感覺良好.中心有一本notebook,會記錄左上堂教左d咩,家長需要跟進d咩,好有交帶.第一堂教持弓,對於音樂樂器零知識嘅爹爹媽咪黎講,要跟進真係唔易!老師其實好好,上堂教持弓時已影低左正確姿勢再whatsapp張相俾媽咪跟進練習,但奈何零知識就係零知識,爹爹媽咪對住張相再對埋本書去教Ambrose持弓姿勢時,都搞到一頭煙!其實Ambrose一開始已經持弓正確,但爹爹媽咪唔識,自己研究一大輪自己教Ambrose,之後因為實在太猶豫係咪真係啱,忍唔住又影低左whatsapp俾老師問清楚,點知,老師話掉轉左,嚇親佢!哈哈!當然,老師有描述手指嘅擺位俾媽咪聽,糾正返個姿勢啦!好彩有問佢,如果唔係,Ambrose一定俾我地教壞教錯哂喇!
除左持弓,上堂都有教1-4拍,同埋小提琴果四條絃線.由於Ambrose仲咁細,認字已經麻麻地嘅佢,而家要認拍子絃線,真係要不斷同佢反覆溫習,所以爹爹媽咪真係唔敢怠慢,日日都盡量抽時間同佢溫,以免去上堂時俾老師話.
今日上完第二堂返黎,老師原來真係有check Ambrose識唔識,好彩佢都ok!不過,真係唔可以以為今堂ok左之後就唔使再溫,一定要keep住同佢溫,以免唔記得!今堂老師教埋持琴同拉絃,媽咪真係好驚,唔係怕Ambrose應付唔到,而係怕自己應付唔到!
Home Craft @火箭 part II (3y5m)
砌左架火箭幾日,都唔見Ambrose
走入去玩,真係心傷!爹爹仲話Ambrose唔玩,不如掉左佢,因為架火箭都真係幾大幾阻地方.媽咪當然唔想啦,雖然唔係貴,但都係僅僅開左幾日,就咁掉真係好浪費囉!爹爹索性問Ambrose,佢竟然話唔好掉,哈哈,好彩咋!
幾日都無掂過架火箭,以為Ambrose已經將佢拋諸腦後!今晚佢無啦啦話要油火箭,真係出奇!本來見盒面寫住建議用crayons不建議用水彩,可能怕太濕d紙會淋哂掛!不過架火箭砌起左要用crayons油都幾難,借唔到力!所以媽咪最後都係膽粗粗攞kid paints出黎油!結果效果相當好,唔濕,易油,而且可以油得好sharp,無紋!早知一早都用kid
paints啦!
雖然用左畫筆油係快過用crayons,不過枝火箭咁大枝,睇黎都有排至油完喇!
2013年1月23日 星期三
Kumon 1-30 (3y5m)
呢套Kumon 1-30買左好耐,Ambrose之前都無咩興趣玩,教佢認住d數字擺,佢又唔聽,自己亂擺,所以收埋左.
無啦啦今晚Ambrose攞左出黎自己玩,終於都俾佢放啱哂!媽咪不無驚喜!之不過,Ambrose真係算係一個slow learner,好多小朋友好細個時都已經可以對住個板擺番啱位,佢要到而家先得,可以預期,佢嘅學習路必然要花更多時間至得喇!
2013年1月20日 星期日
Home Craft @火箭 part I (3y5m)
由於成架火箭真係幾大吓,幾多野油,所以媽咪揀左一幅比較複雜嘅幫Ambrose油.顏色都係用番crayons同水筆.不過由於咭紙入面係瓦通,所以當水筆又或是crayons大筆一油嘅時候,往往托印哂d紋出黎,就算媽咪幾努力去油,都油得唔夠實色同埋好難油到無白色.每人一塊配件,足足油左一個鐘,都未油得起!Ambrose已經好心急咁問油好未,佢好想砌架火箭出黎!但除左每人一塊配件之外,其實仲有好多塊未油,媽咪諗住一旦砌起左,好難再用crayons或水筆上色了,於是盡量解釋俾Ambrose知砌左好難油顏色呀!不過都係徒勞啦,佢一心想要砌火箭,都唔明咩叫油唔到顏色!所以,媽咪無可奈何之下,都砌左架火箭出黎滿足吓佢先!
不過砌好左之後,發現原來大屋真係好玩好多,可以同時容納兩個小朋友响入面坐,上次Ambrose去左表姐屋企就係入左間屋度玩,不知幾開心!呢枝火箭,只可以容納一個人,而因為火箭形狀係上濶下窄,基本上,Ambrose要彎身入火箭企,無得坐低!同埋枝火箭原本有個窗口位,但如果Ambrose企直個人,佢就已經高過個窗,咩都睇唔到,要睇到野就要彎低身貢個頭出黎!嚴格黎講,只可以影相!玩,真係玩唔到咁!可能因為入左去無得坐,Ambrose對於個火箭嘅熱情都大減!
唔通咁大架火箭就咁就玩完?唉!
扮大人瞓覺 (3y5m)
創意畫班@第十七堂(3y5m)
2013年1月19日 星期六
砌積木 (3y5m)
有一晚,Ambrose無啦啦攞左盒收得好埋,完全未玩過嘅積木出黎玩.媽咪唔理佢,由佢自己埋頭玩!原本盒積木有一盒圖咭,可以俾小朋友跟住砌,媽咪都唔知擺左去邊!都有一刻諗,究竟Ambrose識唔識玩呢份積木架?!不過見佢自己玩無要求要陪,媽咪自然由得佢自己玩啦!
過左一陣,媽咪八掛去睇佢,竟然見佢自己砌左個雪人出黎,再之後,就見佢加埋手同腳,砌左個人仔出黎!見佢下巴又擺左幾個半圓形嘅積木,媽咪問係咪口水肩黎架?Ambrose話唔係,係佢個下巴,佢好肥喎!笑死媽咪!哈哈哈!
第二朝,媽咪行出廳,又見到呢個人仔唔同左樣,竟然見佢多左對鞋,同埋手掌,呢個Ambrose,真係唔知點解佢咁鍾意畫人仔,就連砌積木都要砌人仔!同埋佢畫畫已經例必畫埋鞋,而家砌積木都一樣,實在太可愛喇!
2013年1月17日 星期四
Ambrose學小提琴(3y4m)
Ambrose細細個開始,媽咪都會同佢去音樂會,等佢多接觸音樂,多見唔同樂器,有一次佢係咁指住個豎琴,好有興趣咁,媽咪真係好擔心,Ambrose唔係鍾意豎琴下麻?比鋼琴仲要大部喎,唔係咁易搵人教,亦唔會平喎!好彩,又唔係!曾經,Ambrose行過幾次琴行都同媽咪講佢想學鋼琴,見佢都講左幾次,媽咪就同佢講,佢太細個無人收佢,等佢夠年齡,媽咪可以安排俾佢試吓學!後來,等下等下,有次團購買樂器玩具,媽咪俾Ambrose揀,佢竟然揀左個小提琴,自此,佢就好似迷上左小提琴咁,成日都攞個玩具琴出黎拉!
見Ambrose對小提琴咁有興趣,於是又買左d音樂會dvd俾佢睇,佢先至發現,原來真正嘅小提琴,唔使一路拉一路扮聲,哈哈哈!Ambrose發現左真正小提琴原來係拉就已經有聲之後,佢就開始要求媽咪買部真嘅小提琴俾佢!當然,媽咪無咁做啦,唔想買個琴俾佢當玩具玩麻!後來,Ambrose又分別於唔同時間不下數次要求學小提琴,媽咪其實好開心,因為最終Ambrose竟然要求學媽咪心目中希望佢學嘅樂器!
市面上嘅音樂中心,好多都已經接受三歲半嘅幼兒學鋼琴,但小提琴,好多都至少四,五歲!有教咁細嘅,都要出去學,價錢亦好貴,所以媽咪一心都諗住Ambrose夠四歲先至幫佢搵.
由於Ambrose不斷要求,而媽咪又响機緣巧合之下搵到個區內小提琴老師肯教同埋教開小朋友嘅,老師同Ambrose面試左之後就肯收佢做學生,媽咪見機會難得,所以雖然Ambrose只係三歲四個月,都俾佢試一試.唔期望佢好快有成績,亦無期望佢幾時至拉到歌仔,只係希望趁佢有興趣,而又有老師肯教,俾佢慢慢學,培養對音樂更濃厚嘅興趣!
今日第一堂,老師教左1-4拍,絃線名同埋持弓姿勢,似乎,真係要日日練習同溫書至得喇!對於音樂零知識嘅爹爹媽咪,今次真係要陪太子讀書喇!
2013年1月15日 星期二
萬壽菊 (3y4m)
聖誕假期前,學校派發左一棵萬壽菊俾學生帶回家,最初幾日,媽咪完全將佢忘記左,無淋水之餘仲要放响射燈下,終於有一日,媽咪見到萬壽菊有d枯同謝,先至醒起要淋水!
果然,淋左水又真係即刻好番哂!於是乎,媽咪日日都去淋水,諗住好好照顧佢!點知,有日淋水落去,d泥完全唔索水,落去嘅水响泥上浸住,媽咪唯有倒水,但一倒又連埋少少泥咁倒走,真係唔知點搞!
終於,响呢日之後,媽咪日日望吓棵萬壽菊,d泥仍然好濕,曾經諗過用抽濕機,不過又實在太滑稽了!過左兩,三日,就見到棵萬壽菊謝左!唉!咁都俾媽咪整死左!
爹爹見到萬壽菊死左,就直接掉左!點知,假期完後學校至通知話今日要帶返學校一齊欣賞喎!真係大件事!本來有同學話可以去買過一盤,不過媽咪又無時間去買,結果,當然就無啦!之前一晚同Ambrose做過briefing,一講起盆花,佢都唔知發生咩事,完全唔記得左佢,仲問媽咪係咩黎,激死!同佢講左,返到學校同老師講盤花死左,無得帶返學校.
放工返去問Ambrose有無同老師講盤花死左,佢話有,媽咪再問,老師點講,佢就話老師話唔緊要啦!仲以為佢返學會見到人人都有盤花攞返去自己無會唔開心,但從佢同媽咪嘅對話,媽咪真係覺得Ambrose一d都唔在乎,無野咁!原來有時真係唔可以諗太多,無就係無,咁又有咩所謂呢?
2013年1月12日 星期六
Home Art Jamming @滑雪(3y4m)
又係一幅Ambrose自己靜靜地一個人畫嘅畫,佢話呢個人滑緊雪喎,天上有雲,落緊雪,但唔知點解唔係太陽,而係月亮!
呀仔,夜晚滑雪好危險架!
雖然Ambrose畫得似落雨多d,不過爹爹媽咪真係好佩服佢可以畫到有哂構圖(雖然內容唔make sense,但小朋友真係可以好天馬行空),而且佢用嘅顏色亦好豐富,好簡單嘅一幅畫,但望落好colorful,即刻覺得好靚!
2013年1月7日 星期一
Home Art Jamming @ 魚龜貓豬(3y4m)
有見Ambrose近期無啦啦會對住d公仔跟住畫同埋憑記憶畫,爹爹專登print左d好簡單線條嘅公仔,諗住俾Ambrose閒來自己畫吓學吓!
2013年1月6日 星期日
Home Art Jamming @ 恐龍(3y4m)
今日爹爹應Ambrose要求畫左隻恐龍,媽咪唔知道,只係見Ambrose係咁畫係咁畫,畫完之後佢就話係恐龍,媽咪真係超級surprised佢畫得都有幾分似,有一刻仲覺得Ambrose可能真係好有天份喎,咁都俾佢畫到出黎,哈哈!點知,轉過頭至發現原來之前爹爹畫左一隻俾佢睇,佢摺埋左媽咪睇唔到,以為係佢自己憑空畫出黎,哈哈哈!
不過都叫好意外,起碼可以話Ambrose嘅記性好好,佢竟然唔使睇住,憑記憶畫得番隻恐龍出黎,真係唔簡單!
創意畫班@第十五堂(3y4m)
今堂係畫打邊爐,老師話原來畫呢幅畫至發覺個個小朋友鍾意食嘅野都唔同,哈哈!Ambrose嘅畫有蝦,真係佢鍾意架喎!啡色的應該係冬菇,黃色應該係蛋,而綠色應該係菜,灰色就真係唔知咩黎,哈哈哈!
2013年1月4日 星期五
撕紙 (3y4m)
一放假,Ambrose成日都早起身,媽咪成日都賴在床上唔願郁,好彩佢都好乖,可以自己玩,咁媽咪都可以抖多一陣!
最近Ambrose無啦啦興起撕紙,話整野喎,搞到成地都係紙,真係幾煩吓!不過見佢唔係成日撕,諗住佢幾遲先學識撕紙,其實都應多加訓練,練吓小肌肉,所以都容忍佢,好彩佢都僅限撕平時俾佢畫畫用嘅A4紙,唔會走去搞紙巾,咁都易清理少少.
有一日媽咪瞓醒行出廳,只見Ambrose對住沙發唔知做緊咩,行埋去一睇,原來佢又响度撕紙,撕完後竟然响沙發上用d碎紙砌左架火車出黎,真係好佩服佢,雖然撕就撕得唔係好直架喇,不過無人教過佢可以咁玩,係佢自己諗出黎,真係唔可以唔佩服,小朋友真係可以有無限可能,有咩响手都可以玩得一餐!
另一日,媽咪放工返屋企,Ambrose跑出黎俾左張”爛紙”俾媽咪睇,媽咪問Ambrose係咩黎,佢話係火箭,紙上有粒搓圓嘅紙波,佢話係軑盤,而後面有張摺起左成90度角嘅紙,佢話係司機位,仲有火箭側邊痴住兩塊膠紙,佢話係翼,同埋最下嘅係煙喎!經過解說後,媽咪真心覺得Ambrose整得好似,佢好叻呀!
而家,每當Ambrose有咩作品,佢都會叫媽咪影低佢,要俾學校老師睇喎,哈哈!
2013年1月1日 星期二
快遊新娘潭 (3y4m)
連開四個Christmas Parties之後,真的又攰又厭!2013年嘅第一日,一心決定出去行吓,唔再留响屋企!
爹爹以前工作嘅關係都經常去沙頭角,但要入村就無咩機會,見今日放假,又唔使返興趣班,一心以為已開放,所以諗住帶Ambrose逛下!點知我地實在太傻喇,無睇過究竟開放左邊部份就去,結果去到至發現,想去行嘅地方,原來都無開放到,只有一條路仔開放左,但勁多團,而且一眼望去都係村屋,賣嘅係地方小食,完全唔想行,就係咁,架車兜左沙頭角一個圈就走左!
後來,爹爹又去左以前工作經過嘅地方,本來都係諗住落車行吓望吓就走,但竟然見到有人响石灘行同玩,我地亦都玩左一陣.石灘上有條小小山路,我地就上左去睇究竟有咩睇,見有石碑寫住新娘潭,諗番起細個學校旅行一定係去新娘潭,又係行呢d咁嘅山路,好有那些年嘅感覺.
Ambrose似乎都幾鍾意行山,可能一早同佢執左枝長樹枝,佢一向都鍾情長條狀物體,有條長樹枝俾佢篤住行山,不知幾開心,係咁話鍾意行山同埋好好玩,實情得個行字,無咩玩,哈哈!
Anyway,新一年嘅第一日其實旨在出去行吓,抖抖氣,之前又無真係計劃定行山,無咩準備,所以都唔敢行太遠,只係來回行左一小段,停下玩吓水睇下風景,好快就走左喇!夏天行山一定好熱好多蚊,冬天行山其實都唔錯,下次有時間可以計劃一下,其實行山都係一個幾好嘅假日親子活動!
Ambrose第一次去倒數 (3y4m)
Ambrose知道去倒數,心情好興奮,其實爹爹媽咪都唔知佢明唔明咩係倒數,極其量佢應該只係知有街去有show睇同埋會好多人,即係好好玩咁解!十二點先倒數,十一點已經有表演,仲有超級巨聲嘅歌星黎唱歌.不過由於天氣凍,又夜,無理由响街食足成個鐘西北風,所以雖然有表演睇,我地都係十一點半左右至落去,一路睇少少節目一路等倒數!Ambrose其實係一個幾鍾意睇表演嘅小朋友,只見佢好專注咁睇,好似好欣賞咁,可憐爹爹一直抱住佢先夠高睇,對手真係就斷!
倒數一刻Ambrose好落力咁大聲數,真係十級投入!倒數完後更有花火放,其實都幾靚,雖然係好短時間!一倒數完,四圍嘅人都開始散,爹爹終於可以放Ambrose落地,點知,呢個小朋友話肚餓同無力,實情係佢勁眼瞓,捱完倒數,精神一鬆就咩力都無,即刻暈低!結果,爹爹又要抱佢行返屋企,哈哈!
2013年,希望一家身體健康,Ambrose聽教聽話,學業最好可以有少少進步啦!亦希望爹爹可以响工作方面搵到滿足感,開開心心!